
Unua ĉapitro

LA FAMILIO EN LA VITRA GLOBO

En iu nepreciza aŭgusta posttagmezo iu patro rondiris en sia ĝardeno kaj sentis sin superflua. Li ne sciis kion fari el si, ĉar ĉio farinda estis jam farita, aŭ iu alia okupiĝis pri ĝi.

La patro plandadis trafe-maltrafe tra sia ĝardeno, kaj post li siblis lia vosto melankolie laŭ la seka tero. La varmego fermentadis en la valo, ĉio estis senmova kaj silenta kaj iom polva. Estis la monato de arbarbrulegoj kaj granda singardemo.

Li jam avertis sian familion. Fojon post fojo la patro klarigis kiel necesas singardi en aŭgusto. Li priskribis la brulantan valon, la muĝadon, la ardajn arbotrunkojn, la fajron kiu rampas submuske. Lumaj kolonoj el fajro kiuj ĵetas sin supren al la nokta ĉielo! Ondoj el fajro kiuj susure antaŭeniras laŭ la flankoj de la valo kaj plu malsupren al la maro...

Kaj ĵetas sin siblante en la maron, finis la patro kun malgaja kontento. Ĉio nigras, ĉio forbrulis. Grandegan respondecon havas eĉ la plej malgranda knito, ĉiu eta skruto kiu disponas je alumetoj!

La familio ĉesigis siajn agadojn kaj diris: Jes ja. Certe. Poste ili pluis.

Ili ĉiam agadis. Kviete, senĉese kaj interesite ili okupiĝis pri etaj aferoj kiuj plenigis la mondon. Ilia mondo estis privata kaj dividita en ĉelojn, tie troviĝis nenio aldonebla. Kiel mapo kie ĉio estas trovita kaj loĝata kaj ne plu restas blankaj makuloj. Kaj ili diris inter si: En aŭgusto Patro ĉiam parolas pri arbara brulo.

La patro eniris la verandon. La piedoj kiel kutime fiksiĝis al la planka lako, etaj klakaj sonoj la tutan vojon supren laŭ la ŝtuparo kaj ĝis la vimena brakseĝo. Ankaŭ la vosto fiksiĝis, ŝajnis kvazaŭ iu tirus ĝin.

La patro sidiĝis kaj fermis la okulojn. Oni devus relaki tiun plankon. Kompreneble la varmego kaŭzis tion. Sed bona lako ne dissolviĝas nur pro varmego. Eble li ricevis malĝustan specon. Li konstruis la verandon antaŭ longege, kaj ĝi definitive bezonis relakadon. Sed unue oni devus froti la plankon per sablopapero, aĉa laboro, laboro kiun neniu admiras. Estas io aparta pri nova blanka planko kiun oni pentras per larĝa peniko kaj brila lako, la familio devas eniri per la malantaŭa pordo kaj resti flanke. Ĝis mi enlasos ilin dirante bonvolu. Jen via nova verando... Estas tro varmege. Mi ŝatus ekiri veli. Veli rekte foren, plej foren...

La patro sentis la dormon alveni rampante en la manojn kaj piedojn, li skuis sin kaj ekbruligis la pipon. La alumeto plubrulis en la cindrujo kaj li rigardis ĝin interesite. Ĝuste antaŭ ol ĝi estingiĝis, la patro forŝiris kelkajn pecojn da ĵurnala papero kaj metis ilin sur la flamon. Ĝi estis bela fajreto, preskaŭ nevidebla en la sunbrilo, sed ĝi brulis vere bele. Li zorge gardis ĝin.

Nun ĝi denove estingiĝos, diris eta Mim. Vi surmetu pli multe. Ŝi sidis sur la apogilo en la ombro de la veranda fosto.

Ĉu vi refoje estas tie, diris la patro skuante la cindrujon ĝis la fajro estingiĝis. Mi studas la teknikon de fajro, tio estas grava.

Mim ridis kaj rigardis lin plu. Tiam li ŝovis la ĉapelon suben ĝis la okuloj kaj kaŝiĝis en dormo.

Paĉjo, diris Mumintrolo. Vekiĝu. Ni estingis arbaran fajron!

Nun ambaŭ piedoj fiksiĝis al la planka lako. La patro forŝiris ilin kun intensa sento de malemo kaj maljusto. Pri kio vi parolas? li demandis.

Pri vera arbara bruleto! rakontis Mumintrolo. Tuj trans la tabakbedo. Brulis en la muskoj kaj Panjo diris ke povas esti pro fajrero el la kamentubo...

La patro saltis el la vimena seĝo, post sekundo li estis patro kun grandega agokapablo. Lia ĉapelo ruliĝis malsupren laŭ la ŝtuparo.

Ĝi estas estingita, kriis Mumintrolo post li. Ni tuj estingis ĝin. Vi tute ne bezonas timi!

La patro tuj haltis kaj la varmego eniris lian gorĝon. Ĉu vi estingis ĝin sen mi? li diris. Kial neniu diris ion al mi? Vi lasis min dormi kaj diris nenion!

Karulo, diris la patrino tra la kuireja fenestro. Ni trovis nenecese veki vin. Ĝi estis tute malgranda fajro, nur fumis iomete. Mi hazarde preteriris kun la akvositeloj, do sufiĉis elverŝi kelkajn gutojn preterpasante...

Preterpasante! vokis la patro. Sufiĉis elverŝi! Kelkajn gutojn, kia esprimo! Kaj lasi la fajrejon negardita! Kie ĝi estas? Kie ĝi estas?

La patrino lasis ĉion elmane kaj rapide plandis antaŭe al la tabakbedo, Mumintrolo restis gapante en la verando. La nigra makulo sur la muskoj estis tre malgranda.

Oni eble supozas, fine diris la patro malrapide, ke ĉi tia makulo estas sendanĝera. Tute ne. Komprenu, povas bruli plu sub la muskoj. En la tero. Povas daŭri horojn, eĉ tagojn, kaj jen - subite - baf! la fajro atakas en tute nova loko. Komprenu.

Jes, karulo, respondis la patrino.

Tial mi restos ĉi tie, daŭrigis la patro malgajmiene fosante en la muskoj. Mi gardos ĝin. Se necese mi gardos dum la tuta nokto.

Ĉu vi vere pensas, komencis la patrino. Poste ŝi diris: Jes, tre bone vi faros. Oni neniam scias pri muskoj.

La patro sidis dum la tuta posttagmezo gardante la nigran makulon. Li forŝiris muskojn de granda areo ĉirkaŭ ĝi. Li ne volis eniri por vespermanĝi. Li volis esti ofendita.

Ĉu vi pensas ke li restos tie dum la tuta nokto? demandis Mumintrolo.

Tio sendube eblas, diris la patrino.

Se oni koleras, oni koleras, konstatis eta Mim kaj senŝeligis sian terpomon per la dentoj. Oni koleru kelkfoje, ĉiu knito rajtas esti kolera. Sed li koleras en malĝusta maniero, li nenion elblovas, li ensuĉas.

Kara infano, diris la patrino. La patro sendube mem scias.

Mi pensas ke ne, diris eta Mim sincere. Li tute ne scias. Ĉu vi?

Ne precize, konsentis la patrino.

La patro ŝovis la nazon enmusken kaj sentis acidan odoron de fumo. La tero eĉ ne plu estis varma. Li malplenigis la pipon en la truon kaj blovis al la fajreroj. Dum kelka tempo ardis, poste estingiĝis. La patro surtretis la fatalan lokon kaj malrapide iris en la ĝardenon por rigardi en la vitran globon.

Krepusko kreskis el la tero kiel ĝi kutimis kaj kolektiĝis sub la arboj. Ĉirkaŭ la vitra globo estis iom pli lume. Jen ĝi kuŝis spegulante la tutan ĝardenon, bela sur sia kolono el marŝaŭmo. Ĝi apartenis al la patro, absolute lia propra, lia propra magia globo el luma blua vitro kiu estis la meza punkto de la ĝardeno kaj valo kaj, kial ne, de la tuta mondo.

La patro ne tuj rigardis en ĝin. Li rigardis siajn fulgajn manojn kaj klopodis kolekti sian tutan malklaran, ŝveban mizerosenton. Kiam li igis sian koron kiel eble plej peza, li rapide rigardis en la globon por havi konsolon. Ĝi ĉiam konsolis lin, ĉiuvespere kiam li iris malsupren por rigardi en ĝin, dum la tuta longa, varma, nedireble bela kaj melankolia somero.

La globo ĉiam estis malvarmeta. La blua koloro estis pli saturita kaj klara ol la maro kaj ĝi repentris la tutan mondon tiel ke ĝi iĝis malvarma kaj fora kaj fremda. En la centro de la mondo li vidis sin mem, sian propran grandan nazon, kaj ĉirkaŭ ĝi speguliĝis ŝanĝita kaj sonĝosimila pejzaĝo. La blua tero estis tre fore sube kaj profunde ene, kaj en la neatingebla interno la patro komencis serĉi sian familion. Ili ĉiam venis, se li nur atendis. La vitra globo ĉiam spegulis ilin.

Kompreneble, ili havis multege por fari en la krepusko. Ili ĉiam faris ion. Pli-malpli frue la patrino de Mumintrolo kuris de la kuireja flanko al la kelo, ŝi iris preni kolbason aŭ buteron. Aŭ al la terpoma kampo. Aŭ enporti brullignon. Ĉiufoje ŝi aspektis kvazaŭ ŝi paŝus sur tute nova vojo kaj trovus tion ekscita. Sed oni neniam sciis. Estis same kredeble ke ŝi okupiĝis pri ia sekreta amuziĝo, ludis kun si mem aŭ nur rondiris kun la sento esti vivanta.

Jen ŝi alkuris kiel blanka aranĝema globo plej fore inter la plej bluaj ombroj. Jen pretervagis Mumintrolo, fora kaj privata, jen eta Mim supreniĝis laŭ la deklivoj, preskaŭ kiel moviĝo, oni apenaŭ vidis ŝin. Estis nur ekbrilo de io decidema kaj sendependa - io tiel sendependa ke ĝi eĉ ne havis bezonon fanfaroni kaj montri. Sed en sia speguliĝo ili ĉiuj iĝis nekredeble malgrandaj, kaj la vitra globo igis iliajn moviĝojn perditaj kaj senplanaj.

Tio plaĉis al Muminpatro, tio estis lia vespera ludo. Tio donis al li senton ke ili bezonas protekton, ke ili sinkas en profundan maron kiun nur li konas.

Nun estis preskaŭ mallume. Kaj subite io nova okazis en la vitra globo, tie ekbrulis lumo. La patrino de Mumintrolo eklumigis en la verando, tion ŝi ne faris dum la tuta somero. Brulis la petrollampo. Subite la sekureco estis kolektita unuloke, ĝi troviĝis verande kaj ne aliloke, kaj verande la patrino sidis atendante sian familion por prezenti al ĝi teon.

La vitra globo estingiĝis, kaj ĉio blua iĝis nura mallumo, oni vidis nenion krom la lampo.

La patro restis kelkan tempon ne sciante pri kio li cerbumas, poste li turnis sin kaj hejmeniris.

Bone, diris la patro. Nun mi pensas ke ni povos dormi trankvile. La danĝero sendube jam pasis por ĉi tiu fojo. Sed por esti certa mi subeniros foje en la tagiĝo por kontroli.

Ha, diris eta Mim.

Paĉjo! vokis Mumintrolo. Ĉu vi ne rimarkis ion apartan? Ni havas lampon!

Jes, mi trovis ke konvenas havi lampon nun kiam la vesperoj mallumiĝas. Mi sentis tiel ĉi-vespere, diris la patrino.

La patro diris: Sed tiam vi finas la someron. Lampon oni lumigas nur kiam la somero finiĝas.

Poste ja estos aŭtuno, diris la patrino kviete.

La lampo susuris brulante. Ĝi igis ĉion proksima kaj sekura, densa rondo kiu estis la familio kaj tio kion ili sentis kaj fidis, kaj ekstere restis la timigaĵoj kaj malcertaĵoj kiuj stakis la mallumon pli kaj pli alte kaj fore ĝis la fino de l' mondo.

Iuj patroj ĉiam decidas se konvenas eklumigi la lampon, murmuris la patro en sian tetason.

Mumintrolo aranĝis siajn buterpanojn en la kutiman vicon, unue la fromaĝo, poste du kun kolbaso, poste malvarma terpomo kaj sardinoj kaj fine marmelado. Li estis absolute feliĉa. Mim manĝis nur sardinojn, ĉar ŝi sentis ke estas tre malkutima vespero. Ŝi penseme gapis eksteren en la ĝardenan mallumon per okuloj kiuj des pli nigriĝis ju pli ŝi cerbumis kaj manĝis.

La lumo de la lampo verŝiĝis eksteren sur la herbojn kaj la siringon. Tre malintense ĝi rampis inter la ombrojn kie sidis la morho sola kun si mem.

La morho tiel longe sidis samloke ke la tero sub ŝi havis tempon frostiĝi. La herboj rompiĝis kvazaŭ vitro kiam ŝi stariĝis kaj trenis sin iomete pli proksimen al la lumo. Flustro de teruro trairis la frondarojn, kelkaj aceraj folioj volviĝis kaj tremante falis sur ŝiajn ŝultrojn. La asteroj streĉis sin for de ŝi kiel eble plej multe. La akridoj ĉesis grinci.

Kial vi ne manĝas? demandis la patrino.

Mi ne scias, diris Mumintrolo. Ĉu ni havas rulkurtenojn?

Ili troviĝas en la subtegmentejo. Ni bezonos ilin nur kiam ni ekvintrodormos. La patrino turnis sin al la patro kaj diris: Ĉu vi ne iom konstruos vian lumturan etmodelon nun kiam ni havas lampon?

Ej, diris la patro. Ĝi ja estas nura infanaĵo. Ĝi ne estas reala.

La morho refoje trenis sin kelkan distancon. Ŝi gapis en la lampon kaj malrapide skuis sian grandan pezan kapon. Blanka nebulo el malvarmo aperis ĉe ŝiaj piedoj. Nun ŝi komencis malrapide gliti antaŭen kontraŭ la lampon, grandega griza ombro el soleco. La fenestrovitroj mallaŭte tintis kvazaŭ je malproksima fulmotondro, kaj la ĝardeno retenis la spiron. Nun la morho atingis la verandon, ŝi haltis ekster la kvarangulo el lumo sur la nokta tero.

Poste ŝi faris rapidan paŝon tute ĝis la fenestro kun la lamplumo rekte en ŝian vizaĝon. Ene la trankvila ĉambro pleniĝis de krioj kaj malkvieta moviĝado, seĝoj falis, la lumo estis portata foren, post kelkaj momentoj la verando estis malluma. Ĉiuj savis sin en la domon, ien plej profunden en ĝian koron el sekureco, tie ili kaŝiĝis kun sia lampo.

La morho restis kelkan tempon spirante prujnon al la malplena fenestrovitro. Kiam ŝi poste forglitis, ŝi estis nur parto de la mallumo, ankoraŭ la herboj tintis kaj rompiĝis kie ŝi paŝis, pli kaj pli mallaŭte, pli kaj pli foren. La ĝardeno faligis siajn foliojn kun frostrotremo kaj denove ekspiris, la morho preteriris, nun ŝi estas for.

Sed estas tute nenecese barikadi la domon kaj maldormi la tutan nokton, diris la patrino. Sendube ŝi refoje detruis ion en la ĝardeno. Sed ŝi ne estas danĝera. Vi scias ke ŝi ne estas danĝera kvankam terura.

Certe ŝi estas danĝera! vokis la patro. Eĉ vi mem ektimis ŝin! Vi tute terure ektimis - sed vi ne bezonos timi dum mi troviĝas en la domo...

Karulo, diris la patrino. Oni ektimas la morhon ĉar ŝi estas komplete malvarma. Kaj ĉar troviĝas nenio kion ŝi ŝatas. Sed ŝi neniam faris ion. Nun mi opinias ke ni enlitiĝu.

Bone! diris la patro kaj remetis la fajroforkon en ĝian angulon. Bone! Se ŝi tute ne estas danĝera vi ne bezonas protekton. Kia ĝojo! Li ekiris veranden, preterpasante kaptis la kolbason kaj la fromaĝon kaj sen io plua ĵetis sin eksteren en la solecan mallumon.

Aha, diris eta Mim admire. Li koleras. Li elblovas! Li intencas gardi la muskon ĝis morgaŭ matene!

La patrino diris nenion. Ŝi plandis tien-reen aranĝante antaŭ la nokto kiel ŝi kutimis, ŝi fosis en sia mansako, ŝi malaltigis la lampon, kaj la silento estis tute malĝusta. Fine ŝi distrite komencis senpolvigi la lumturan etmodelon de la patro kiu staris angule sur la komoda breto.

Panjo, diris Mumintrolo.

Sed la panjo ne aŭskultis. Ŝi iris ĝis la granda surmura mapo, tiu kun Muminvalo kaj la marbordo kaj eksteraj insuloj. Ŝi suriris seĝon tiel ke ŝi atingis foren en la maron kaj ŝovis la nazon proksimen al eta punkto meze de la blanka malpleno.

Jen ĝi, murmuris la patrino de Mumintrolo. Jen ni loĝos kaj vivos agrable kaj pene...

Kion vi diras? demandis la trolo.

Jen ni vivos, ripetis la patrino. Jen la insulo de Patro. Paĉjo zorgos pri ni. Ni transloĝiĝos tien kaj vivos tie dumvive kaj refaros ĉion ekde la komenco.

Mi ĉiam kredis ke tio estas muŝfeko, diris eta Mim.

La patrino reiris suben sur la plankon. Kelkfoje daŭras longe, ŝi diris. Povas daŭri tre longe ĝis io klariĝas.

Poste ŝi iris en la ĝardenon.

Mi diros nenion pri paĉjoj kaj panjoj, malrapide diris eta Mim. Ĉar tiam vi tuj dirus ke paĉjoj kaj panjoj neniam povas stultumi. Ili ludas ion, sed mi manĝu sitelon da sterko se mi komprenas kion.

Tute ne estas la intenco ke vi komprenu! diris Mumintrolo bruske. Ili sendube mem scias kial ili estas strangaj. Kelkiuj ĉiam estas superaj nur pro tio ke ili estas adoptitaj!

Vi tute pravas, diris eta Mim. Mi ĉiam estas supera!

Li gapis al la sola punkto fore en la maro pensante: jen paĉjo volas loĝi. Tien li sopiras. Ili estas seriozaj. Ĉi tio estas serioza ludo. Kaj subite ŝajnis al Mumintrolo ke la malplena maro ekhavas blankan surfon ĉirkaŭ la insulo kaj ekmuĝas, kaj la insulo verdiĝas kun ruĝaj rokoj, ĝi iĝas la soleca sekreta insulo de ĉiuj bildlibroj, la insulo de ŝiprompiĝoj kaj Pacifiko, kaj lia gorĝo ŝtopiĝis kaj li flustris: Mim! Ja estas mirinde.

En ordo, ĉio estas mirinda, diris eta Mim. Pli-malpli. Plej mirinde estus se ni alvenus tien kun granda tohuvabohuo kaj ĉiuj niaj brikabrakoj por eltrovi ke ĝi vere estas muŝfeko.

Estis apenaŭ pli ol duono post la kvina matene kiam Mumintrolo sekvis la spuron de la morho tra la ĝardeno. La tero denove malfrostiĝis, tamen li povis vidi kie ŝi sidis atendante, la herboj estis tute brunaj. Li sciis ke se iu morho sidas iuloke pli ol horon, neniam io kreskos tie, la tero mortas pro teruriĝo. Ili havis plurajn tiajn lokojn en la ĝardeno, la plej ĝena situis meze de la tulipa bedo.

Larĝa vojo el sekaj folioj kondukis al la verando. Jen kie ŝi vespere staris. Ĝuste ekster la luma rondo tiam staris la morho rigardante la lampon. Poste ŝi ne povis rezigni, ŝi venis kiel eble plej proksimen, kaj ĉio estingiĝis. Ĉiam estis la sama afero. Ĉio kion ŝi tuŝis estingiĝis.

Mumintrolo imagis ke li estas la morho. Li trenis sin malrapide kaj kaŭre tra la amaso da mortaj folioj, li staris senmove atendante dum li disvastigis nebulon ĉirkaŭ si, li suspiris kaj rigardis sopire al la fenestro. Li estis plej sola en la tuta mondo.

Sed tio ne estis konvinka sen lampo. Anstataŭe gajaj pensetoj komencis traflugi lin, pensoj pri insuloj en la maro kaj grandaj ŝanĝiĝoj, li forgesis la morhon kaj komencis ekvilibrumi inter la longaj matenaj ombroj. Oni rajtis treti nur sur sunbrilon, ĉio alia estis la abisme profunda maro. Tio estas, se oni ne sciis naĝi.

Aŭdiĝis fajfado el la ŝtipejo. Mumintrolo rigardis enen. La frua suno flave lumigis la rabotaĵon apudfenestre, odoris je linoleo kaj rezino. La patro okupiĝis enĝustigi kverkan pordeton en la lumturan muron.

Rigardu la jenajn ferajn krampojn, li diris. Ili estas fiksitaj en la rokon, jen oni grimpas supren al la lumturo. Oni devas gardi sin se estas severa blovado. Vidu, la boato glitas kontraŭ la rokon sur ondokresto - oni saltas transen, alkroĉas sin, rapidas supren - dume la boato puŝiĝas for... kiam venas la sekva ondo, oni estas sekura. Oni luktas antaŭen kontraŭ la vento, jen, vidu, laŭ la apogilo - oni malfermas la pordon, ĝi estas peza. Jen, nun ĝi refermiĝas. Oni estas interne en sia lumturo. La maro aŭdiĝas nur fore tra la dikaj muroj. Tie ekstere muĝas, ĉirkaŭe, kaj la boato jam estas malproksime.

Ĉu ankaŭ ni estas ene? demandis Mumintrolo.

Kompreneble, diris la patro. Vi estas ĉi-supre en la turo. Vidu, ĉiu fenestro havas veran vitron. Plej alte troviĝas la efektiva lampo, la lumo ruĝa, verda kaj blanka kiu eklumas alterne je egalaj intertempoj dum la tuta nokto por ke la ŝipoj sciu kien iri.

Ĉu vi faros ankaŭ veran lumon, demandis la trolo. Eblus havi la pilojn sube kaj eble eltrovi ion kio igas ĝin alterni.

Mi certe povos fari tion, diris la patro kaj tranĉis etan ŝtupon antaŭ la lumtura pordo. Sed nun mi ne havas tempon. Komprenu, ĉi tio estas nura ludilo, iaspeca ekzerco. La patro ridis embarasite kaj komencis palpserĉi en la laborilujo.

Bone, diris la trolo. Ĝis baldaŭ.

Ĝis la, diris la patro.

Nun la ombroj mallongiĝis. Nova tago alvenos, same varma, same bela. La patrino sidis ŝtupare farante nenion, tio aspektis strange.

Kiom ĉiuj hodiaŭ estas fruaj, diris Mumintrolo. Li sidiĝis apud ŝin kaj fermis la okulojn en la sunbrilo.

Ĉu vi scias ke troviĝas lumturo sur la insulo de paĉjo, li diris.

Kompreneble mi scias. Dum la tuta somero li parolis pri ĝi. Jen kie ni loĝos.

Troviĝis tiel multe priparolinda ke nenio iĝis dirita. La ŝtuparo estis varma. Ĉio ŝajnis ĝusta. Nun la patro fajfis la maraglan valson, tiun li bone kapablis.

Mi eble kuiru iom da kafo, diris la patrino. Mi nur sidas ĉi tie kelkan tempon sentante.


Dua ĉapitro

LA LUMTURO

En la granda, grava vespero la vento blovis malforte orienten, ekblovis tuj post tagmeze sed oni decidis ekiri je sunsubiro. La maro estis varma kaj havis intense bluan koloron, same bluan kiel en la vitra globo. La tuta ponteto estis plena de pakaĵo ĝis la bandometo, kie la boato balanciĝis kun hisita velo kaj brulanta ŝtormlanterno mastopinte. Mumintrolo trenadis la fiŝujon kaj la latarojn super la altan akvolimon. Surstrande jam estis nelume.

Kompreneble ni riskas ke la vento ĉesos nokte, diris la patro. Eblus ja ekiri jam post la matenmanĝo. Sed komprenu, en ĉi tiu kazo ni devas atendi la sunsubiron, granda ekiro estas same grava kiel la unuaj linioj de libro. Ili decidas ĉion. Li sidiĝis sur la sablon apud la patrinon. Rigardu la boaton, rigardu Aventuron, li diris. Boato dumnokte estas io mirinda. Tiel oni komencu novan vivon, kun brulanta ŝtormlanterno mastopinte, la bordo malaperas en mallumon malantaŭe, la tuta mondo dormas. Vojaĝi nokte estas pli bela ol io ajn alia en la mondo.

Vi sendube pravas, respondis la patrino. Tage oni nur ekskursas, sed nokte oni vojaĝas. Ŝi estis sufiĉe laca pro tiom da pakado kaj maltrankvila ke io grava estis forgesita. La pakaĵo ŝajnis granda kiam ĝi kuŝis sur la banponteto, sed ŝi sciis kiel malgranda ĝi estos kiam ili malpakos. Familio bezonas ege multe por povi sperti eĉ nur unu solan tagon en la ĝusta maniero.

Sed nun ĉio estis alia, kompreneble. Precize nun la ĝusta afero estis komenci tuj ekde la komenco kaj ke la patro akiru ĉion bezonatan kaj zorgu pri ili kaj protektu ilin. Supozeble ili vivadis tro bone. Kiel strange, pensis la patrino zorgeme. Kiel strange ke eblas iĝi melankolia kaj kolera pro tro bona vivado. Tamen, se estas tiel, do estas tiel. Kaj do sendube plej bone estas rekomenci de la alia fino.

Ĉu vi ne trovas ke nun estas sufiĉe mallume, ŝi diris. Via lampo vidiĝas tre bele kontraŭ la ĉielo. Eble ni povus ekiri.

Atendu iomete. Mi nur alĝustigos min, diris la patro. Li malvolvis la mapon sursable kaj rigardis la solecan insulon desegnitan meze de la maro, li estis tre serioza. Longe li flaris al la vento kaj klopodis alĝustigi sian orientiĝan kapablon kiun li delonge ne uzadis. La prapatroj neniam devis zorgi trovi la ĝustan vojon, tio okazis per si mem. Sed instinkto malakriĝas kun la paso de tempo, bedaŭrinde.

Post kelka tempo la patro sentis ke li estas precize agordita. La direkto estis certa, ili povis ekveli. Li alĝustigis la ĉapelon kaj diris: nun ni ekiru. Sed vi ne rajtas levi ion. Ni faros ĉion pezan. Vi nur enboatiĝu, komprenu.

La patrino kapjesis kaj krable ekstaris. Nun la maro estis violkolora kaj la arbara rando nur mola mallumo. Ŝi estis tre dormema kaj subite trovis ĉion iom apud la realo, kiel sonĝo kun fantazia sonĝa lumo kaj malrapideco, oni paŝis sur peza sablo nenien venante.

Nun ili stivis la pakaĵon de la ponteto. La ŝtormlanterno balanciĝis tien-reen, la silueto de ponteto kaj bandomo aspektis kiel longa dorna drako kontraŭ la vespera ĉielo, ŝi aŭdis la ridon de eta Mim kaj malantaŭe la sonon de noktaj birdoj kiuj vekiĝis enarbare.

Estas bele, diris la patrino al si. Bele kaj strange. Nun kiam mi havas tempon senti, ĉio estas sufiĉe mirinda. Sed mi demandas min ĉu li ofendiĝos se mi iomete dormos enboate.

Post la sunsubiro la morho ŝteliris malsupren en la ĝardenon, sed ĉi-vespere neniu lampo brulis enverande. La kurtenoj estis forprenitaj kaj la akvobarelo renversita. La ŝlosilo pendis sur sia najlo apud la pordo.

La morho kutimis je forlasitaj domoj, ŝi tuj vidis ke ĉi tie dum tre longa tempo neniu eklumigos. Malrapide ŝi plandis reen laŭ la deklivo kaj supren direkte al la monto. La vitra globo dum kelka tempo spegulis ŝin, poste ĝi denove pleniĝis de sia blua malrealo. Susuro de timemo movis la arbaron kie la morho trairis, io forkuris sub la musko, io flirtis pro timo inter la branĉoj, ĉie estingiĝis lumaj okuletoj. Ankaŭ je tio la morho kutimis. Ne haltante ŝi pluiris supren sur la sudan montokreston kaj rigardis al la maro kiu mallumiĝis en nokton.

La ŝtormlanterno mastopinte de Aventuro tre klare vidiĝis, jen sola stelo glitanta preter la lastaj insuloj, kaj stabile pluiranta foren. La morho longe rigardis ĝin, ŝi neniam hastis. Ŝia tempo estis senfina, ĝi estis malrapida kaj malpreciza, kaj ĝin disdividis la lumoj kiuj ekbrulis aŭtune, maloftaj kaj provizoraj.

Nun ŝi glitis suben tra la ravino al la strando. Ŝia spuro sur la sablo estis larĝa kaj senkontura, kvazaŭ granda foko trenus sin ĝis la akvo. La ondoj refalis maren kaj hezite haltis, la akvo iĝis glata kaj kvieta ĉirkaŭ la malhelaj juporandoj de la morho, kaj poste ĝi komencis frostiĝi.

Ŝi longe atendis dum la neĝa nebulo disfluis ĉirkaŭ ŝi. De temp' al tempo ŝi malrapide levis la piedojn, la glacio kraketis, ĝi pli kaj pli dikiĝis. La morho konstruis al si propran insuleton el glacio por povi atingi la brulantan lumon. Ĝi jam malaperis trans la insuloj, sed ŝi sciis ke ĝi troviĝas tie. Ne gravis se ĝi estingiĝos antaŭ ol ŝi atingos ĝin. Ŝi povis atendi. Ili ekbruligos novan lumon, alivespere. Ili ĉiam faras, pli-malpli frue.

Muminpatro stiris. Li tenis la rudron firme per sia mano, premis ĝin en sekreta konsento kaj estis en plena paco kun si mem.

Lia familio estis same malgranda kaj senpova kiel en la vitra globo, kaj li kondukis ilin sekure trans la grandegan maron, tra la blua silenta nokto. La ŝtormlanterno markis ilian vojon kvazaŭ la patro desegnus luman decidan linion tra la mapo dirante: de ĉi tie - ĝis tie.

Jen ni loĝos. Tie la tero turniĝas ĉirkaŭ mia lumturo, fiera kaj rekta kun la tuta danĝero de la mondo ĉirkaŭ si.

Espereble vi ne frostas, li gaje vokis. Vi ja volvis la plejdon ĉirkaŭ vi? Vidu, ni jam lasis la lastan insulon malantaŭ ni. Baldaŭ la nokto estos plej malluma. Estas tre malfacile veli nokte, necesas ĉiusekunde atenti.

Jes ja, karulo, diris la patrino volvite sur la boatfundo. Ĉi tio estas tre granda sperto. La plejdo iomete malsekiĝis kaj ŝi singarde ŝovis sin ventflanken. La ripoj de la boato senĉese ĝenis ŝiajn orelojn.

Eta Mim sidis prue dum ŝi monotone zumkantis sola.

Panjo, flustris Mumintrolo. Kio okazis al ŝi kio igis ŝin tiel malica?

Kiu?

La morho. Ĉu iu faris ion al ŝi tiel ke ŝi iĝis tia?

Neniu scias, diris la patrino tirante la voston el la postakvo. Pli ĝuste ja estis tiel, ke neniu ion faris al ŝi. Mi volas diri, ke neniu zorgis. Kaj apenaŭ ŝi memoras tion aŭ cerbumadas pri la afero. Ŝi estas kiel la pluvo aŭ mallumo aŭ ŝtono kiun necesas ĉirkaŭiri por veni pluen. Ĉu vi volas iom da kafo? Ĝi troviĝas en termoso en la blanka korbo.

Nun ne, diris Mumintrolo. Ŝi havas flavajn okuletojn kaj ili estas rigidaj kvazaŭ de fiŝo. Ĉu ŝi povas paroli?

La patrino suspiris kaj diris: Oni ne parolu kun morho. Ne paroli al ŝi nek paroli pri ŝi. Alie ŝi kreskas kaj postsekvas onin. Vi ne komencu kompati la morhon. Vi pensas ke ŝi sopiras je tio kio brulas, sed ŝi volas nur sidiĝi sur ĝin tiel ke ĝi estingiĝas kaj neniam plu povos bruli. Kaj nun mi preskaŭ pensas ke mi iom dormetos.

Palaj aŭtunaj steloj aperis ĉiele. La trolo kuŝis surdorse rigardante la ŝtormlanternon sed pensante pri la morho. Se oni neniam parolas al iu aŭ pri iu, iom post iom ĉi tiu iu ja devos neniiĝi kaj ne kuraĝi kredi ke ŝi ekzistas. Li demandis sin ĉu spegulo povus helpi la aferon. Per amaso da speguloj eblus iĝi sennombra, de antaŭe kaj de malantaŭe kaj eble eĉ paroli unu kun la alia. Eble...

Estis tute silente, nur la rudro mallaŭte knaris. Nun ili ĉiuj dormis, la patro estis tute sola kun sia familio. Li estis tre veka, pli veka ol li iam ajn antaŭe estis.

Malproksime de tie en la mateniĝo la morho decidis ekiri. La insulo sub ŝi estis nigra kaj travidebla kun akra glacia busprio kiu montris rekte suden. La sabla fundo de la strando forglitis. Ŝi kolektis siajn malhelajn robojn kiuj pendis ĉirkaŭ ŝi kvazaŭ la petaloj de velkinta rozo, ili malfermiĝis kaj susuris, ili leviĝis kiel flugiloj, kaj jen komenciĝis la malrapida irado de la morho trans la maron.

Supren flugis la jupoj, eksteren kaj suben kvazaŭ naĝmovoj en la frosta aero, la akvo cedis en timantaj anserhaŭtaj ondoj, kaj jen la morho flosis antaŭen kaj pluen en la tagiĝo kun vosto el neĝa nebulo en la postakvo. Ŝi aspektis kiel granda ŝanceliĝanta vesperto kontraŭ la horizonto, ŝi iris malrapide kaj peze, sed ŝi iris. Ŝi havis tempon. Ŝi havis nenion krom tempo.

La familio velis ĝis matene kaj la tutan sekvan tagon, kaj ree noktiĝis kaj ankoraŭ la patro sidis ĉe la rudro atendante ekvidi sian lumturon. Sed la nokto estis same blua kaj neniu lumtura lumo scintilis horizonte.

La kurso estas ĝusta, diris la patro. Mi scias ke mi alĝustiĝis korekte. Per ĉi tiu vento ni devus alveni je noktomezo, kaj ni devus vidi la lumturon jam krepuske.

Eble iu fripono estingis ĝin, proponis eta Mim.

Ĉu vi pensas ke oni estingas lumturon? diris la patro. Se io estas certa, tio estas ke la lumturo lumas. Troviĝas kelkaj aferoj absolutaj, ekzemple maraj fluoj kaj sezonoj kaj ke la suno matene leviĝas. Kaj ke lumturoj lumas.

Ĝi sendube aperos baldaŭ, diris la patrino. Ŝia kapo estis plena de pensetoj por kiuj ne troviĝis spaco. Espereble ĝi lumas, ŝi diris. Li tiel gajas. Espereble tie vere troviĝas lumturo kaj ne muŝfeko - estas tute maleble reiri hejmen... post tia pompa ekiro... Troviĝas ankaŭ grandaj rozkoloraj konkoj, sed la blankaj estas tre belaj kontraŭ nigra tero. Mi demandas min ĉu la rozo ekkreskos tie insule...

Ĉit! Mi aŭdas ion, diris eta Mim antaŭe ĉe la pruo. Fermu la buŝon dum momento ĉar nun okazos aferoj.

Ili levis la kapojn kaj gapis en la nokton. Tre, tre malrapide la sono de remilbatoj atingis ilin. La fremda boato malrapide alproksimiĝis, jen ĝi elglitis el sia mallumo. Ĝi estis eta kaj griza, la remanto ripozigis la remilojn kaj rigardis ilin sen surpriziĝo. Li ŝajnis tre senorda kaj tre trankvila. Liaj grandaj bluaj okuloj kaptis la lumon, ili estis travideblaj kiel akvo. Li havis fiŝvergojn en la pruo.

Ĉu ili ekmordas ĉi-hore nokte? demandis la patro.

La fiŝisto levis unu ŝultron kaj rigardis preter ili. Li ne volis paroli.

Ĉu ne devus troviĝi insulo kun granda lumturo ie proksime de ĉi tie? daŭrigis la patro. Kial ĝi ne lumas? Ni devus vidi la lumon jam delonge.

La fiŝisto preterglitis per sia boato. Ili povis apenaŭ aŭdi lin kiam li finfine respondis: Oni ne scias tre bone... Reiru hejmen. Vi atingis tro malproksimen...

Nun li malaperis malantaŭ ili. Ili aŭskultis por aŭdi remilbatojn, sed la nokto estis silenta.

Ĉu li ne estis iom stranga? diris la patro malcerte.

Li estis ege stranga, certigis eta Mim. Kun malorda kapo.

La patrino suspiris kaj klopodis etendi la krurojn. Sed tiaj ja estas la plej multaj kiujn ni konas, ŝi diris. Pli-malpli.

La vento ĉesis. La patro sidis rekta ĉe la rudro kun levita nazo. Nun, li diris. Mi sentas ke ni alvenis. Ni eniras ĉe la senventa flanko de la insulo. Sed mi ne komprenas kial la lumturo estingiĝis.

La aero ĉirkaŭ ili estis varma, odoris je erikoj. Ĉio estis absolute kvieta. Kaj nun grandega ombro altiĝis el la nokto, la insulo klinis sin al ili kaj zorge rigardis ilin. Ili sentis la varmegan spiron de la insulo kiam la boato iris en sablon kaj haltis, ili sentis sin rigardataj kaj kaŭris sur la sidbenkoj ne kuraĝante moviĝi.

Ĉu vi aŭdis, Panjo, flustris Mumintrolo. Malpezaj piedoj galopis for sur la strando, aŭdiĝis mallaŭta plaŭdo kaj poste refariĝis kviete.

Tio sendube nur estis eta Mim kiu saltis surteren, diris la patrino. Ŝi deskuis de si la silenton kaj ekis palpserĉadi inter siaj korboj, klopodis porti la terskatolon kun rozo trans la boatrandon.

Nun ni restu absolute trankvilaj, diris la patro ekscitite. Ĉi tion mi prizorgos. Necesas organizi ĉion ĝuste ekde la komenco. Unue la boaton. La boato ĉiam estas la plej grava... Nur restu kvieta kaj trankvila.

La patrino residiĝis humile kaj klopodis ne ĝeni la velon kiu estis malhisata kaj la bumon kiu turniĝis tien-reen dum la patro grimpadis organizante en la boato. La ŝtormlanterno lumigis rondon el blanka sablo kaj nigra akvo, ekster ĝi troviĝis nur la grandega mallumo. Nun la patro kaj Mumintrolo trenis teren la matracon kaj angulo de ĝi tute malsekiĝis. La boato balanciĝis kaj la blua kesto premis la rozarbedon kontraŭ la boatrando.

La patrino sidis atendante kun la kapo enmane. Ĉio supozeble estis en ordo. Kredeble ŝi alkutimiĝos kaj ekŝatos esti prizorgata. Eble ŝi dormis kelkan tempon.

Fine la patro staris surborde tenante la lanternon kaj dirante: Nun vi povas veni. Ĉio estas preta. Li estis ĝoja kaj plene veka kaj portis la ĉapelon surnuke. Pli supre sur la sablo li konstruis tendon el la velo kaj remiloj, ĝi aspektis kiel granda kaŭranta besto. La patrino provis okulserĉi ĉu troviĝas konkoj sur ilia nova strando, sed ŝi nebone vidis en la mallumo. Ili promesis al ŝi konkojn, grandajn kaj nekutimajn, tiajn kiuj devas troviĝi fore mare.

Jen, diris la patro. Nun vi nur dormu. Mi gardos ekstere dum la tuta nokto, vi ne bezonas maltrankvili. Kaj la venontan nokton vi dormos en mia lumturo. Tuj kiam tagiĝos mi trovos la lumturon kaj ekloĝos tie. Se mi nur povus kompreni kial ĝi ne lumas... Mi esperas ke estas varme en la tendo?

Ĉi tie estas bone, diris la patrino kaj enrampis sub la velon.

Eta Mim estis sola ie kiel kutime, sed tio ja ne tro gravis. Ŝi kredeble estis tiu en la familio kiu plej bone elturniĝas. Ĉio ŝajne prosperos.

Mumintrolo vidis la panjon turniĝi kelkfoje sur la malseketa matraco ĝis ŝi trovis sian dormkavon, iom suspiri kaj endormiĝi. El ĉio fremda tio estis la plej stranga, ke la panjo endormiĝis en nova loko sen malpaki, sen aranĝi la litojn por ili kaj disdoni bombonojn. Ŝi eĉ formetis la mansakon ekstere sur la sablo. Tio estis timiga sed samtempe stimula, tio signifis ke ĉio ĉi estas ŝanĝo, ne nur aventuro.

La trolo levis la kapon kaj rigardis eksteren sub la velo. Tie sidis lia patro gardante kun la ŝtormlanterno antaŭ si. La ombro de la patro estis tre granda kaj longa. La patro mem ŝajnis pli granda ol kutime. Mumintrolo denove kunvolvis sin kaj enigis la manojn sub sian varman ventron. Li lasis la sonĝojn alveni, ili estis balanciĝantaj kaj bluaj kiel la maro ĉi-nokte.

Post longe komencis mateniĝi. La patro estis tute sola kun sia insulo, en ĉiu pasanta horo ĝi iĝis pli kaj pli lia. Nun la ĉielo paliĝis kaj la roko altiĝis antaŭ li kiel grandaj grimpantaj ĝiboj kaj super ili li finfine vidis la lumturon, grandegan kaj nigran kontraŭ la grizo. Ĝi estis multe pli granda ol la patro imagis, kaj estis tiu horo de la nokto kiam ĉio iĝas senpova kaj danĝera se oni estas sola kaj maldorma kun si mem.

La patro estingis la ŝtormlanternon kaj lasis la strandon malaperi. Li ne volis ke la lumturo ankoraŭ vidu lin. Matena vento blovis de la maro, estis malvarme. Marbirdoj blekis ie trans la insulo.

Pli kaj pli alte la lumturo leviĝis antaŭ la patro sube sur la strando, ĝi similis lian propran etmodelon, tiun kiu neniam fariĝis tute preta. Nun la patro povis vidi ke la tegmento tute ne estis tiel pinta kiel li pensis kaj ke troviĝas neniu apogilo. La patro longe rigardis ĝin, la malluman forlasitan lumturon, kaj iom post iom ĝi malkreskis kaj trovis konvenan spacon inter la pensoj kaj bildoj kiujn li jam antaŭe havis.

Ĉiuokaze ĝi estas la mia, pensis la patro kaj ekbruligis sian pipon. Mi konkeros la lumturon. Mi donos ĝin al mia familio dirante: jen vi loĝos. Kiam ni venos tien internen nenio danĝera povos minaci nin.

Mim sidis sur la ŝtuparo de la lumturo vidante la matenon alveni. La insulo etendiĝis sub ŝi en duonlumo, ĝi similis grandan grizan katon kiu streĉas sin kun nudaj ungoj, du piedoj kuŝis enmare kaj la vosto estis longa mallarĝa terpinto plej fore. Dorse de la kato la haroj stariĝis, sed ĝi kaŝis la okulojn.

Ha! diris eta Mim. Ĉi tio ne estas ordinara insulo. Ĝi atingas la fundon de la maro en tute alia maniero ol ordinaraj insuloj. Jen estos aferoj, mi scias tion.

Ŝi kunvolvis sin kaj atendis, nun aperis la sundisko super la maro. La insulo ekhavis ombrojn kaj kolorojn, ĝi formiĝis kaj kaŝis la ungojn. Ĉio eklumis kaj maraj birdoj glisis krete blankaj super la terpinto. La kato malaperis. Sed tra la insulo kuŝis la ombro de la lumturo kiel larĝa malhela rubando, ĝis la boatstrando.

Jen ili venis. Fore malsupre, kiel formiketoj. La patro kaj la trolo kuntrenis tiom kiom ili fortis porti, ili paŝis el inter la alnetoj kaj en la ombron de la lumturo. Tie ili eĉ pli malgrandiĝis. Nun la tri blankaj punktoj haltis kaj turnis la nazojn supren por rigardi.

Kiel granda ĝi estas, diris la patrino kun frostotremo.

Granda? vokis la patro. Ĝi estas enorma! Ĝi kredeble estas la plej granda lumturo iam konstruita. Kaj ĉu vi pensis pri tio ke ĉi tiu estas la lasta insulo, neniu loĝas trans ni - tie estas nur la maro. Ni vidas rekte en la vizaĝon de la maro kaj longe malantaŭ ni troviĝas ĉiuj aliaj, loĝantoj ĉefteraj se tiel diri. Ĉu tio ne estas bela penso?

Bela, Paĉjo! vokis Mumintrolo.

Ĉu mi ne rajtas kelkan tempon preni la korbon, demandis la patrino.

Ne, ne, ne, diris la patro. Vi portu nenion. Vi nur marŝu rekte en vian novan domon - atendu, vi devas havi florojn, tio estas parto de la afero - atendu iomete... Li enkuris inter tremolojn kaj ekplukis.

La patrino rigardis ĉirkaŭ si. Kiel malriĉa la humo estis. Kaj kiom da ŝtonoj troviĝis, ĉie amaso da ŝtonoj. Ne estos facile fari ĝardenon, ho ne.

Kia timema sono, Panjo? flustris la trolo.

La patrino aŭskultis. Vi pravas, ŝi diris. Tio sonas timeme. Sed tio estas nur la tremoloj, ili ĉiam faras tiel.

Inter la ŝtonoj kreskis ventpelitaj tremoletoj, iliaj folioj senĉese susuris en la facila vento elmare. Ili forte tremis, unu timtremo post alia trakuris ilin.

La insulo hodiaŭ estis malsama, ĝi estis forturnita kaj indiferenta. Ĝi ne plu rigardis ilin kiel ĝi faris en la varma nokto sed rigardis al la maro, malproksimen.

Jen prenu, diris la patro. Ili estas tre malgrandaj sed sendube malfermiĝos se vi metos ilin en la sunbrilon... Nun ni pluiru. Ĉi tie baldaŭ estos vera vojo rekte de la boatstrando. Kaj la boato havos varfon. Ĉi tie troviĝas amaso por fari! Imagu, nur imagu, povi konstrui dum sia tuta vivo kaj refari la insulon ĝis ĝi estos perfekta, miraklo... Li prenis la korbojn kaj rapidis antaŭe tra la erikoj direkte al sia lumturo.

Antaŭ ili la praroko levis sian dorson kun aŭdacaj kaj altiĝantaj deklivoj, ili stakis sin laŭ krutaĵo post krutaĵo, grizaj kaj trastrekitaj de fendegoj.

Ĉi tie ĉio estas tro granda, pensis la patrino. Aŭ eble mi estas tro malgranda...

Nur la vojo estis same malgranda kaj malcerta kiel ŝi mem, ili kune palpiris antaŭen inter la rokoj kaj samtempe venis sur la monton kie la lumturo atendis sur pezaj piedoj el betono.

Bonvenon hejmen, diris la patro.

Supren, supren vagis la rigardo, la lumturo estis senfine alta, tute blanka, giganta - ĝi tutsimple estis malkredindaĵo. Plej supre flugis nubo el timigitaj hirundoj tien-reen en kurboj el kapturna rapido.

Mi iomete marmalsanas, diris la patrino per malforta voĉo.

Mumintrolo rigardis sian patron. La patro solene suriris la lumturan ŝtuparon kaj etendis la manon al la pordo.

Ĝi estas ŝlosita, diris eta Mim malantaŭ li.

La patro turnis sin kaj gapis nekomprene al ŝi.

Ĝi estas ŝlosita, ripetis eta Mim. Troviĝas neniu ŝlosilo.

La patro tiris la pordon. Li turnis kaj manipulis. Li frapis, li piedbatis la pordon. Fine la patro faris unu paŝon malantaŭen kaj rigardis.

Jen la najlo, li diris. Tute klara najlo por ŝlosilo. Vi vidas ĝin! Mi neniam aŭdis pri iu kiu ne pendigas la ŝlosilon bonorde de ĝia najlo ŝlosinte la pordon. Precipe se li estas lumtura gardisto.

Eble ĝi estas sub la ŝtuparo, diris Mumintrolo.

Ĝi ne estis sub la ŝtuparo.

Nun vi estu silentaj, diris la patro. Tute silentaj. Mi devas cerbumi. Li iris sur la monton kaj sidiĝis kun la nazo kontraŭ la maro.

Egale kaj trankvile la vento el sudokcidento blovis al la insulo, la tago varmiĝis, ĝi estis la perfekta, la ĝusta tago por ekposedi lumturon. La patro sentis la stomakon malplena pro elreviĝo kaj ne povis kolekti siajn pensojn. Troviĝis neniu alia loko por ŝlosilo ol la najlo kaj sub la ŝtuparo. Neniuj pordaj aŭ fenestraj kadrumoj, neniuj plataj ŝtonoj antaŭ la ŝtuparo, ĉio estis ebena kaj nuda.

La pensoj de la patro iĝis lacaj kaj li senĉese konsciis ke la familio silente atendas malantaŭ li. Fine li vokis trans la ŝultron: Mi iom dormos. Tre ofte okazas ke problemoj solviĝas dum oni dormas. La kapo pli bone laboras se oni lasas ĝin en paco. Li kunvolvis sin en roka kavo kaj ŝovis la ĉapelon antaŭ la okulojn. Kun supermezura senŝarĝiĝo li sinkis en mallumon kaj dormon.

Mumintrolo iris ĝis la ŝtuparo por rigardi sub ĝi. Troviĝas nur morta birdo, li diris. Ĝi estis eta rompebla skeleto, tute blanka. Li metis ĝin sur la ŝtuparon kie ĝi kaptiĝis de la vento kaj bloviĝis suben de la monto.

Mi vidis plurajn similajn inter la erikoj, diris eta Mim interesite. Tio memorigas al mi la Venĝon de la Forgesitaj Ostoj. Bonega historio.

Restis silente dum kelka tempo.

Kaj kio nun okazos? demandis Mumintrolo.

Mi pensis pri tiu fiŝisto kiun ni renkontis ĉi-nokte, diris la patrino. Li supozeble loĝas ie sur la insulo. Eble li scias ion. Ŝi malfermis la sakon kun litaĵoj kaj elprenis la ruĝan kovrilon. Metu ĉi tiun sur vian patron, ŝi diris. Ne estas bone dormi rekte sur la roko. Kaj poste vi povas rondiri la insulon por serĉi la fiŝiston. Kunportu iom da marakvo revenante, mi petas, la kupra kruĉo troviĝas en la boato. Kaj la terpomojn.

Estis agrable ekiri kaj havi ion por fari. Mumintrolo turnis la dorson al la granda fermita lumturo kaj vagis internen sur la insulo. Sub la monto estis somere kviete, la erikoj floris sur la deklivoj en ruĝaj senmovaj ondoj. La tero estis varmega kaj malmola. Odoris bone, sed ne kiel en la hejma ĝardeno.

Nur nun kiam li estis sola Mumintrolo povis rigardi kaj flari la insulon en ĝusta maniero, senti ĝin permane kaj perpiede, streĉi la orelojn kaj aŭskulti ĝin. For de la ĉiama muĝado de la maro la insulo estis pli silenta ol la valo, absolute silenta kaj ege maljuna.

Ne estas facile atingi ĝin, pensis Mumintrolo. Ĝi estas insulo kiu volas resti en paco.

La erikejo malaltiĝis en etan verdan marĉon meze sur la insulo, poste ĝi denove grimpis supren kaj malaperis en malaltan vepron el piceoj kaj nanaj betuloj. Kiel strange vivi sen eĉ unu sola granda arbo. Ĉio kreskanta estis malalta, rampis proksime laŭ la tero, palpiris sur la roko - Mumintrolo ekhavis la ideon ke ankaŭ li devus paŝi mane-piede kaj fari sin malgranda. Li komencis kuri direkte al la terpinto.

Plej fore sur la okcidenta terpinto situis tre malgranda domo el ŝtonoj kaj cemento. Ĝi alkroĉis sin al la roko per amaso da feraj krampoj, ĝia dorso estis ronda kiel foko kaj ĝi rigardis rekte al la maro tra fenestrovitro tre fortika. La domo estis tiel malgranda ke oni preskaŭ ne povus sidi en ĝi se oni estus konvene granda, kaj la fiŝisto konstruis ĝin por si mem. Li kuŝis surdorse kun la brakoj subkape rigardante nubon.

Bonan matenon, diris Mumintrolo. Ĉu vi loĝas en tiu?

Nur kiam ŝtormas, fore respondis la fiŝisto.

Mumintrolo serioze kapjesis. Ĝuste tiel oni devus loĝi se oni ŝatas grandajn ondojn. Sidi meze de la surfo kaj vidi enormajn verdajn akvomontojn alveni kaj aŭdi la maron tondri super la tegmento. La trolo povus demandi: ĉu ankaŭ mi iam rajtos enveni por rigardi ondojn - sed ĉi tiu domo estis klarege konstruita por unu sola.

Li diris: Panjo sendis salutojn kaj petis demandi pri la ŝlosilo de la lumturo.

La fiŝisto ne respondis.

Paĉjo ne povas eniri, klarigis Mumintrolo maltrankvile. Do ni pensis ke eble la lumtura gardisto...

Refoje estiĝis silente. Novaj nuboj aperis ĉiele.

Ja troviĝis lumtura gardisto, ĉu ne? demandis la trolo.

La fiŝisto finfine turnis la kapon kaj rigardis lin per siaj bluaj akvaj okuloj.

Li diris: Ne - mi scias nenion pri ŝlosilo.

Ĉu li estingis la lumturon kaj forvojaĝis? daŭrigis Mumintrolo. Li neniam antaŭe renkontis iun kiu nur rezignas respondi kiam oni demandas. Tio incitis kaj iom korpremis lin.

Mi ne bone memoras, diris la fiŝisto. Mi forgesis lian aspekton... Li krable stariĝis kaj plandis for sur la roko, griza kaj ĉifita kaj malpeza kiel folio. Li estis tre malgranda kaj absolute ne emis paroli.

Mumintrolo dum kelka tempo rigardis post la fiŝisto. Poste li turnis sin kaj reiris tra la terkolo. Li iris oblikve al la boatstrando por preni la kupran kruĉon. Ili ricevos matenmanĝon. Panjo konstruos fornon inter la ŝtonoj kaj primetos tablon sur la lumtura ŝtuparo. Kaj poste ĉio estos en ordo, iamaniere.

La sablostrando estis tute blanka. Ĝi etendiĝis de kabo al kabo kiel mallarĝa arko el tre fajna sablo kaj kolektis ĉion kion la maraj ventoj forbalais ĉirkaŭ la insulo kaj lasis ĉe la senventa flanko. Drivinta ligno kuŝis supre ĉe la alta akvolinio sub alnetoj, sed pli malsupre la sablo estis netuŝita kaj glata kiel planko. Estis agrable paŝi sur ĝi. Se oni paŝis laŭ la akvorando, la piedsignoj iĝis etaj putoj kiuj tuj pleniĝis. Mumintrolo okulserĉis konkojn por sia patrino, sed tiuj kiuj troviĝis estis tute difektitaj. Eble la ondoj frakasis ilin.

Sed jen kuŝis io kio ne estis konko, ĝi estis tre malgranda arĝenta huffero. Tuj apude spuro kuris tra la sablo rekte en la maron.

Ĉevalo saltis enmaren ĝuste ĉi tie kaj perdis unu hufferon, Mumintrolo serioze konstatis. Tiel devas esti. Tre eksterordinare malgranda ĉevalo. Mi scivolas ĉu li arĝentumis sian hufferon aŭ ĉu ĝi estis aŭtenta dekomence. Li prenis la hufferon kaj decidis doni ĝin al sia patrino.

Iom pli fore la spuro rekuris rekte el la maro. Do ĝi estis marĉevalo, li neniam vidis tian. Sendube ili troviĝas nur plej fore kie la maro estas kapturne profunda. Mumintrolo esperis ke ĉi tiu marĉevalo havis rezervajn hufferojn hejme.

La boato kuŝis flanke kun volvita velo kaj aspektis kvazaŭ ĝi neniam plu emus veli. Ĝi estis tro alten trenita kaj ne plu rilatis al la maro. Mumintrolo staris senmova rigardante Aventuron. Li iom bedaŭris ĝin - sed eble ĝi dormis. Kaj cetere ili sendube iuvespere enakvigos fiŝretojn.

Nun la nuboj komencis almarŝi super la maro, kvietaj paralelaj nuboj, blugrizaj ĝis la horizonto. La strando iĝis tre soleca, kaj Mumintrolo pensis: mi iros hejmen. Kaj subite hejme iĝis la ŝtuparo antaŭ la lumturo. La valo kie ili loĝis estis tro malproksima. Krome li trovis arĝentan hufferon de ĉevalo. Iel tio decidis la aferon.

Sed ne eblas ke li ĉion forgesis!? ripetis la patro. Li ja konis la lumturan gardiston. Ili vivis sur la sama insulo. Ili ja devis esti amikoj!

Li ne memoras ion ajn, diris Mumintrolo.

Eta Mim enspiris aeron tra la nazo kaj elblovis ĝin tra la dentoj.

Tiu fiŝisto estas perdito kun marherboj enkape, ŝi diris. Mi tuj vidis tion. Kaj se du perditoj vivas sur unu insulo ili scias ĉion unu pri la alia, aŭ ili ne volas koni unu la alian. Kredeble kaj unu afero kaj la alia. Nur kredu min, mi estas terure saĝa!

Espereble tamen ne pluvos, murmuris la patrino.

Ili staris ĉirkaŭ Mumintrolo rigardante lin, estis sufiĉe malvarme nun kiam la suno estis for. Ili sentis kvazaŭ senpovon pri ĉio, kaj la trolo perdis la emon rakonti pri la domo kiu estis konstruita por rigardi ondojn. Kaj tute ne eblis doni la hufferon al Panjo ĝuste nun kiam ĉiuj gapis al li tiel. Li decidis doni ĝin al ŝi pli malfrue, eble kiam ili estos solaj.

Espereble tamen ne pluvos, diris la patrino duafoje. Ŝi portis la kupran kruĉon ĝis la fajrejo kaj enakvigis la sablajn diantojn de la patro. Kaj se pluvos mi devus lavi rokan kavon por kolekti pluvakvon en ĝi. Se entute troviĝas kavoj ĉi tie...

Sed ĉion ĉi mi ja esploros, ekkriis la patro plende. Se vi nur atendas, ĉio devas okazi laŭ la ĝusta vicordo. Ni ne povas zorgi pri manĝo kaj pluvo kaj aliaj etaĵoj antaŭ ol mi trovos la ŝlosilon!

Ha! diris eta Mim. Tiu fiŝisto ĵetis kaj la lumturgardiston kaj la ŝlosilon en la maron, kredu min. Ĉi tie okazis grandaj teruraĵoj kaj eĉ pli aĉe estos!

La patro suspiris. Li rondiris ĉirkaŭ la lumturo kaj eksteren sur la rokon almare kie neniu povis vidi lin. Kelkfoje la familio ĝenis lin, ili ne povis resti ĉe la afero. Li demandis sin ĉu estas same por aliaj patroj.

Do. Ne indis provi dorme aperigi la ŝlosilon aŭ serĉi ĝin. Necesis sente aperigi ĝin. Li devis provi alĝustigi sin same kiel iam la bopatro. La bopatrino dum la tuta vivo disperdis ĉion kion ŝi posedis ĉirkaŭ si, kaj la ceteron ŝi forgese postlasis. Tiam bopatro tutsimple konektis ion en sia kapo. Nenio plia estis bezonata. Li ĉiam trovis. Poste li diris amike: Vi maljuna skruto.

La patro provis. Sencele li vagadis inter la rokoj provante rekonektiĝi enkape. Fine ŝajnis al li ke ĉio kion li havis tie ene estis skuita kaj saltadis kiel pizoj en skatolo. Sed nenio plua okazis.

Liaj piedoj trovis tretitan padon kiu serpentis inter la ŝtonegoj en la malaltaj, sunbruligitaj herboj. Dum la patro iris tie provante rekonekti sin li ekpensis ke eble la lumturgardisto tretis la padon. Li sendube paŝis la saman vojon multfoje, tiu gardisto. Antaŭ tre longe. Kaj li devis veni rekte sur la albordajn rokojn, precize kiel faris la patro. La vojo finiĝis, jen troviĝis nenio krom la malplena maro.

La patro paŝis ĝis la rando kaj rigardis suben. Ĉi tie la monto falis ludeme en krutaĵo post krutaĵo, dancanta pelmelo el kurboj kaj belaj cedantaj linioj, profundege suben. Ĉirkaŭ la piedoj de la monto murmuris la surfo, la akvomaso altiĝis kaj refalis, ondis kontraŭ la rokoj kaj remalaltiĝis kvazaŭ granda vivanta estaĵo. La akvo kuŝis en ombro tie sube kaj estis tre malhela.

La kruroj de la patro ektremis kaj li iomete kapturniĝis. Li rapide sidiĝis. Sed li ne povis rezigni rigardi suben; jen la granda maro, la plej profunda, alia maro ol tiu kiu ludigis siajn ondojn ĉirkaŭ la boatvarfo tie hejme. La patro klinis sin eksteren kaj ekvidis etan kornicon ĝuste sub la verto. Li sentis tute memkompreneble lasi sin gliti suben ĝis la glata breto sur la roka muro, ĝi estis kavigita kaj ronda kiel seĝo. Tuj la patro estis absolute sola kaj izolita, ĉirkaŭe troviĝis nur ĉielo kaj maro.

Jen sendube la lumturgardisto sidis. Li ofte sidadis ĉi tie. La patro fermis la okulojn, ĉirkaŭ li estis io kapturne granda kaj la pizoj en lia kapo klaktintis pli aĉe ol iam. De temp' al tempo la gardisto alvenis ĉi tien kiam estis altaj ondoj... Li vidis la mevojn glisi sur la vento kontraŭ ŝtorma ĉielo, kaj la gutoj de la suba surfo ŝvebis sub li, antaŭ li kvazaŭ nubo el neĝo. Globaj perloj el akvo kiu leviĝis antaŭ li kaj dum momento ripozis enaere antaŭ ol sinki, sinki en la nigron kaj muĝon tie sube...

La patro malfermis la okulojn kaj ekfrostis. Li premis la dorson kaj manojn al la roka muro, tie kreskis malgrandegaj blankaj floroj en la rokaj fendoj, imagu florojn. Kaj en la plej larĝa fendo brilis ruĝa rusto, tie kuŝis ŝlosilo, peza fera ŝlosilo.

Io konektiĝis en la kapo de Muminpatro. Kompreneble, ĉio estis perfekte klara. Ĉi tiu loko estis la soleca loko de la lumturgardisto, loko de pripensado kaj kontemplado. Ĝuste ĉi tie li lasis sian ŝlosilon por ke la patro trovu ĝin kaj transprenu la lumturon. Kun granda soleno kaj magia forto la patro de Mumintrolo estis destinita posedanto kaj gardanto de la lumturo.

Ho, kiel bone. Ĉu vi trovis ĝin! diris Muminpatrino.

Kie ĝi estis? vokis la trolo.

Nu, tion oni ne povas precize scii, diris la patro sekreteme. La mondo estas plena de grandaj mirindaj aferoj al tiu kiu pretas por ili. Eble la plej granda kaj blanka mevo transdonis ĝin al mi...

Ha, diris eta Mim. Kun silka rubando kaj orkestro, ĉu ne?!

La patro supreniris la ŝtuparon kaj metis la ŝlosilon en la seruron. Malrapide kaj ĝeme la grandega pordo malfermiĝis, trans ĝi troviĝis nur nigra mallumo. Eta Mim supreniris kiel fulmo, sed la patro kaptis ŝin je la hartubero. Ne, ne, amiketo, li diris. Ĉifoje ne estas por vi. Nun mi estas lumturgardisto, kaj mi eniros unua por inspekti. Li malaperis en la mallumon kun Mim malantaŭ si.

La patrino malrapide alproksimiĝis por rigardi enen. La lumturo estis truita kiel duonputra arbotrunko kaj de fundo ĝis pinto plenigis ĝin granda ŝanceliĝa spirala ŝtuparo. La ŝtuparo grimpis pene supren, ĝi grimpis laŭ la muroj en pli kaj pli malgrandaj spiraloj, krakante kaj knarante sub la paŝoj de Muminpatro, li apenaŭ videblis tie supre. Kelkaj lumtruoj tra la dika muro enkribris iomete da taglumo. En ĉiu truo vidiĝis la ombro de granda senmova birdo. La birdoj rigardis ilin.

Pensu pri tio ke estas nube, flustris Mumintrolo. Vi ja scias ke ĉio ŝajnas iom malgaja kiam la suno estas for.

Kompreneble, diris la patrino. Ŝi transiris la sojlon kaj haltis. Ene estis malsekete kaj tre malvarme. Inter akvoflakoj la tero kuŝis nigra kaj malseka, kelkaj tabuloj estis etenditaj ĝis la ŝtuparo. La patrino hezitis.

Vidu, diris Mumintrolo. Mi havas ion por vi.

La patrino akceptis la arĝentan hufferon kaj longe rigardis ĝin.

Kiel bela! ŝi diris. Kia bela donaco! Imagu ke troviĝas tiel etaj ĉevaloj...

Envenu, Panjo, ĝoje vokis Mumintrolo. Venu, ni kuru ĝis la pinto de la turo!

Tie supre la patro staris en la pordo kun tute fremda ĉapelo surkape, ĉapelo kun mola pendanta rando kaj tubera verto.

Kion vi opinias? li diris. Mi trovis ĝin sur najlo tuj interne de la pordo. Ĝi devas esti de la lumtura gardisto. Envenu! Envenu! Ĉi tie estas precize kiel mi imagis.

Ĝi estis granda ronda ĉambro, kun nealta plafono kaj kvar fenestroj. Meze sur la planko staris nepentrita tablo kaj kelkaj malplenaj kestoj. Apud la forno mallarĝa lito kaj komodeto. Fera ŝtupetaro kondukis supren ĝis plafona luko.

Tie supre estas la lumtura lampo, klarigis la patro. Mi lumigos ĝin ĉi-vespere. Ĉu ne blankaj muroj estas plaĉaj! Tiel granda kaj libera kaj malplena. Kaj se oni rigardas tra la fenestroj estas same - grande kaj libere kaj malplene! Ĉu ne!?

Li rigardis la patrinon kiu ekridis kaj diris: Vi pravas. Ĉi tie efektive estas ege malplene kaj libere!

Iu koleris ĉi-ene, rimarkigis eta Mim. La planko estis plena de vitreroj, kaj super ili sur la blanka muro troviĝis granda flava olemakulo kiu fluis suben kaj solidiĝis en flako.

Kiu povis frakasi sian lampon? diris la patrino mire kaj levis la latunan lampujon kiu ruliĝis sub la tablon. Poste li ja devis sidi ĉi tie en mallumo... Ŝi glatumis la tablon permane, la surfaco estis distranĉita en centojn, eble milojn da etaj noĉoj, ĉiam sesopo - la sepa estis tranĉita transverse tra la aliaj. Sep? Tio povus esti semajno. Amaso da semajnoj, ĉiuj samaj. Krom unu. Ĝi havis nur kvin noĉojn. La patrino pluiris, tuŝis tasojn kaj kaserolojn, legis sur la malplenaj kestoj; sekvinberoj el Malago, skota viskio, ordinara finna krakpano - levis la kovrilon kaj vidis ke la littukoj restas. La komodon ŝi ne malfermis.

La aliaj streĉe observis ŝin. Fine la patro diris: Nu?

Li estis tre sola, diris la patrino.

Jes, sed kiel vi trovas ĝin?

Mi trovas ĝin tre plaĉa, diris la patrino. Ĝi estas ĉambro kie eblas loĝi kune.

Ja ĝi estas! ekkriis la patro. Nun mi kolektos tabulstumpojn surstrande kaj konstruos litojn al ni ĉiuj. Mi konstruos vojon kaj varfon, ho, ĉi tie estas amaso por fari... Sed unue ni portu la pakaĵon supren, povos ekpluvi. Ne, ne, vi ne. Vi restu ĉi tie en paco kaj trankvilo kaj sentu ke vi estas hejme.

Enporde Mim turnis sin kaj diris: Mi dormos eksterdome. Tio estas sen lito. Litoj estas stultaj.

Faru tion, diris la patrino. Vi ja povos veni endomen se pluvos.

Kiam la patrino iĝis sola ŝi pendigis la hufferon de najlo super la pordo. Poste ŝi iris ĝis la fenestro por rigardi eksteren. Ŝi iris de unu fenestro ĝis alia. Ĉie estis nur maro, maro kaj blekantaj hirundoj, ne eblis vidi la ĉefteron.

En la lasta fenestro kuŝis anilina krajono kun kelkaj ŝnurstumpoj kaj fiŝoreta stangeto. La patrino staris ludante per la krajono, distrite ŝi desegnis floreton sur la fenestrobreto kaj bele ombrumis la foliojn pensante pri nenio aparta.

La patro staris ĉe la forno kun la kapo en la kamentubo. Troviĝas birdonesto ĉi tie, li kriis. Jen kial ne emas bruli.

Ĉu iu loĝas tie? demandis la patrino.

La patro estis tre nigra kiam li elvenis. Iu benita fuliko, li diris. Sed ĝi ne estas hejme. Kredeble ĝi migris suden.

Sed ĝi revenos printempe! vokis Mumintrolo. Ĝi devos trovi sian neston kiam ĝi revenos hejmen. Ni ja povos kuiri eksterdome!

Ĉu dumvive? demandis eta Mim.

Nu, oni ja povus forpreni la neston iom post iom, murmuris la trolo.

Ha! Tipe, diris eta Mim. Ĉu vi pensas ke la fuliko scios ĉu ĝia nesto estis forigita tuj aŭ iom post iom? Tion vi elpensas por povi forigi ĝin kun bona konscienco.

Ĉu ni manĝu eksterdome dumvive? demandis la patro konsternite. Ĉiuj rigardis la patrinon.

Forigu ĝin, mi petas, ŝi diris. Ni pendigu ĝin ekster la fenestron. Kelkfoje troloj pli gravas ol fulikoj.

La patrino ŝovis la nelavitajn manĝilojn sub la liton por ke la ĉambro aspektu pli plaĉe kaj poste eliris por serĉi humon. Tio estis tre grava vagado.

Ŝi haltis ĉe la ŝtuparo kaj verŝis iom da marakvo sur la rozon. Ĝi ankoraŭ atendis en sia sukerkesto kun humo de hejme. La ĝardena bedo devos esti senventa. Ĝi devus situi bele kiel eble plej proksime al la lumturo kaj havi sunon dum la plejparto de la tago. Kaj ĝi bezonos profundan bonan humon.

La patrino serĉis, serĉadis. Ŝi paŝis laŭ la lumtura monto serĉante, tra la erikejo kontraŭ la marĉon, ŝi iris ĉirkaŭ la vepraro kaj inter la tremolojn, ŝi vagis, vagadis sur la varma sabla torfa tero kaj nenie ŝi trovis humon.

La patrino neniam antaŭe vidis tiom da ŝtonoj. Trans la tremolaro la tero estis nenio krom ŝtonoj. Dezerta tereno el rondaj grizaj ŝtonoj, ŝtonkampo. Meze de ĝi iu scivole faris grandan truon. La patrino ĝisiris por rigardi. En ĝi troviĝis nenio krom pluaj ŝtonoj, same rondaj kaj grizaj. Ŝi demandis sin kion la lumtura gardisto serĉis. Eble nenion apartan. Eble li provis iomete ludi. Li levis unu ŝtonon post alia, ili reruliĝis suben for de li, kaj li laciĝis de la tuto kaj foriris.

La patrino pluiris al la sablostrando. Kaj tie malsupre troviĝis la humo, finfine. Nigra kaj majesta zono el profunda humo kiu sekvis la bordon sub la alnoj. Fortikaj verdaj plantoj elstaris inter ŝtonoj kaj disvastiĝis en eksplodoj el flavo kaj violo, subita ĝangalo de riĉeco.

La patrino ŝovis la manojn en la teron. Ŝi sentis ke ĝi estas okupita de milionoj da kreskantaj kaj trinkantaj radikoj kiujn oni ne ĝenu. Sed tio ne gravis. Tamen troviĝis humo, nur nun la insulo iĝis io je kio eblis kredi.

Ŝi vokis al la patro kiu kolektadis tabulstumpojn inter la fukoj, ŝi kuris ĝis li kun la antaŭtuko batanta en la vento kaj kriis: Mi trovis humon!

La patro levis la rigardon. Saluton, li diris. Kiel vi trovas mian insulon?

Ĝi similas nenion en la mondo! certigis la patrino feliĉe. La humo kuŝas malsupre ĉe la strando anstataŭ troviĝi ie en la mezo!

Tion mi klarigos al vi, diris la patro. Vi ĉiam demandu min se vi ne komprenas ion - mi scias ĉion kio rilatas al la maro. Vidu, tio estas fukoj kiujn la ondoj ĵetis teren. Iom post iom ili iĝas humo, vera humo. Kion? Vi ne sciis tion! La patro ridis kaj etendis la brakojn en granda gesto kiu donacis al la patrino la ondantajn fukarojn de la tuta maro.

Kaj la patrino kolektis fukojn. Ŝi portis fukojn dum la tuta tago kaj metis ilin en rokan kavon kiu iam iĝos ĝardenbedo. La fukoj havis la saman profundan varman koloron kiel la hejma humo kaj krome propran apartan fajreron el purpuro kaj oranĝo.

La patrino estis trankvila kaj feliĉa. Ŝi revis pri karotoj, rafanetoj kaj terpomoj, kiel ili rondiĝis kaj ŝvelis sube en la varmo, ŝi vidis verdajn foliojn aperi kaj iĝi riĉaj kaj fortaj, ŝi vidis ilin flirti en la vento kontraŭ la blua maro pezaj de tomatoj, pizoj kaj fazeoloj kiujn la familio ricevos. Ĉio ĉi ja okazos nur en la sekva somero, sed tio ne gravis. Ŝi havis ion pri kio revi. Kaj plej interne la patrino revis pri pomarbo.

La tago sinkis al sia krepusko. La martelbatoj supre ĉe la fumturo jam antaŭlonge silentiĝis, kaj la hirundoj estis pli kvietaj. La patrino fajfante hejmeniris tra la erikoj kun la brakoj plenaj de drivinta ligno. Ĉe la lumtura monto la patro jam konstruis apogilon por helpi ŝin supreniri, kaj antaŭ la pordo staris du pretaj lignaj litoj kaj bareleto kiun li trovis enakve. Ĝi estis tute sendifekta kaj iam estis verda.

Iel la spirala ŝtuparo estis malpli timiga nun. Oni devis nur eviti rigardi suben kaj prefere pensi pri io agrabla. Mumintrolo sidis ĉetable ordigante rondajn ŝtonetojn.

Saluton, diris la patrino. Kie estas Paĉjo?

Li estas supre lumigante la lumturon, respondis Mumintrolo. Mi ne rajtis kuniri. Li jam tre longe estas tie.

La malplena birdonesto kuŝis surtable. La patrino fajfis plu dum ŝi stakis la lignon sub la forno. Nun la vento ĉesis, la suno brilis tra la okcidenta fenestro kaj verŝis ruĝan lumon sur la plankon kaj la blankan muron.

Kiam la fajro ekbrulis enforne eta Mim enŝteliris tra la porda fendo kaj saltis en la fenestron kvazaŭ kato. Ŝi metis la nazon al la vitro kaj faris malbelajn grimacojn al la hirundoj.

Subite la plafona luko malfermiĝis kun frapo kaj la patro de Mumintrolo iris suben laŭ la ŝtupetaro.

Ĉu ĝi bone brulas? demandis la patrino. Tre plaĉajn litojn vi faris al ni. Mi pensas ke ĉi tiu barelo konvenos por pekli fiŝojn. Estas preskaŭ domaĝe nur uzi ĝin por pluvakvo...

La patro iris ĝis la suda fenestro kaj ekrigardis eksteren. La patrino rapide levis la rigardon, jes, lia vosto estas tute rigida kaj la tufo incitite svingiĝas. Ŝi enmetis pli da brulligno kaj malfermis skatolon da haringo. La patro trinkis sian teon nenion dirante. Kiam la patrino formetis la manĝilaron ŝi surtabligis la ŝtormlanternon kaj diris: Mi iam aŭdis ke ĉi tiaj lumturoj brulas per gaso. Kiam la gaso elĉerpiĝis estas tute neeble ekbruligi ilin.

Troviĝas gastuboj, diris la patro obtuze. La tuta turo plenas de ili. Sed ne eblas alkonekti ilin.

Eble mankas iu ŝraŭbo, proponis la patrino. Miaflanke mi neniam fidis gason. Ĝi estas danĝera kaj malplaĉa. Mi opinias ke vi lasu la tutan aferon, je iu ajn momento ni ĉiuj eksplodos.

La patro stariĝis de la tablo vokante: Sed ĉu vi ne komprenas ke mi nun estas lumtura gardisto! La lumturo devas lumi. Tio estas la tuta ideo, ĉu vi opinias ke eblas loĝi en lumturo kiu ne lumas? Kaj kio okazos al ĉiuj ŝipoj kiuj navigas tra la mallumo kaj povos grundi iam ajn kaj alfundiĝi tuj antaŭ niaj okuloj...

Vi pravas, diris eta Mim. Kaj matene la tuta strando estos plena de dronintaj filifjonkoj kaj mimloj kaj homsoj kaj ili ĉiuj estos same palaj kaj verdaj pro marherboj...

Ne stultumu, diris la patrino. Ŝi turnis sin al la patro kaj diris: Se vi ne sukcesos ekbruligi ĝin ĉi-vespere, do morgaŭ tio prosperos. Aŭ alitage. Kaj se ĝi entute ne volos bruli, ni pendigos la lanternon en fenestro en okazo de ŝtormo. Certe iu vidos ĝin kaj komprenos, ke jen oni batos al si la nazon se oni plu navigos. Kaj jen alia afero, mi demandas min ĉu ne estus bone suprenigi la litojn antaŭ la mallumo. Mi tute ne fidas tiun ŝanceliĝan ŝtuparon

Mi portos ilin supren propramane, diris la patro kaj prenis la ĉapelon de ĝia najlo.

Sur la monto estis preskaŭ mallume. La patro staris senmova rigardante al la maro, li pensis: nun ŝi ekbruligos la ŝtormlanternon tie supre. Ŝi altigas la flamon kaj rigardas ĝin dum kelka tempo kiel ŝi kutimas. Ni havas tutan botelegon da petrolo...

Ĉiuj birdoj jam enlitiĝis. La ŝeroj okcidente elstaris nigre kontraŭ la ĉielo kie la suno subiris, unu el ili havis balizon - aŭ eble ĝi estis tumulo. La patro levis unu liton, rigidiĝis kaj aŭskultis.

De malproksime venis mallaŭta ĝema ululo, stranga soleca sono kiu similis nenion kion la patro antaŭe aŭdis. Ĝi venis de trans la akvo, grandega dezerteco portis ĝin al li. Dum momento ŝajnis al la patro ke la roko tremas sub liaj piedoj. Nun denove silentiĝis.

Li pensis: tio sendube estis birdo. Kiel strangajn blekojn kelkaj el ili havas. Li levis la liton surdorsen, ĝi estis bona kaj stabila lito. Nenio mankis al ĝi. Sed la lito de la lumtura gardisto supre en la turo estis lia propra, neniu alia rajtis dormi en ĝi.

La patro sonĝis ke li kuras supren laŭ senfina ŝtuparo. La mallumo ĉirkaŭ li estis plena de flugilbatoj, silentaj fuĝantaj birdoj, la ŝtuparo knaris kaj cedis sub liaj paŝoj, ĝi laŭte ĝemis, kaj li estis urĝata, tre urĝata. Li devis supreniri eklumigi la lumturon antaŭ ol estos tro malfrue, estis treege grave ke li ekbruligos ĝin. La ŝtuparo pli kaj pli malvastiĝis, nun sonoris fero sub liaj piedoj, li alvenis supren al la lampo kiu atendis lin en sia ronda vitra ujo. La sonĝo iĝis malrapida, la patro palpis ĉirkaŭ la muroj, li serĉis alumetojn. Grandaj volvitaj lamenoj el kolora vitro fermis al li la vojon kaj spegulis la eksteran maron, la ruĝa vitro igis la ondojn ruĝaj kiel fajro kaj tra la verda vitro la maro iĝis smeraldo, malvarma kaj fora maro kiu eble troviĝis ie sur la luno aŭ eble entute nenie. Nun estis granda urĝo sed ĉion li faris nur pli kaj pli malrapide. Li stumblis sur la gastuboj kiuj ruliĝis sur la planko, pli kaj pli multaj alruliĝis kiel ondoj, kaj nun la birdoj refoje tie batadis per la flugiloj kontraŭ la vitro, ĉio malhelpis al li lumigi la lampon. La patro vokis laŭte pro teruriĝo, nun la kolora vitro ĉirkaŭ li disrompiĝis en amason da lumaj splitoj kaj la maro leviĝis super la tegmenton de la lumturo kaj li falis, pli kaj pli profunde suben - kaj vekiĝis kun la kovrilo ĉirkaŭ la kapo surplanke for de la lito.

Kio okazas? demandis la patrino de Mumintrolo.

La ĉambro estis kvieta kaj blua kun siaj kvar fenestroj kiuj desegnis la nokton.

Mi sonĝis, diris la patro. Estis terure.

La patrino ellitiĝis kaj metis kelkajn sekajn lignopecojn sur la ardojn en la forno. Ili ekbrulis kaj varma flava lumo elflirtis en la mallumon.

Mi donos al vi buterpanon, ŝi diris. Ĉi tio tamen estas tute nova loko.

La patro sidis litorande manĝante sian buterpanon dum la teruriĝo malaperis.

Mi kredas ke ne estas pro la ĉambro, li diris. Estas ĉi tiu lito, ĝi donas terurajn sonĝojn. Mi faros novan.

Ankaŭ mi pensas tiel, diris la patrino. Ĉu vi rimarkis ke io mankas? Oni ne plu aŭdas la arbaron.

La patro aŭskultis. Ili aŭdis la maron murmuri ĉirkaŭ la insulo kaj memoris kiel la arboj hejme kutimis susuri dumnokte.

Tio efektive sonas sufiĉe plaĉe, diris la patrino kaj tiris la kovrilon super la orelojn. Malsame. Nun vi ne sonĝos ion teruran, ĉu?

Apenaŭ, diris la patro. Nokta buterpano ĉiam utilas.


Tria ĉapitro

OKCIDENTA VENTO

Mumintrolo kaj eta Mim kuŝis surventre en la sunbrilo rigardante en la vepraron. Ĝi estis malalta kaj implikita, etaj koleraj piceoj kaj eĉ pli malgrandaj nanaj betuloj kiuj devis batali kontraŭ ŝtormoj dum sia tuta vivo. Nun ili rampis dense kune por protekti unu la alian, la pintoj ĉesis kreski sed la branĉoj alkroĉis sin al la tero kie ajn ili atingis.

Imagu ke ili fortas esti tiel koleraj, diris eta Mim admire.

Mumintrolo rigardis sub la densa amaso da luktantaj arboj kie la trunkoj kurbiĝis kaj tordiĝis kvazaŭ serpentoj. Li vidis la surteran maton el rampanta picebranĉaro kaj brunaj arbopingloj kaj super ĝi kavojn kaj grotojn el mallumo.

Rigardu, li diris. Jen piceo kiu tenas etan betulon enbrake por savi ŝin.

Tiel kredas vi, diris Mim malgaje. Mi pensas ke li fikstenas ŝin. Ĉi tio estas ĝuste tia arbaro kiu fikstenas onin. Tute ne surprizus min se iu sidas tie ene kaptita - ĉi tiel! Ŝi metis la brakon ĉirkaŭ la nuko de la trolo kaj ekpremis.

Lasu! kriis Mumintrolo kaj forŝiris sin. Ĉu vi pensas ke tio estas vera? Ĉu iu troviĝas tie ene...?

Vi ĉiam suferas pro ĉio ajn, diris Mim malestime.

Tute ne, vokis la trolo. Sed mi vidas kiel li sidas tie interne! Tio tuj iĝas reala, mi neniam scias ĉu aliuloj seriozas aŭ ŝercas al mi. Ĉu vi estas serioza? Ĉu iu estas tie?

Eta Mim ridis kaj stariĝis. Ne stultumu, ŝi diris. Ĝis baldaŭ. Mi iros al la terpinto por rigardi la perditon. Li interesas min.

Kiam Mim malaperis la trolo rampis pli proksimen al la arbaro kaj gapis en ĝin kun batanta koro. La maro trankvile susuris kaj la sunbrilo varmigis lian dorson.

Kompreneble neniu troviĝas tie ene, pensis la trolo kolerete. Ŝi elpensis tion. Mi ja scias ke ŝi ĉiam elpensas aferojn kaj igas min kredi ilin. Venontfoje mi diros: Ha! Ne stultumu. Tiel superece pasante. Ĉi tiu arbaro ne estas danĝera, ĝi timas. Ĉiu arbo klinas sin malantaŭen kvazaŭ ĝi klopodus eltiri la radikojn kaj forkuri. Tio ja videblas. Kaj ankoraŭ kolerete Mumintrolo rampis rekte en la vepraron.

La sunbrilo malaperis, iĝis malvarme. La branĉetoj gratis liajn orelojn kaj la piceaj pingloj pikis, putraj branĉoj rompiĝis sub liaj manoj kaj piedoj, jen odoris je kelo kaj mortaj plantoj. Kaj estis silente, tute silente, la mara susuro ĉesis. Mumintrolo imagis aŭdi iun spiri tie ene, li sentis inkoguston enbuŝe pro paniko, sentis sin enfermita kaj fikstenata de la branĉoj kaj volis nur reveni eksteren en la sunon, rapide, tuj - kaj poste li pensis: ne. Se mi nun reiros, mi neniam plu kuraĝos eniri. Mi paŝos tie ekstere dumvive vidante la arbaron kaj pensante, ke mi ne kuraĝis. Eta Mim timigis min. Mi iros al ŝi kaj diros, pasante: troviĝis nenio ajn en tiu vepro. Mi esploris. Vi estas blufanto!

Mumintrolo elsnufis kaj rampis plu, enen inter la palpantaj arboj. De temp' al tempo io ekkrakis kaj unu el la trunkoj falis sur molan, velure brunan amason el putraĵoj. La tero estis elasta kaj glata kiel silko, kovrita de milionoj da mortaj pingloj.

Dum la trolo rampis, pli kaj pli enen, malaperis la malagrabla sento esti enfermita. Li sentis sin nur protektata kaj kaŝita en la nevarma mallumo, li estis besteto kiu kaŝis sin kaj volis esti en paco. Subite li denove aŭdis la maron, la sunbrilo venis al li varma kaj blindiga. Mumintrolo venis en maldensejon meze de la vepro.

La maldensejo estis tute malgranda, proksimume kiel du litoj unu apud la alia. Estis varme tie ene, abeloj zumis super la floroj kaj ĉirkaŭe la densa arbaro gardostaris. Super la maldensejo balanciĝis folioj de betuloj, maldensa verda plafono tra kiu la ĉielo povis rigardi. Estis io absoluta, Mumintrolo trovis la perfekton. Neniu estis tie antaŭ li. Ĝi estis la lia.

Singarde li sidiĝis sur la herboj kaj fermis la okulojn. La sekura kaŝejo ĉiam estis unu el liaj plej seriozaj ideoj, li ĉiam serĉis ĝin kaj trovis multajn. Sed neniam tiel belan kiel ĉi tiu. Ĝi estis kaj kaŝita kaj malfermita. Nur la birdoj povis vidi lin, la tero estis varma kaj la danĝero protektis lin ĉiuflanke. Li suspiris.

Tiam io mordis la voston de Mumintrolo, tio brulis kiel fajro. Li saltstariĝis kaj tuj sciis pri kio temas. Formikoj. Etaj venĝemaj pikformikoj, ili svarmis inter la herboj, ili alkuris el ĉiuj direktoj - nun ankoraŭ unu mordis al li la piedon. Mumintrolo malrapide retretis, liaj okuloj brulis pro elreviĝo, li estis terure vundita. Kompreneble, ili loĝis tie antaŭ li. Sed se oni vivas en la tero oni ja vidas nenion el tio kio troviĝas supre, formiko scias nenion pri birdoj aŭ nuboj aŭ ĉio alia kio gravas kaj belas al, ni diru, iu mumintrolo.

Troviĝis malsamaj specoj de justeco. Laŭ unu justeco, kiu eble estis pli komplika sed absolute ĝusta, la maldensejo apartenis al li, ne al la pikformikoj. Se oni nur povus komprenigi tion al ili. Ili ja povus same bone vivi aliloke. Iom pli fore, nur je kelkaj metroj. Ĉu troviĝis iu maniero klarigi al ili tion? Ĉu oni en plej aĉa okazo povus fari limon kaj dividi la areon?

Refoje ili estis tie, ili lokalizis lin kaj atakis. Mumintrolo fuĝis. Li malnoble fuĝis el la paradizo sed estis sovaĝe decidinta reveni. Ĉi tiu loko atendis lin dum lia tuta vivo, eble dum jarcentoj! Ĝi estis la lia ĉar li amis ĝin pli ol iu alia. Eĉ se miliono da pikformikoj amus samtempe ili ne povus senti tiel fortege kiel li. Tiel li pensis.

Aŭskultu, Paĉjo! diris Mumintrolo.

Sed la patro ne aŭskultis, ĉar ĝuste tiam li trovis la ĝustan prenon al ŝtonego kaj ĝi ruliĝis kun tondro kaj krakego suben de la monto, frapis du klarajn fajrerojn kaj postlasis malfortan, ravan odoron de pulvo. Nun ĝi kuŝis surfunde, ĝuste kie ĝi devis kuŝi. Estis mirinde ruli ŝtonegojn, premi de la oreloj ĝis la vostopinto, senti ĝin moviĝi, malrapide, malrapide - ankoraŭ iom - kaj jen la gigantaĵo falis en la maron kun enorma plaŭdego kaj oni staris tie rigardante, tremante pro peno kaj fiero.

Paĉjo! kriis Mumintrolo.

La patro turnis sin kaj mansignis al sia filo. Ĝi kuŝas kie ĝi kuŝas! li vokis. Ĉi tio estos varfo, moleo, komprenu. Li eniris la maron kaj anhelante komencis ruli eĉ pli grandan ŝtonon laŭ la fundo kun la nazo profunde en la akvo. Estis multe pli facile ruli kaj levi sub la akvo, la patro demandis sin kial. Sed la ĉefa afero ja estis ke oni sentas sin terure forta...

Mi volas demandi vin pri io! kriegis Mumintrolo. Pri pikformikoj! Estas grave!

La patro levis sian malsekan nazon aŭskultante.

Pikformikoj! ripetis la trolo. Ĉu vi scias ĉu eblas paroli kun ili? Ĉu vi pensas ke ili komprenus se oni metus etan afiŝon al ili, povus legi ĝin, mi volas diri.

Pikformikoj? diris la patro surprizite. Ne, ili sendube nenion komprenas. Nun gravas trovi triangulan ŝtonon kiu konvenas inter ĉi tiuj grandaj. Moleo devas esti forta - ĝi devas esti konstruita de iu kiu konas la maron... La patro vadis plu kun la nazo sube en la akvo.

Mumintrolo iris pli alten super la strando kaj ekstaris rigardi sian patrinon kiu krablis sur la ĝardena bedo. Ŝi dismetis fukojn, la manoj kaj la antaŭtuko estis tute brunaj, ŝi disradiis feliĉan koncentriĝon.

La trolo iris al ŝi kaj diris: Panjo. Se oni imagas ege plaĉan kaj belan lokon kiun oni trovis kaj igis sia propra kaj poste oni eltrovas ke tie loĝas amaso da aliaj kiuj ne volas transloĝiĝi. Ĉu ili rajtas resti kvankam ili eĉ ne komprenas ke ĝi estas bela?

Ili sendube rajtas, diris la patrino kaj sidiĝis inter la fukoj.

Sed se ili bonfartus precize same bone en - en rubejo! ekkriis ŝia filo.

Do oni ja povas rezonadi kun ili, opiniis la panjo. Kaj eble helpi ilin transloĝiĝi. Estas tre malfacile transloĝiĝi se oni longe vivis en unu loko.

Ej, diris Mumintrolo. Kaj kie do Mim estas?

Ŝi estas ĉe la lumturo kaj konstruas iaspecan lifton, respondis la patrino.

Eta Mim pendis certege kaj mortminace en la malfermita alnorda fenestro. Ŝi okupiĝis alnajli rulblokon al la fenestra kadrumo. Surplanke kuŝis amaso da malprecizaj aĵoj de griza aspekto, kaj la plafona luko estis malfermita.

Kion vi pensas ke Paĉjo diros pri ĉi tio? demandis Mumintrolo. Neniu rajtas supreniri tien. Tio estas lia privata ejo.

Troviĝas subtegmentejo super lia privata ejo, diris Mim neglekte. Tre ĉarma eta subtegmentejo kie eblas trovi ion kaj alion. Donu al mi tiun najlon. Mi ege tediĝis grimpi laŭ la ŝtuparo ĉiufoje kiam ni manĝas kaj nun mi konstruas lifton. Vi devos hisi min en korbo aŭ eble malhisi la manĝon. Tio estus eĉ pli bona.

Kiel ŝi sukcesas? pensis Mumintrolo. Ŝi ĉiam faras tion kio plaĉas al ŝi kaj neniu protestas. Ŝi simple faras tion.

Li diris pri la arbaro: Troviĝis neniu tie ene. Neniu ajn. Eventuale kelkaj formikoj.

Bone, diris Mim. Nu, tion mi kredis.

Poste tiu afero estis traktita. Ŝi enbatis grandan najlon ĝis la kolo, fajfante tra la dentoj.

Vi devos forpurigi ĉiun ĉi rubon antaŭ ol Paĉjo venos, vokis la trolo inter la martelbatoj sentante ke li faras neniun ajn impreson. Li mishumore palpserĉis en la amaso da malnovaj paperoj, skatoloj, ŝiritaj retoj, lanaj mokasenoj kaj pecoj da fokfelo – kaj jen li trovis muralmanakon. Grandan muralmanakon kun mirinde bela bildo. Ĝi prezentis marĉevalon rajdantan sur ondo en lunbrilo. La luno trempis sian piedon en la noktan maron kaj la marĉevalo havis longan blondan hararon kaj tre palajn neesploreblajn okulojn. Kiel iu povis pentri tiel bele! Mumintrolo metis la bildon sur la komodon kaj longe rigardis ĝin.

Ĝi aĝas kvin jarojn, diris Mim kaj saltis surplanken. Nuntempe la tagoj estas tute aliaj kaj cetere iu jam antaŭlonge forŝiris ilin. Tenu la ŝnuron kaj mi iros malsupren por vidi ĉu la liftokorbo funkcias.

Atendu iomete, diris Mumintrolo. Mi volas demandi vin pri io. Ĉu vi scias kiel oni faru por igi pikformikojn transloĝiĝi?

Kompreneble ekstermi ilin, diris eta Mim.

Ne, ne, vokis la trolo. Mi diris transloĝiĝi!

Mim rigardis lin. Post iom ŝi diris: Bone. Vi trovis lokon kiu plaĉas al vi en tiu arbaro. Kaj ĝi estas plena de pikformikoj. Kion vi donos al mi se mi forigos ilin?

Li sentis la nazon ruĝiĝi.

Mi aranĝos tion por vi, diris eta Mim trankvile. Vi povas iri tien rigardi post kelkaj tagoj. Kaj rekompence vi zorgu pri la lifto. Nun mi ekiras.

Mumintrolo restis kun mizera sento. La sekreto elfalis. La kaŝejo iĝis ordinara loko. Li rapide rigardis la muralmanakon kaj renkontis la rigardon de la marĉevalo. Ni estas samspecaj, pensis Mumintrolo subite. Ni komprenas unu la alian, ni zorgas nur pri tio kio estas bela. Mi ricevos mian maldensejon, kaj la cetero nenion signifas. Sed ĝuste nun mi tute ne volas pensi pri la maldensejo.

Kaj jen Mim ektiris la ŝnuron de sube. Hisu min! ŝi kriis. Kaj ne lasu. Pensu pri viaj formikoj!

La lifto funkciis perfekte. Kaj ŝi vere atendis nenion alian.

Laca kaj ĝoja la patro hejmeniris tra la erikoj. Kompreneble ie en la malantaŭo de la kapo li sciis ke li devos refoje provi eklumigi la lumturon, sed restis pluraj horoj ĝis la krepusko. Kaj li rulis grandajn ŝtonojn, grandegajn ŝtonojn. Ĉiufoje kiam iu el ili ruliĝis suben en la akvon, la patrino de Mumintrolo levis la kapon en la ĝardena bedo por rigardi. La patro decidis promeni ĝis la orienta kabo.

En la senventa flanko la fiŝisto malrapide preteriris postremante kun siaj fiŝvergoj enprue. La patro neniam aŭdis ke fiŝoj kaptiĝas per fiŝvergo en tiel malfrua sezono. Fiŝhokado devis okazi en julio. Sed ĉi tiu ja estis neordinara fiŝisto. Eble li simple ŝatis postremi kaj esti sola kun si mem. La patro levis la manon por mansaluti, sed lasis tion, li ne ricevus respondon.

Li suriris la monton kaj ekiris kontraŭ la vento. Jen la rokoj havis grandajn arkajn liniojn kiuj similis la vertebraron de grandegaj bestoj vagantaj flankon ĉe flanko al la maro. La patro venis tute ĝis la laguno antaŭ ol ekvidi ĝin. Kvieta malhela akvosurfaco tie sube, preskaŭ ovala. Kvazaŭ enorma okulo. La patro estis tute ravita. Vera lago, nigra laguno, io el la plej mistera kio ekzistas! Jen kaj jen la maro rulis ondeton trans la terkolon. Ĝi enŝteliĝis trans la sojlon kaj dum momento krispigis la akvospegulon, poste la laguno refariĝis kvieta kaj gapis nigre kaj brile al la ĉielo.

Ĝi estas profunda, pensis la patro. Ho, ĝi devas esti tre profunda. Mia insulo estas kiel tuta mondo, ĉi tie troviĝas ĉio ajn kaj ĝi estas precize konvene granda. Ho, kiel feliĉa mi estas - ŝajnas kvazaŭ mi tenus la tutan mondon en mia mano!

La patro ekiris al la lumturo kiel eble plej rapide, li volis montri la nigran lagunon antaŭ ol iu alia trovos ĝin.

Domaĝe ke ne troviĝas pluvakvo tie, diris la patrino.

Ne, ne, ĉi tion faris la maro! La patro etendis la brakojn. Grandegaj ŝtormoj ĵetis sin al la insulo kaj plenigis la lagunon kaj rulis la ŝtonojn sube sur ĝia fundo ĝis ĝi iĝis timige profunda!

Eble troviĝas fiŝoj tie? proponis Mumintrolo.

Tre kredeble, diris la patro. Kaj se troviĝas iuj, ili estas gigantaj. Imagu gigantan ezokon kiu naĝadas tie de cent jaroj kaj dume iĝis nur pli kaj pli grasa kaj kolera!

Jen aferoj, diris eta Mim kun vera admiro. Eble mi enĵetos fadenon por esplori.

Infanetoj ne uzu bobenvergon, diris la patro decide. Ne, la nigra laguno estas por patroj. Ne iru tro proksime al la rando! Kiel vi vidas ĉi tio estas nekredeble danĝera loko. Mi faros tre zorgajn esplorojn. Sed ne nun. Nun mi devas pensi pri la moleo kaj fumforno por angiloj kaj ezokoj pli grandaj ol sep kilogramoj. Mi devos meti fiŝretajn fostojn kaj fari fiŝujon antaŭ ol pluvos...

Kaj iaspecan tegmentan defluilon, entranĉis la patrino. Post kelkaj tagoj ni ne plu havos trinkakvon.

Vi nur estu trankvila, diris la patro protekte. Tiel estos. Mi aranĝos ĉion se vi nur iom atendos.

La familio reiris al la lumtura monto dum la patro plu parolis pri la grandega ezoko. La vento karese trairis la erikojn kaj la subiranta suno pentris la tutan insulon per varmaj oraj koloroj. Sed malantaŭ ili la nigra laguno kuŝis en profunda ombro inter siaj rokoj.

La patrino ordigis post eta Mim kaj la plafona luko estis fermita. Tuj envenante la patro ekvidis la muralmanakon.

Jen precize kion mi bezonas, li diris. Kie vi trovis ĝin? Por ordigi ĉi tiun insulon mi devas scii kiel pasas la tagoj. Hodiaŭ estas mardo, tion mi scias. La patro prenis la krajonon kaj desegnis grandan rondan ringon plej supre en la marĝeno. Tio estis la Alveno. Poste li desegnis du krucetojn por lundo kaj mardo.

Ĉu iu el vi iam vidis marĉevalon? demandis Mumintrolo. Ĉu ili estas same belaj kiel en la bildo?

Povas esti, diris la patrino. Mi ne scias. Sed oni ja diras ke tiuj kiuj pentras bildojn kutime troigas.

Mumintrolo penseme kapjesis. Domaĝe ke ne eblas vidi ĉu la ĉevaleto havas arĝentajn hufferojn surpiede aŭ ne.

Nun la tuta ĉambro estis plena de flava sunsubiro, post kelka tempo ĝi estos ruĝa. La patro staris meze de la planko kaj sentis. Ĝuste nun li devus supreniri eklumigi la lumturon, poste venos la vespero. Sed se li suprenirus laŭ la ŝtupetaro, la aliaj kompreneble scius pri kio li okupiĝas. Kaj kiam li revenus suben ili scius ke li ne sukcesis lumigi ĝin. Kial ili ne povus resti eksterdome ĝis la krepusko venos lasante lin provi en paco? Kelkfoje estis io pri la familia vivo kiu ne plaĉis al la patro. Ili ne sentis aferojn. Kaj tamen ili kunestis kun li tiel longe.

La patro faris kiel oni kutimas en malagrablaj momentoj, li iris stari ĉe la fenestro kun la dorso al la ĉambro.

Jen kuŝis la fiŝoreta stangeto sur la fenestrobreto. Kompreneble. Li tute neglektis enakvigi retojn. Tio estis treege grava. La patro sentis grandan senŝarĝiĝon. Li turnis sin kaj diris: Ĉi-vespere ni metos retojn. Ili ĉiam devas enakviĝi antaŭ la sunsubiro. Efektive ni devus ĉiuvespere meti retojn nun kiam ni vivas sur insulo.

Do Mumintrolo kaj la patro remis surmaren kun la retoj.

Ni metos ilin kiel arkon de la orienta kabo, diris la patro. La okcidenta apartenas al la fiŝisto. Oni ne povas fiŝi rekte antaŭ lia nazo, tiel oni ne kondutas. Nun vi remu malrapide dum mi okulfiksas la fundon.

Ĉi tie la akvo profundiĝis tre po-iome per kurbaj terasoj el sablo, ili subiris en la maron kvazaŭ larĝa solena ŝtuparo. Mumintrolo remis direkte al la kabo super fukaj arbaroj pli kaj pli malhelaj.

Halt! vokis la patro. Iom retroiru. Jen estas bona fundo. Ni etendos ĝin oblikve eksteren kontraŭ la rifoj. Malrapide.

Li enakvigis la flosilon kun la blanka flageto kaj trempis la reton enakven. Nun ĝi eliĝis en longaj, egalaj moviĝoj kun glimantaj akvogutoj en ĉiu maŝo, la korkoj dum momento ripozis surface kaj sinkis kvazaŭ perla ĉeno malantaŭ ili. Estis tre kontentige meti retojn, laboro vira kaj trankvila. Ion kion oni faras por la familio.

Kiam ĉiuj tri retoj jam elglitis la patro trifoje kraĉis al la reta stangeto kaj lasis ĝin enakviĝi. Ĝi streĉis la voston supren kaj malaperis sub la akvon, rekte suben. La patro sidiĝis sur la poban sidbenkon.

Estis paca vespero, ĝuste nun la koloroj paliĝis kaj estingiĝis en krepuskon, nur meze super la vepraro la ĉielo restis tute ruĝa. Ili surterigis la boaton dum societema silento kaj piediris hejmen sur la insulo.

Kiam ili atingis la tremolojn venis al ili de trans la akvo mallaŭta, ĝema bleko. Mumintrolo haltis.

Tion mi aŭdis ankaŭ hieraŭ, diris la patro. Kredeble iu birdo.

Mumintrolo rigardis eksteren al la maro.

Io sidiĝas sur tiu ŝero, li diris.

Tio estas balizo, diris la patro kaj marŝis plu.

Ĉi-matene ne estis balizo tie, pensis Mumintrolo. Troviĝis nenio. Li staris tute senmova atendante.

Nun ĝi movis sin. Treege malrapide, glitis antaŭen sur la roko kaj malaperis. Tio ne estis la fiŝisto, li estis eta kaj maldika. Estis io alia.

Mumintrolo skuis sin kaj pluiris hejmen. Li nenion diros, ne ĝis li estos certa. Cetere la trolo esperis ke li neniam ekscios kiu vespere sidas tie blekante.

Kiam Mumintrolo vekiĝis nokte li longe kuŝis aŭskultante sen moviĝi. Iu alvokis lin. Sed li ne estis certa, eble li nur sonĝis. La nokto estis same kvieta kiel la vespero kaj plena de blublanka lumo, la kreskanta luno staris rekte super la insulo.

La trolo stariĝis kiel eble plej silente por ne veki la gepatrojn kaj iris ĝis la fenestro, singarde malfermis ĝin kaj rigardis eksteren. Nun li aŭdis la mallaŭtan sonon de ondoj kontraŭ la strando, foran birdon, la ŝeroj naĝis malplenaj kaj mallumaj en la maro. La insulo kuŝis en perfekta ripozo.

Ne - io okazis sube ĉe la sablostrando. La malproksima batado de rapidaj piedoj, plaŭdado en la akvo - io okazis tie. Subita ekscito kaptis Mumintrolon. Li estis certa ke ĉi tio tuŝas lin, nur lin kaj neniun el la aliaj. Li devis iri tien. Li ĉie sentis tion, ĉi tio estis grava, li devis eliri en la nokton por vidi kio okazas sablostrande, iu alvokis lin kaj li devis ne timi.

Ĉe la pordo li memoris la ŝtuparon kaj hezitis. La spirala ŝtuparo nokte estis sufiĉe timiga penso - tage oni kuris kaj ne havis tempon pripensi. Mumintrolo reiris kaj prenis la ŝtormlanternon kiu staris sur la manĝotablo. Li trovis la alumetojn sur la fornorando.

Nun la pordo fermiĝis malantaŭ li, la turo malfermiĝis suben kiel profunda kapturniga puto. Li ne vidis ĝin, tamen sciis. La flamo en la ŝtormlanterno flagris kaj altiĝis, nun ĝi brulis kviete. Li fermis la vitron kaj kuraĝis rigardi.

La lumo vekis ĉiujn ombrojn kaj ili ĵusvekite flirtadis ĉirkaŭ li kiam li levis la lanternon. Tiom da ombroj, tiom da fantaziaj formoj kaj figuroj kiuj flirtis supren-suben tra la kavigita interno de la lumturo. Estis bele. La ŝtuparo spiralis malsupren, suben, suben, suben, griza kaj rompebla kiel la skeleto de prahistoria besto, la mallumo akceptis ĝin sube sur la fundo. Je ĉiu paŝo kiun faris la trolo ombroj ekflugis kaj dancis antaŭ li sur la muroj. Ĉio estis tro bela por esti timiga.

Do Mumintrolo iris suben, paŝon post paŝo, li firme tenis la ŝtormlanternon kaj ĝi helpis lin ĝis la ŝlima fundo de la lumturo. La pordo knaris kiel kutime, ĝi estis peza, nun li staris sur la monto kaj la insulo akceptis lin en malvarma kaj malreala lunbrilo.

Kiel estas ekscite vivi, pensis Mumintrolo. Ĉio povas iĝi mala - pro nenio. La ŝtuparo iĝas mmirinda, subite, kaj la maldensejo iĝas io pri kio mi ne plu volas pensi. Ĉio simple iĝas, oni ne scias kiel.

Li komencis senspire paŝi, trans la monton, suben inter la erikojn, tra la arbareto el tremoloj. Ili nun estis senmovaj, ne blovis. Poste li malrapidigis la paŝojn aŭskultante. La sablostrando estis tute silenta.

Eble mi timigas ilin, pensis Mumintrolo kaj kaŭris por estingi la ŝtormlanternon. Kio troviĝas ĉi tie nokte certe estas tre timema. Insulo kiu vivas nokte gardas sin.

Nun la lumo estingiĝis kaj tuj la insulo alproksimiĝis. Li sentis ĝin de kabo al kabo, ĝi estis senmova en la lunbrilo kaj tre proksima. Li tute ne timis, li nur aŭskultis. Tiam revenis la stamfa sono de paŝoj, iu kuris sur la sablo, trans la alnetoj, kuris tien-reen, en la akvon, ekplaŭdis kaj blanka ŝaŭmo ŝprucis supren...

Jen ili estis. La marĉevaloj, liaj marĉevaloj, nun ĉio estis preta. La arĝenta huffero kiun li trovis sursable, la muralmanako kun granda leviĝanta ondo kie la luno trempas sian ŝuon, voko kiun li aŭdis dormante. Mumintrolo haltis inter la alnetoj kaj vidis la marĉevalojn danci.

Ili kuris tien-reen sur la sablo kun levitaj kapoj kaj flugantaj haroj, la vostoj fluis malantaŭ ili en longaj brilaj ondoj. Ili estis nedireble belaj kaj malpezaj kaj ili sciis tion, ili koketis senkompate kaj memkompreneble - unu al la alia, al si mem, al la insulo aŭ la maro, tio estis egala. De temp' al tempo ili ĵetis sin flanken en la maron kiu alte ŝprucis kaj faris ĉielarkojn en la lunbrilo, poste ili rekuris sub siaj propraj ĉielarkoj, ĵetis okulojn kaj klinis la kapon suben por elstarigi la kurbon de la kolo al la dorso kaj vosto. Ŝajnis kvazaŭ ili dancus antaŭ spegulo.

Nun ili staris senmove frotante sin unu al la alia dum ili evidente pensis pri si mem. Ambaŭ estis vestitaj en griza veluro, oni vidis ke ĝi estas mola kaj varma kaj ne povas malsekiĝi. Eble ĝi eĉ estis flora.

Dum Mumintrolo rigardis ilin okazis io kurioza kio eble estis tute natura, li subite ekhavis la ideon ke ankaŭ li estas bela, li sentis sin malpeza, ludema kaj supera. Li kuris sur la sablon kaj vokis: Kia lunbrilo! Kaj kiel varma! Oni povus flugi!

La marĉevaloj cedis, baŭmis kaj ekkuris senbride. Ili rapidis preter li kun gapantaj okuloj kaj haroj fluantaj kiel akvo, la hufoj tamburis panike, tamen oni sciis ke ĉio estas ludo. Mumintrolo sciis ke ili ludas teruriĝon kaj ĝuas tion, sed li ne sciis ĉu aplaŭdi aŭ kvietigi ilin. Li nur refariĝis eta kaj dika kaj maleleganta, kaj ĝuste kiam ili preterkuris lin en la maron li kriis: Vi estas tiel belaj! Vi estas tiel belaj! Ne foriru de mi! La akvo ŝprucis alten, la lasta ĉielarko malaltiĝis kaj la strando estis malplena.

Mumintrolo sidiĝis sursablen por atendi. Li estis certa ke ili revenos, ili devos reveni se li nur paciencas atendi.

La nokto pli kaj pli daŭris kaj la luno malaltiĝis.

Eble plaĉus al ili lumo sur la strando, lumo kiu allogos ilin reveni ludi. Mumintrolo ekbruligis la ŝtormlanternon. Li metis ĝin antaŭ si sur la sablon kaj senĉese rigardis la malluman akvon. Post iom li stariĝis, levis la lanternon kaj komencis malrapide svingi ĝin tien-reen. Tio estis signalo. Li klopodis pensi pri amikaj trankviligaj aferoj, li svingis la lumon tien-reen, li havis maksimumon da pacienco.

Iĝis pli malvarme surstrande, eble la mateno alvenos. La malvarmo enfluis de la maro, nun liaj manoj frostis. Mumintrolo frostotremis kaj levis la rigardon.

Kaj jen antaŭ li en la akvo sidis la morho.

Ŝiaj okuloj sekvis la movojn de la ŝtormlanterno, ŝi estis tute senmova. Li sciis ke ŝi ne venos pri proksimen. Sed li ne volis koni ŝin. Li volis foriri de ŝia malvarmo kaj senmoveblo, malproksimen de ŝia terura soleco. Sed Mumintrolo ne povis forkuri. Li simple ne povis.

Li restis svingante la ŝtormlanternon, pli kaj pli malrapide. Neniu el ili movis sin kaj la tempo ege daŭris. Fine la trolo komencis paŝi dorsen, tre malrapide. La morho restis tie for sur sia insulo el glacio. Li pluiris ne lasante ŝin per la rigardo, supren sur la sablo, inter la alnojn. Li estingis la lumon.

Nun estis tre mallume, la luno subiris trans la insulo. Eble iu ombro drivis for, kontraŭ la rifojn - li ne estis certa.

Mumintrolo reiris al la lumturo peza de pensoj. Nun la maro estis tute kvieta, sed inter la tremoloj la folioj flustris pro teruriĝo. Ĉe la vepraro venis al li intensa odoro de petrolo. Ĝi ne apartenis al la nokto, nek al la insulo.

Pri tio mi pensos morgaŭ, diris Mumintrolo al si. Ĝuste nun mia kapo ne havas spacon por io plia.

Kvara ĉapitro

NORDORIENTA VENTO

Antaŭ la sunleviĝo ekblovis el oriente, akre kaj obstine. La familio vekiĝis ĉirkaŭ la oka horo, tiam la orienta vento alpelis pluvon kiu balais la lumturon en ventpuŝoj.

Nun venos akvo, diris la patrino. Dank' al Dio mi trovis kavon kaj havis tempon purigi ĝin. Ŝi metis ŝtipojn en la fornon kaj ekbruligis ilin.

Mumintrolo restis en sia lito, li ne emis paroli. Supre en la plafono troviĝis eta ronda makulo kun akvoguto en la mezo. La guto iĝis pli kaj pli peza. Nun ĝi falis sur la manĝotablon kaj lasis lokon por la sekva akvoguto.

Mim eniris tra la pordo. Hodiaŭ ne estas vetero por la lifta korbo, ŝi diris kaj elvringis akvon el la hartubero. Ĝi bloviĝas rekte eksteren de la lumtura muro.

Ili aŭdis la venton hurli tra la turo kaj la pordo klake fermiĝis.

Ĉu la kafo pretas? demandis eta Mim. Mi malsategas en ŝtormoj. La maro venas rekte en la nigran lagunon kaj la terpinto de la perdito iĝis insulo! Li mem renversiĝis pro blovado kaj kuŝas sub sia boato kalkulante pluvgutojn.

La retoj! diris la patro saltante el la lito. Ni ja havas la retojn enmare. Li kuris ĝis la fenestro por rigardi sed ne povis ekvidi la flosilon. La vento el oriento blovis rekte al la kabo, estos terura lukto eligi ilin dum la ondoj venas el tiu flanko. Kaj krome la pluvo.

Ili restu, decidis la patro. Estos nur pli da fiŝoj en ili. Post la kafo mi supreniros en la turo por provi pritaksi ĉi tiun blovadon. Ĝi sendube kvietiĝos vespere, vi vidos.

La blovado aspektis proksimume same unu etaĝon pli alte. La patro rigardis la lumturan lampon, li malŝraŭbis ŝraŭbingon kaj reŝraŭbis ĝin, malfermis kaj refermis la lampujon. Ne indis, li tamen ne sciis kiel procedi. Estis ja senkompara malzorgemo ne havi uzindikon al ĉi tia lumturo. Nepardoneble.

La patro sidiĝis sur unu el la gastuboj kaj klinis la dorson al la muro. Super li la pluvo batadis la fenestrovitrojn, ĝi flustris kaj susuris kiam la ventpuŝoj venis. La verda vitro estis rompita. Sub ĝi malrapide kolektiĝis lageto surplanke. La patro foreste rigardis ĝin, li refaris ĝin en delton kun longaj serpentaj riveroj kaj lasis la rigardon gliti plu laŭ la muro. Jen iu skribis per krajono, ion similan al verso. La patro klinis sin pli proksimen kaj legis.

Sub brilo de la luno
malplenas tre la mar',
neniu vel' vidiĝis
dum longaj jaroj kvar.

 

Tion la lumtura gardisto skribis, pensis la patro. Li sendube mem eltrovis ĝin iutage kiam li sentis sin mizera. Imagu lumigi al ŝipoj kiuj neniam preteriras... Plej supre li estis pli gaja skribante: Orienta vent' kaj virina bleko, kutime finiĝas per malseko.

La patro komencis rampi laŭ la muroj por serĉi la cerbumojn de la lumtura gardisto. Troviĝis amaso da notoj pri la ventforto, la plej forta ŝtormo atingis dek bofortojn je sudokcidenta vento. Aliloke la gardisto denove skribis verson, sed ĝi estis superstrekita per multaj nigraj strekoj. La sola afero kiun la patro povis distingi estis io pri birdoj.

Mi devos ekscii pli multe pri li, pensis la patro. Tuj kiam estos pli bona vetero mi serĉos la fiŝiston. Ili ja konis unu la alian, ili vivis sur la sama insulo. Nun mi fermos la lukon kaj ne plu iros ĉi tien, mi nur malĝojas.

La patro subiris per la ŝtupetaro kaj diris: Ĝi turnis sin iomete al nordnordoriento. Eble kvietiĝos. Kaj mi pripensis ke oni devus iutage proponi al tiu fiŝisto tason da kafo.

Li certe ne trinkas kafon, opiniis eta Mim. Mi pensas ke li manĝas nur marherbojn kaj krudajn fiŝojn. Eble li kribras planktonon inter la tranĉdentoj.

Kion vi diras? ekkriis la patrino. Kia stranga gusto!

Ĝuste marherbojn, ripetis eta Mim. Tiel li aspektas. Tio tute ne surprizus min. Sed li estas sendependa kaj neniam demandas pri io, ŝi aldonis aprobe.

Ĉu li ankaŭ nenion rakontas? demandis Muminpatro.

Nenion ajn, diris eta Mim. Ŝi suriris la fornon kaj kunvolvis sin ĉe la varma muro por fordormi la pluvadon.

Ĉiuokaze li estas nia najbaro, diris la patrino malprecize. Mi volas diri, oni ĉiam havu najbaron. Ŝi iom suspiris kaj aldonis, mi pensas ke envenas pluvo.

Mi aranĝos tion, diris la patro. Baldaŭ. Kiam mi havos tempon. Sed li pensis: eble sereniĝos. Mi ne emas iri tien. La gardisto restas en la muroj tie supre.

La longa pluva tago pasis kaj vespere la vento kvietiĝis tiom ke la patro decidis elpreni la retojn.

Vi vidas ke utilas havi iom da konoj pri la maro, li diris tre kontenta. Ni revenos ĝustatempe por la teo kaj kunportos la plej grandajn fiŝojn. La ceteron ni metu en akvokavon.

La insulo estis malseka kaj malstreĉita kaj tute senkolora sub la pluvo. La akvo altiĝis tiom ke restis malmulte de la sablostrando, kaj la boato balanciĝis sur siaj lataroj kun la pobo enakve.

Ni devos surterigi ĝin eĉ ĝis la alnoj, diris la patro. Jen vi vidas kiom la maro povas estigi kiam proksimiĝas la aŭtuno. Se mi prokrastus ĝis morgaŭ pri la retoj, ni ne plu havus boaton! Komprenu, oni neniam povas esti tro singardema pri la maro. Mi scivolas, aldonis la patro serioze, mi scivolas kial la maro altiĝas kaj malaltiĝas. Devas ekzisti ia klarigo...

Mumintrolo rigardis ĉirkaŭ si, la strando estis tute nova. La maro aspektis ŝvelinta, ĝi ondis pene kaj malamike kaj ĵetis benkon el fukoj sur la strandon. Ĝi ne plu estis strando por marĉevaloj. Imagu se ili nur ŝatus sablon kaj perdus la emon reveni. Imagu se la morho fortimigus ilin... Mumintrolo ĵetis timeman rigardon al la rifoj, sed ili estis kaŝitaj pro pluva nebulo.

Zorgu kiel vi remas! vokis la patro. Serĉu la flosilon kaj atentu la ondojn, alie ni trafos la teron!

Mumintrolo apogis sin al la maldekstra remilo kaj tiris kiel eble plej multe, Aventuro senĉese turniĝadis al la senventa flanko kaj stamfis surloke en la ondovaloj.

Eksteren, eksteren! kriis la patro ĉe la pobo. Turnu! Ne, alidirekte. Malantaŭen, malantaŭen! Li kuŝis surventre sur la poba sidbenko kaj provis kapti la flosilon. Ne, ne, ne, ne; ĉi tien! Tien, mi celas. Nun do. Mi havas ĝin. Nun remu eksteren, rekte eksteren!

La patro kaptis la supran randon kaj komencis haŭli. La pluvo batis en liajn okulojn kaj la reto ŝajnis terure peza.

Ni neniam povos manĝi tiom da fiŝoj, pensis la patro konfuzite. Kia vivo! Sed se oni havas familion, oni ja havas familion...

Mumintrolo apogis sin al la remiloj kaj remis furioze, li vidis ion malhelan aperi kun la reto, tio estis fukoj! La reto estis dika kiel feltaĵo pro fukoj kaj flavaj marherboj, metron post metro.

La patro ne plu diris unu vorton, li ĉesis klopodi enpreni la reton surmane, anstataŭe li kuŝis faldite trans la boatrandon kaj enŝovis ĝin iel ajn per ambaŭ brakoj. Brakpleno post brakpleno da brunflava dika feltaĵo enŝoviĝis trans la randon, neniu fiŝo. Ĉiuj tri retoj estis samaj kaj eĉ sur la retstangeto sidis tufo da marherboj. Mumintrolo turnis la boaton kaj direktis ĝin kontraŭ la sablostrandon dum li apogis sin al la dekstra remilo ne remante, post kelkaj momentoj Aventuro ŝovis la nazon al la tero kaj per la sekva ondo ĝi estis batita per la flanko al la strando kaj renversiĝis. Nun la patro ekvigliĝis.

Ensaltu kaj tiru la pruon eksteren! li kriis. Eltiru ĝin kaj fikstenu!

Mumintrolo staris en akvo ĝisventre tenante Aventuron per la ŝnuro, ĝi saltis kiel mustango kaj ĉiu venanta ondo superis lian nazon. La akvo estis tiel malvarma ke ĝi doloris al li. Ĉe la pobo la patro trenis la tuton surteren, li strebis kaj haŭlis kun la ĉapelo super la okuloj, la remiloj ruliĝis suben sur la sablon kaj implikiĝis kun la retoj kaj liaj kruroj, ĉio estis tiel malbona kiel eblis. Kiam ili finfine sukcesis trudi Aventuron sur la latojn nova pluvkurteno alblovis de la maro, la pejzaĝo malheliĝis kaj kaŝiĝis, komencis vesperiĝi.

Tio ja sukcesis bone, ĉu ne, diris Mumintrolo rigardante sian patron singarde.

Ĉu vi pensas, diris la patro hezite. Li gapis kelkan tempon al la grandega amaso da reto kaj marherboj kaj decidis ke la trolo pravas. Li diris: Jen tio. Jen lukto kontraŭ la maro. Tiel okazas sur ekstera insulo!

Kiam Mim aŭdis la tutan grandiozan priskribon ŝi demetis la buterpanon kaj diris: Gratulon. Vi havos amuzon. Tri, kvar tagoj da plukado. Tiu flava marherbo fiksiĝas kiel kukolo. Tio estas, se la reto restas enmare dum tuta tago.

Ĉu vere! Ĉu vere! komencis la patro.

Ni ja havas tempon, diris la patrino rapide. Povas esti sufiĉe plaĉe pluki marherbojn se la vetero estas bela...

La fiŝisto ja povos manĝe purigi ilin, proponis Mim. Li ŝatas marherbojn. Ha!

La patro denove malheliĝis. Tio pri la marherboj ĝuste aldoniĝis al la mizero pri la lumtura lumo, tio estis maljusta. Jen oni strebis, strebadis, kaj ĉio nur, tiel - forglitis. Iĝis alia... La pensoj de la patro svagiĝis kaj li kirlis, kirladis per la kulereto en la taso kvankam la sukero jam antaŭlonge solviĝis. Meze de la tablo staris la plej malgranda kaserolo. La gutado detegmente falis kun pensemaj paŭzoj sonante "plimp" en la fundo de la kaserolo. Mumintrolo gapis al la muralmanako dum li apatie nodadis sian voston.

Nun ni eklumigos la lanternon! diris la patrino gaje. Ni povas pendigi ĝin en la fenestro ĉi-vespere ĉar blovas.

Ne, ne, ne en la fenestro! vokis la trolo kaj saltstariĝis. Kara Panjo, ne en la fenestro!

La patrino suspiris. Jen precize kion ŝi timis. Ili iĝis same strangaj pro pluva vetero kiel se pluvo surprizus ilin en ekskurso. Kaj kompreneble estos amaso da pluvo. Hejme troviĝis tiom por fari endome, sed ĉi tie... La patrino iris ĝis la komodo kaj malfermis la superan tirkeston.

Mi traserĉis ĉi tiun nun matene, ŝi diris. Ĝi estis preskaŭ malplena. Kaj imagu kion mi trovis. Puzlon. Troviĝas almenaŭ mil pecoj kaj neniu povas scii kio la tuto estos kiam preta. Jen amuza ludo, ĉu ne?

Ŝi disŝutis la puzlon sur la manĝotablon inter la tetasoj, ĝi estis grandega amaso. La familio rigardis ĝin malŝate.

Mumintrolo turnis unu pecon, ĝi estis nigra. Nigra kiel la morho. Aŭ la ombroj en la vepraro - aŭ la pupilo en la okuloj de la marĉevaloj. Aŭ miliono da aliaj aferoj. Ĝi povus esti io ajn. Kaj neniu sciis kie ĝi konvenas antaŭ ol preskaŭ la tuta bildo estos preta.

Tiunokte la morho kantis surmare. Neniu venis al la strando kun la lampo. Ŝi atendis kaj atendis sed neniu venis.

Komence la morho kantis tre mallaŭte sed iom post iom ŝia soleca kanto iĝis pli forta. Ĝi ne plu estis nur soleca, ĝi estis spita; troviĝas neniu alia morho ol mi, mi estas la sola. Mi estas la plej malvarma en la tuta mondo. Mi neniam varmiĝas.

Jen la fokoj, murmuris la patro en sian kusenon.

Mumintrolo tiris la kovrilon super la orelojn. Li sciis ke la morho sidas atendante la lanternon. Sed pro tio li ne intencis ekhavi malbonan konsciencon. Ŝi povis hurli laŭplaĉe, li ne zorgis pri tio, tute ne. Kaj cetere lia patrino diris ke konsumiĝis ege multe da petrolo. Pluraj litroj. Do tute ne.

La tagoj pasis kaj la akvo altiĝis pro persista vento el oriento, la ondoj lavadis la insulon dum ĉiama dormiga muĝado. Nun la terpinto de la fiŝisto estis tute izolita, sed laŭ Mim li nur ĝojis esti en paco. Ĉesis pluvi kaj la familio iris ĝis la boatstrando por rigardi.

Kiom da fukoj! vokis la patrino ĝoje. Nun mi povos fari multe pli grandan ĝardenbedon! Ŝi kuris supren sur la rokon kaj subite haltis. La ĝardena bedo estis for, komplete for. La maro forportis la tuton.

Kompreneble tio estis tro proksime al la maro, pensis la patrino elrevigite. Mi devos porti la fukojn multe pli alten kaj fari novan...

Ŝi ĉagrenite rigardis la superakvitan strandon kie ondoj verŝiĝis enen kiel siblantaj blankaj duoncirkloj. Ili fluis ĝis sub la boato kiu kaŝiĝis inter la alnetoj kaj batis ĝian pobon tiel ke ĝi saltis alten pro ofendiĝo. La patro staris fore en la akvo serĉante sian moleon. Li kuris tien-reen, ĝis la akvo atingis lian ventron, turnis sin kaj kriis ion.

Kion li diras? demandis la patrino.

Ĝi malaperis, diris Mumintrolo sur la strando. Ĉiuj ŝtonoj ruliĝis for.

Nun estis serioze. La patrino alkuris trans la malsekan sablon kaj en la akvon por montri sian simpation, tio estis pli bona ol ion diri, ĝuste nun.

La patro kaj la patrino staris unu apud la alia frostante inter la ondoj, kaj ŝi pensis: sed lia maro ja estas malica...

Venu, ni supreniru, diris la patro foreste. Eble la ŝtonoj ne estis tiel grandaj kiel mi pensis.

Ili forlasis la tutan mizeron kaj preteriris la boaton ĝis la tremoloj, kie la patro haltis dirante: Ne eblas fari veran vojon ĉi tie. Mi provis. Ĉi tie la diablaj ŝtonoj estas tro grandaj. La lumtura gardisto jam antaŭlonge konstruus vojon se tio eblus, kaj ankaŭ varfon.

Povas esti ke ne eblas ŝanĝi tre multe sur ĉi tia insulo, diris la patrino. Ĝi estas kia ĝi estas. Hejme iel estis pli facile... Sed mi intencas tamen provi fari ĝardenon... Pli alte.

La patro diris nenion.

Kaj en la lumturo ja troviĝas amaso por fari, daŭrigis la patrino. Oni povas konstrui etajn bretojn! Plaĉajn meblojn, ĉu ne? Ripari tiun teruran ŝtuparon... kaj la tegmenton, vi scias...

Mi ne volas ripari, pensis la patro. Mi ne volas pluki marherbojn... Mi volas konstrui grandajn, fortikajn aferojn, mi volas tiel multege, kaj tiel intense - sed mi ne scias... estas tiel ege malfacile esti patro!

Ili pluiris al la lumturo, Mumintrolo vidis la gepatrojn malaperi sur la deklivo kun pendantaj vostoj.

Super la lumtura monto ardis rompita ĉielarko kun ĉiuj siaj travideblaj koloroj. Dum Mumintrolo rigardis ĝin la koloroj malrapide paliĝis, kaj subite li sciis ke ege gravas veni en la maldensejon antaŭ ol la ĉielarko estingiĝos. Li kuregis supren al la vepraro, ĵetis sin surventren kaj enrampis.

Nun la maldensejo estis lia. Ĝi estis same bela en griza vetero. Nun li vidis araneaĵon inter la branĉetoj, ĝi estis arĝentumita de akvogutoj. Ĉi tie estis tute kviete kvankam blovadis. Kaj neniuj pikformikoj. Eĉ ne unu.

Sed eble ili nur kaŝis sin pro la pluvo... La trolo komencis senpacience forŝiri herban teron ambaŭmane. Jen ĝi revenis, la odoro de petrolo. Jes, tie ili estis, amaso da formikoj... sed ĉiu estis morta kaj ŝrumpinta, mizero de mizero, ĉi tie okazis granda kaj terura masakro kaj eĉ ne unu pikformiko travivis. Ili estis dronigitaj per petrolo.

Mumintrolo stariĝis kaj ondo kvazaŭ trairis lin, mi kulpas pri ĉi tio. Mi devus scii. Mim ne estas tia ke ŝi persvadas iujn, ŝi agas tuj aŭ foriras. Kion mi faru. Kion mi faru.

La trolo sidis en sia maldensejo kiu estis la lia tute kaj poreterne, balanciĝante tien-reen, kaj la odoro de petrolo penetris lin el ĉiu direkto. Ĝi restis en li ankaŭ survoje hejmen kaj li estis certa ke ĝi neniam malaperos.

Sed mia kara, diris eta Mim. Pikformikoj estas kiel kuloj, estas nur bone se oni forigas ilin! Cetere vi sciis precize kiel mi aranĝos la aferon. Vi sciis sed vi esperis ke mi ne rakontos tion, vi estas memtrompanto.

Troviĝis malmulte por respondi al tio.

Tiuvespere eta Mim ekvidis Mumintrolon kiu rampis tra la erikoj en klara provo esti nevidebla. Kompreneble ŝi postsekvis kaj vidis lin disŝuti sukeron ĉirkaŭ la picearo. Poste li malaperis en la vepron kun sia skatolo.

Ha, pensis eta Mim. Nun li provas trankviligi sian konsciencon. Mi povus rakonti al li ke pikformikoj ne manĝas sukeron. Kaj ke ĝi solviĝos ĉar la tero estas malseka. Kaj ke la pikformikoj kiujn mi ne trovis absolute ne interesiĝas pri la tuta afero kaj neniel bezonas konsolon. Sed mi ne emas. Li faru laŭplaĉe.

Poste sekvis du tagoj dum kiuj la patrino kaj Mumintrolo faris nenion krom pluki marherbojn el la retoj.

Nun denove pluvis. La plafona makulo estis multe pli granda, gutadis "plimp plimp plimp" en la eta kaserolo kaj "glonk glonk glonk" en la granda. Supre en la lampejo la patro kun profunda malŝato kontemplis la rompitan fenestron. Lia imagpovo tute laciĝis kaj malfortiĝis dum li pensis pri tiu fenestro. Oni devus alnajli ion de ekstere. Aŭ ŝtopi de interne per saktolo kaj gluo. Tio estis la propono de Muminpatrino.

La patro pli kaj pli laciĝis kaj fine li ekkuŝis surplanke kaj lasis la verdan fenestrovitron iĝi koloro, nur bela smeralda koloro. Li sentis sin pli bone kaj post kelka tempo li ekhavis tute propran penson. Se oni tondus stabilan larĝan strion de la saktolo. Kaj ŝmirus gluon sur ĝin. Kaj disrompus la verdan vitron en amason da smeraldoj kaj premus ilin en la gluon. La patro eksidis, tre interesita.

En la interspaco inter la gemoj oni povus ŝuti subtilan blankan sablon antaŭ ol la gluo sekiĝus. Ne, rizgrajnojn. Oni povus enigi etajn blankajn rizgrajnojn, kvazaŭ perlojn, milojn da rizgrajnoj. Zono el smeraldoj kaj perloj.

La patro stariĝis kaj alkroĉis la martelon al la rompita fenestrovitro. Li singarde tiris. Granda peco falis sur la plankon kaj diseriĝis. La patro elektis manplenon kaj komencis kun senfina pacienco frapi la splitojn belaj kaj egalaj.

Posttagmeze la patro venis malsupren tra la plafona luko, la zono estis preta.

Mi provis ĉe mi mem, li diris. Kaj poste mi forprenis sufiĉe multe. Tio devus esti konvena por vi.

La patrino prenis la zonon trans la kapon, ĝi glitis suben ĉirkaŭ ŝia ronda ventro kaj haltis precize kie ĝi devis.

Nu, ĉi tio ne eblas, diris la patrino de Mumintrolo. Ĝi estas la plej bela kiun mi iam ajn havis.

Ŝi tiel ĝojis ke ŝi serioziĝis.

Ni ne povis kompreni por kio vi volis rizgrajnojn! vokis Mumintrolo. Sed ili ja ŝvelas kiam ili malsekiĝas... do ni pensis ke vi eble ŝtopas la fenestron - iel...

Mirinde, diris eta Mim kun certa admiro. Oni ne kredas ke tio estas vera. Ŝi metis la lavpelvon en novan lokon kie la gutado deplafone ne sonis plimp aŭ glonk, sed "glup", kaj aldonis: Kaj jen estas fino de la rizokaĉo!

Mi havas tre larĝan talion, diris la patrino riproĉe. Ni povos same bone manĝi avensupon.

La avensupon renkontis granda silento, kaj en tiu la patro subite aŭdis tritonan plafongutan melodion komponitan aparte por li. Ĝi ne plaĉis al li.

Karulo, se necesas elekti inter juvelo kaj rizokaĉo, la patrino komencis, sed la patro interrompis ŝin dirante: Kiom ni jam manĝis?

Sufiĉe multe, diris la patrino timeme. Vi scias, la mara aero...

Ĉu restas io? daŭrigis la patro.

La patrino faris malprecizan geston kiu precipe signifis avenflokojn sed samtempe ke tio ne tre gravas.

Tiam la patro faris la solan imageblan aferon, li prenis la bobenfiŝvergon de la muro kaj surmetis la ĉapelon de la lumtura gardisto. En fiera silento li elektis sian plej belan trenhokon.

La familio respektoplene atendis kaj la elplafona gutado gutadis plu.

Mi nur iros bobenfiŝi iomete, diris la patro trankvile. Estas ezoka vetero.

La nordorienta vento forblovis de si la forton, sed restis alta akvonivelo. Subtile pluvetis kaj la rokoj havis saman koloron kiel la akvo, griza anonima mondo el grandega soleco.

La patro bobenfiŝis dum horo en la nigra laguno. Eĉ ne unufoje io ekmordis. Oni devus neniam paroli pri ezokoj antaŭ ol elakvigi ilin.

Kompreneble la patro ŝatis fiŝi, tion sendube faras la plej multaj patroj de certa speco. Sed li tute ne ŝatis reveni hejmen senfiŝe. Li ricevis la bobenvergon en sia naskiĝtago antaŭ unu jaro, ĝi estis tre bona. Sed kelkfoje ĝi pendis de sia hoko en tute aparta, iom malagrabla maniero. Kvazaŭ defio.

La patro rigardis suben en la nigran akvon kaj la laguno reciproke rigardis lin per sia granda serioza okulo. Li entiris la fadenon kaj enigis sian estingiĝintan pipon sub la ĉapelan rubandon. Poste li ekiris al la senventa flanko de la insulo.

Ankaŭ tie povus troviĝi ezokoj. Eble pli malgrandaj. Tamen io kion eblus kunporti hejmen.

Proksime al la tero la fiŝisto sidis fiŝhokante.

Ĉu tio estas bona kaptejo? demandis la patro.

Ne, respondis la fiŝisto.

La patro sidiĝis surroke kaj serĉis komencon. Li neniam renkontis iun kun kiu estis tiel malfacile paroli. Ĉio iĝis malkonvena kaj malpreciza.

Sendube estas sufiĉe solece ĉi tie dum la vintroj, li provis kaj kompreneble ricevis neniun respondon. Ankoraŭfoje.

Sed tiam kompreneble vi estis duopo. Kia li estis, tiu lumtura gardisto?

La fiŝisto murmuris ion kaj malkviete moviĝis sur la sidbreto.

Ĉu li estis parolema? Ĉu li kutimis rakonti pri si mem?

Ili ĉiuj faras tion, diris la fiŝisto subite. Ili parolas pri si mem. Li ĉiam parolis pri si mem. Sed eble mi ne tre zorge aŭskultis. Mi forgesis kiel estis.

Sed kiel okazis kiam li forvojaĝis? Ĉu la lumturo estingiĝis antaŭ ol li foriris aŭ nur post kiam li estis for?

La fiŝisto levis unu ŝultron kaj levis la fadenon, la hoko estis nuda. Mi forgesis, li diris.

La patro refoje provis en plena malespero. Sed kion li faris dumtage? Ĉu li konstruis ion? Ĉu li enakvigis retojn?

La fiŝisto elĵetis sian fadenon per malrapida, bela movo. La ringo en la akvo estis perfekta, ĝi malrapide vastiĝis kaj malaperis en la malplenon de la akvosurfaco. La fiŝisto turnis sin al la maro.

Tiam la patro stariĝis kaj paŝis plu. Li vigle koleris kaj sentis tion kiel liberiĝon. Li faris longan ĵeton ne zorgante pri la taktoplena distanco kiu devas esti inter du sinjoroj kiuj fiŝkaptas aparte. Tuj io ekmordis.

La patro entiris duonkilograman perkon. Li faris grandan spektaklon el la afero, plaŭdis kaj spiregis kaj batis la perkon al la roko por laŭeble inciti la fiŝiston. Li ĵetis rigardon tien, la griza figuro sidis senmova rigardante eksteren al la maro.

Ĉi tiu ezoko sendube superas ok! diris la patro laŭte kaŝante la perkon malantaŭ la dorso. Oj oj! Estos laboro fumaĵi ĝin!

La fiŝisto ne movis sin.

Tion li meritas! grumblis la patro. Imagu la kompatindan lumturan gardiston kiu parolis, paroladis pri si mem, kaj tiu - tiu fuka salikoko eĉ ne aŭskultis lin! Mi nur diras! Li ekiris supren sur la lumturan monton kun la perko stabile enmane.

Eta Mim sidis surŝtupare kantante unu el siaj monotonaj pluvkantoj.

Saluton, diris la patro. Mi koleras!

Bone, diris eta Mim aprobe. Vi aspektas kvazaŭ vi ekhavus taŭgan malamikon, tio povas faciligi aferojn.

La patro ĵetis la perkon surŝtuparen. Kie ŝi estas? li demandis.

Ŝi priumas sur sia nova ĝardena bedo, respondis eta Mim. Mi donos al ŝi la fiŝon.

La patro kapjesis kaj pluiris kontraŭ la okcidentan kabon. Nu, do! li diris al si. Mi bobenfiŝos antaŭ la nazo de lia cementkesto! Mi elbobenos ĉiun benitan fiŝon. Mi montros al ili...

Oni pendigis la disŝiritajn retojn sub la spiralan ŝtuparon de la lumturo kaj poste forgesis ilin kun certa senŝarĝiĝo. La patrino ne plu parolis pri etaj bretoj kaj mebloj, kaj la plafona makulo iom kreskis je ĉiu pluvado. La plafona luko restis fermita.

La patro subite zorgis pri nenio krom bobenfiŝi. Li estis for fiŝante dum la tutaj tagoj kaj supreniris en la turon nur por manĝi. Frue matene li ekiris kaj neniu rajtis akompani lin. La patro ne plu mokis la fiŝiston; ne estas amuze moki iun kiu estas tro malgranda kaj kiu ne koleriĝas. Li havis nur unu furiozan penson enkape, akiri manĝon al sia familio. La kaptaĵo ĉiam kuŝis sur la lumtura ŝtuparo.

Se la fiŝoj estis bonaj la patro portis ilin ĝis la boatstrando kaj fumaĵis ilin. Li sidis antaŭ la fumforno en la blovado malrapide enigante branĉeton post branĉeto por teni konstantan fajron. Li ŝtopis per sablo kaj ŝtonetoj, li kolektis juniperajn branĉetojn kaj hakis splitojn el alnaĵo tiel ke la fiŝoj estis kovritaj en la ĝusta maniero. Oni ne multe vidis lin.

Vespere li faris tri ĵetojn en la nigra laguno, sed tie neniam io ekmordis.

Kaj ĉe la teo la patro parolis pri nenio krom fiŝoj. Li ne fanfaronis en sia kutima hejmeca maniero, li faris imponajn prelegojn kiujn la patrino aŭskultis kun iom embarasa surpriziĝo kaj sen lerni tre multe pri la kutimoj de fiŝoj kaj fiŝistoj.

Ŝi pensis: li ne plu ludas. Nun ni jam peklis fiŝojn en ĉiuj skatoloj kaj kruĉoj sed li nur plu bobenfiŝas. Kompreneble estas bone ke ni havas tiom da manĝo, sed iel estis kvazaŭ pli gaje kiam troviĝis malpli. Mi pensas ke la maro estas malbona al li.

La patrino ĉiutage portis la smeraldan zonon por montri al la patro kiom ŝi ŝatis ĝin. Kvankam ĝi definitive estis dimanĉa ornamo. Kaj estis iom bedaŭrinde ke la vitreroj hokiĝis al ĉio kaj ke la rizgrajnoj malfiksiĝis se ŝi ne moviĝis tre singarde.

La nova ĝardena bedo de la patrino estis preta, brila rondo el fukoj sub la lumtura monto. Ŝi borderis ĝin per rondaj ŝtonoj ĉar la maro ne volis doni al ŝi konkojn. Meze staris la rozo de hejme en sia vera humo, ĝi komencis ekflori per unu floro, sed tre hezite. Kompreneble, jam estis la mezo de septembro.

La patrino ofte revis pri ĉiuj floroj kiujn ŝi plantos kiam denove estos printempo. Ŝi desegnis ilin ĉiujn sur la norda fenestrobreto. Ĉiufoje kiam la patrino sidis ĉe sia fenestro rigardante al la maro ŝi desegnis novan floron, distrite, kun la pensoj aliloke. Kelkfoje ŝiaj floroj surprizis ŝin, ŝajnis kvazaŭ ili mem elkreskus kaj ili iĝis pli kaj pli belaj.

La fenestra loko estis iom malplena nun kiam la hirundoj migris suden. Ili elektis blovan tagon kun pluveto, neniu rimarkis kiam ili foriris. Nun la insulo estis strange silenta, la patrino alkutimiĝis je la hirunda grincado kaj la senĉesa babilado sub la tegmentorando. Nun nur mevoj glisis preter ŝia fenestro kun flavaj senmovaj okuloj, kaj de temp' al tempo mallaŭta voko de gruoj survoje foren, tre malproksimen.

Efektive ne estis tre strange ke nek la patrino nek la patro rimarkis kio okazas al ilia trolo, ili pensis pri aliaj aferoj. Ili ne konis la vepraron aŭ la maldensejon, ili tute ne sciis ke Mumintrolo ĉiunokte iris ĝis la sablostrando kun la ŝtormlanterno post la lunleviĝo.

Kion eta Mim rimarkis, neniu sciis. Plej ofte ŝi akompanis la fiŝiston, sed ili apenaŭ interparolis. Ilian interrilatadon karakterizis iaspeca amuzita tolero kaj reciproka sendependeco. Ili ne zorgis klopodi kompreni unu la alian aŭ impresi unu al la alia, kaj ankaŭ tio povas esti speco de bonfarto.

Proksimume tiel statis la aferoj sur la granda aŭtuna insulo tiunokte kiam la marĉevaloj revenis.

Ne plu estis aventuro iri ĝis la sablostrando kun la ŝtormlanterno. Mumintrolo alkutimiĝis je la morho, efektive ŝi estis pli ĝena ol danĝera. Li apenaŭ sciis ĉu li iras pro ŝi, aŭ ĉu li ankoraŭ esperas ke la marĉevaloj revenos. Simple estis tiel ke li vekiĝis kiam la luno leviĝis, kaj li devis ekiri.

La morho ĉiam alvenis. Ŝi staris iom for en la akvo okulsekvante la moviĝojn de la lumo. Kiam li estingis la lanternon ŝi reflosis en la mallumon sen hurli, kaj Mumintrolo iris hejmen.

Sed en ĉiu nokto ŝi venis iom pli proksimen. Kaj ĉi-nokte ŝi sidis atendante sur la sablo.

Mumintrolo haltis ĉe la alnoj kaj metis la ŝtormlanternon surteren. La morho rompis la ritaron venante surteren, tio estis eraro. Ŝi ne rajtis suriri la insulon. Ŝi estis danĝera al ĉio kreskanta kaj vivanta.

Ili staris silente unu antaŭ la alia kiel kutime. Sed la okuloj de la morho malrapide moviĝis for de la lanterno kaj ŝi rigardis rekte al Mumintrolo, tion ŝi neniam antaŭe faris. Tiel malvarmaj okuloj, kaj tiel timemaj. La luno flugis inter nuboj, ĝi eklumis kaj estingiĝis, la strando estis plena de fuĝemaj ombroj.

Jen la marĉevaloj alkuris de la terpinto. Ili tute ne zorgis pri la morho, ili ĉasis unu la alian sub la lunbrilo, ili starigis siajn ĉielarkojn kaj kuris tra ili per etaj malmolaj hufoj. Mumintrolo vidis ke unu el ili perdis sian hufferon. Ŝi havis nur tri. Ŝi vere estis flora, iaspecaj lekantoj kiuj iĝis pli malgrandaj sur la kolo kaj kruroj. Aŭ eble ili prezentis konkojn, tio estus pli poezia. Nun ŝi kuris rekte sur la ŝtormlanternon, ĝi renversiĝis sursable.

Vi ĝenas mian lunbrilon! Mian lunbrilon! vokis la ĉevaleto.

Ho, pardonu! diris Mumintrolo kaj estingis la lanternon kiel eble plej rapide. Mi trovis vian hufferon...

La marĉevalo haltis kaj klinis la kapon flanken.

Sed bedaŭrinde mi donacis ĝin al mia panjo, daŭrigis la trolo.

La lunbrilo forglitis, la stamfantaj hufoj revenis kaj Mumintrolo aŭdis la marĉevalojn ridi.

Ĉu vi aŭdis? Ĉu vi aŭdis? ili vokis inter si. Li donacis ĝin al sia panjo! Sia panjo! Sia panjo!

Ili galopis kontraŭ lin kaj proksime preterglitis, la kolharoj balais lian nazon, mole kaj iel sufoke kvazaŭ lanherbo.

Mi povus repeti ĝin! Mi povus alporti ĝin! vokis Mumintrolo en la mallumon.

La luno reaperis. Li vidis la marĉevalojn eniri la maron flankon ĉe flanko, iliaj haroj flosis ĉirkaŭ ili kvazaŭ helaj roboj. Ili estis tute similaj. Unu turnis la kapon kaj vokis de fore: Alinokte...

Mumintrolo sidiĝis sur la sablon. Ŝi parolis al li. Ŝi promesis reveni. La lunbrilo restos dum multaj noktoj se nur ne estos nube. Kaj li evitos lumigi la ŝtormlanternon.

Subite Mumintrolo rimarkis ke lia vosto malvarmas, kaj li vidis ke la sablostrando ĉirkaŭ li estas frostigita. Tie pli frue sidis la morho.

En la sekva nokto li iris ĝis la boatstrando sen kunporti la ŝtormlanternon. La luno nun estis malkreskanta, post la lasta kvaronluno la marĉevaloj translokos sian ludejon aliloken. Li tion sciis, li tion sentis.

Mumintrolo kunportis la hufferon. Tute ne estis facile peti rericevi ĝin. Lia vizaĝo ruĝiĝis kaj li estis ege nenatura. La patrino prenis la hufferon de sia najlo nenion demandante.

Mi frotis ĝin per lavpulvoro, ŝi diris. Vidu kiel ĝi brilas.

Nenio plua, per tute ordinara voĉo.

Mumintrolo murmuris ke ŝi ricevos ion alian anstataŭe kaj foriris kun la vosto inter la kruroj. Li ja ne povis klarigi tion pri la marĉevalo, iel tio ne eblis. Se li nur povus trovi konkojn. Patrino certe pli ŝatas konkojn ol hufferojn. Estus simpla afero por la marĉevalo levi kelkajn el la plej grandaj kaj belaj de la mara fundo. Se marĉevalo entute zorgas pri patrinoj? Eble plej sekure estus ne demandi...

Ŝi ne venis.

La luno subiris kaj neniuj marĉevaloj venis. Ja estis vere, ŝi diris "alinokte" - ne "morgaŭ nokte". Alinokte povus esti iam ajn. Mumintrolo sidis kribrante la sablon inter la manoj, li estis terure dormema.

Kaj jen venis la morho, kompreneble. Ŝi alvelis trans la akvon en sia nebulo el frosto kvazaŭ malbona konscienco kaj suriris la strandon.

Subite Mumintrolo tute sensence koleris.

Foriru! li vokis. Foriru! Vi ĝenas nin! Mi ne havas tempon por vi!

La morho glitis pli proksimen sur la strando.

Li retroiris inter la alnetojn kriante: Mi ne havas lampon por vi! Mi ne plu lumigos ĝin. Ne venu ĉi tien, ĝi estas la insulo de Paĉjo! Li iris dorsen for de ŝi, turnis sin kaj ekkuris. La tremoloj ĉirkaŭ li tremis kaj susuris kvazaŭ pro ŝtormo, ili sentis ke la morho suriris la insulon.

Kuŝante en sia lito Mumintrolo aŭdis ŝin hurli, ĉi-nokte tio aŭdiĝis multe pli proksime. Ke ŝi nur ne venu ĉi tien, li pensis. Ke ili nur ne ekvidu ŝin. Ŝi ja bruas kvazaŭ nebulsireno... Mi konas iun kiu diros ke mi estis stulta, jen la plej aĉa el ĉio.

Ĉe la rando de la vepraro kuŝis eta Mim aŭskultante sub rampanta piceo. Ŝi ŝovis la muskon pli dense ĉirkaŭ sin kaj penseme fajfetis.

Nun li kuiris belan kaĉon, ŝi pensis. Tiel okazas se oni provas dorloti morhojn kaj kredas ke eblas amikiĝi kun marĉevalo. Kompatindulo.

Subite ŝi memoris la pikformikojn kaj ridis longe kaj kore en soleco.


Kvina ĉapitro

NEBULO

Efektive la patrino diris entute nenion teruran, des malpli ŝi diris tion por malĝojigi la patron. Sed tamen. Li ne povis memori precize kion ŝi diris. Sed la senco estis ke la familio ne bezonas pli da fiŝoj.

Unue ŝi ne sufiĉe admiris la ezokon. Ili ja ne havis pesilon, tamen oni vidis klare ke la ezoko superas tri kilogramojn, almenaŭ du. Kiam oni senentuziasme elakvigas perkon post perko klopodante prizorgi sian familion, tiam ezoko ion signifas, ĝi estas evento. Kaj poste ŝi diris tion pri fiŝoj ĝenerale.

Ŝi sidis desegnante ĉe sia fenestrobreto kiel kutime, plenplene da floroj, la tuta fenestrobreto plena de distritaj floroj, kaj subite la patrino diris al neniu ke ŝi ne scias kion fari pri ĉiuj fiŝoj kiujn li elakvigas. Aŭ eble temis pri tio ke ili ne plu havas skatolojn en kiuj pekli ilin. Aŭ eble ke avenkaĉo bongustus por ŝanĝo. Ion similan.

La patro pendigis la bobenvergon surmuren kaj ekiris promeni. Li rondiris la insulon laŭ la akvorando, tamen ne ĝis la terpinto de la fiŝisto.

Estis nuba, tute senmova tago. La akvo nerimarkeble altiĝis en longaj huloj post la orienta vento, ĝi estis same griza kiel la ĉielo kaj aspektis kiel silko. Malalte super la surfaco kelkaj molanasoj preterflugis, tre rapide kaj klare zorgante pri siaj propraj aferoj. Poste ĉio denove estis senmova. La patro paŝis kun unu piedo sur la roko, la dua enakve, la vosto treniĝis enmare, la ĉapelon de la lumtura gardisto li portis malalte sur la nazo kaj li pensis: se estus vera ŝtormo. Fortega. Oni kuradis tien-reen savante aferojn kaj zorgante ke la familio ne forflugu. Oni suprenirus en la turon por prijuĝi la ventforton... revenus suben dirante: dek tri bofortoj. Nun ni restu trankvilaj. Troviĝas neniu kaŭzo maltrankvili...

Eta Mim okupiĝis kolekti dornfiŝojn en salakva kavo.

Kial vi ne bobenfiŝas? ŝi demandis.

Mi ĉesis bobenfiŝi, respondis la patro.

Tio devas esti agrable, rimarkigis Mim. Vi certe trovis tion sufiĉe teda post iom da tempo.

Jen vi diris ion, ekkriis la patro surprizite. Efektive tio iĝis tute nekutime teda. Imagu ke mi mem ne rimarkis tion.

Li iris sidiĝi sur la soleca kornico de la lumtura gardisto kaj pensis: mi faros ion alian, ion novan. Ion mirigan.

Sed la patro ne sciis kion li volas. Li estis konsternita kaj tute perdis la fadenon. Estis kiel tiufoje antaŭlonge kiam la filino de Gafsino forŝiris la tapiŝon sub liaj piedoj. Aŭ kiel sidiĝi enaere apud seĝon. Ej, ne. Ankaŭ tiel ne. Sed esti trompita.

Dum la patro sidis rigardante la grizan silkan maron kiu ne volis ŝtormi, la sento esti trompita pli kaj pli intensiĝis. Nur atendu, li murmuris al si. Mi nur iam komprenos vin...

Se li celis la maron aŭ la insulon aŭ la lagunon li ne sciis. Eble li celis la lumturon aŭ la gardiston. Ĉiuokaze la patro estis tre minacema. Li skuis sian konfuzitan kapon kaj iris sidiĝi ĉe la nigra laguno. Tie li cerbumis plu kun la kapo enmane. De temp' al tempo huloj verŝiĝis trans la maran sojlon kaj sinkis en la brilan akvospegulon.

Tie la ŝtormoj jam ruladis siajn ondojn ĉirkaŭ la insulo dum multaj jarcentoj, pensis la patro. Korkaj flosiloj kaj pecoj da arboŝelo kaj stangetoj enflosis en la lagunon trans la terkolon kaj retiriĝis de la ondoj, ĉiam same... Ĝis en iu hela tago... la patro levis la kapon kaj granda mirinda penso traflugis lin.

Imagu se iutage io peza ruliĝis laŭ la mara fundo kaj estis enŝovita, io kio alfundiĝis kaj restis tie dum eterna tempo?

La patro stariĝis. Trezora kesto? Skatolo da kontrabanda viskio? La skeleto de pirato? Io ajn! Sed la tuta laguno ja povis esti plena de la plej nekredeblaj aĵoj!

La patro ege ekĝojis. Tuj io ekmoviĝis en li, ĉio dormanta vekiĝis, formikis al lia haŭto, ŝajnis kvazaŭ ŝtalrisortoj elsaltus en lia stomako kaj ekigus lin. Li kuris hejmen kaj supreniris la ŝtuparon per unu movo, malfermegis la pordon kaj vokis: aŭskultu! Mi ekhavis ideon!

Nu, kion vi diras, ekkriis Muminpatrino ĉe la forno. Ĉu ĝi estas granda?

Ĝi estas granda, respondis la patro. Grandega. Nun sidiĝu ĉi tie kaj mi rakontos.

La patrino sidiĝis sur malplenan keston kaj la patro ekrakontis kion li elpensis. Kiam li estis preta la patrino diris: Estas nekredeble! Ĝuste tian aferon nur vi povas elpensi. Tie ja povas troviĝi absolute io ajn!

Tiel estas, diris la patro. Absolute io ajn. Ili rigardis unu la alian ridante. Poste la patrino demandis: Kiam vi ekserĉos?

Tuj kompreneble, diris la patro. Mi faros bonan graplon. Sed unue mi sondos por esplori la profundecon. Ni devas provi enigi la boaton en la lagunon. Vi komprenu ke se mi trenos ĉion laŭ la roka flanko ĝi povos malfiksiĝi kaj refali suben. Kaj gravos atingi la mezon, tie kuŝas la plej valoraj aĵoj, kompreneble.

Ĉu oni rajtos helpi? demandis la patrino.

Ne, ne, diris la patro. Ĉi tio estas mia tasko. Nun mi trovu sondoŝnuron... La patro kuris supren laŭ la fera ŝtupetaro, trairis la lampejon sen pensi pri la lampo kaj pluiris supren en la nealtan malluman subtegmentejon. Post kelka tempo li revenis suben kun ŝnuro kaj demandis: Ĉu vi havas sondilon? La patrino kuris al la forno kaj donis al li la gladilon.

Dankon, diris la patro kaj elkuris tra la pordo. Ŝi aŭdis lin klakiri malsupren laŭ la spirala ŝtuparo je du ŝtupoj en ĉiu paŝo, poste denove refariĝis tute silente.

La patrino sidiĝis ĉetable kaj ridis. Kia feliĉo, ŝi diris. Kia morha feliĉo!

Ŝi rapide rigardis ĉirkaŭ si, sed kompreneble troviĝis neniu kiu povus aŭdi ke la patrino diris veran fivorton.

Mumintrolo kuŝis en sia maldensejo vidante la betulfoliojn flirti en la supraĵo. Ili estis flaviĝantaj, tio estis eĉ pli bela.

Nun li havis tri sekretajn tunelojn ĝis sia domo, la ĉefenirejo, la malantaŭa pordo kaj la alarma tunelo por fuĝo. Li ŝtopis la verdajn murojn de la domo per pacienca plektaĵo el branĉoj kaj faris la maldensejon sia propra konstruante ĝin mem.

Mumintrolo ne plu pensis pri la pikformikoj kiuj malrapide iĝis humo ie sub lia ronda korpo, la odoro de petrolo forbloviĝis de la ventoj kaj novaj floroj iam elkreskos anstataŭ tiuj kiuj estis dronigitaj. Li supozis ke ĉirkaŭe en la vepro miloj da feliĉaj pikformikoj vivis de sukero. Ĉio estis en ordo.

Ne, Mumintrolo pensis pri la marĉevaloj. Io okazis al li, li estis alia trolo kun novaj pensoj kaj li ŝatis esti sola. Nuntempe li ludis ene de sia kapo, kaj tio estis multe pli ekscita. Li ludis per cerbumado kiu tuŝis lin mem kaj la marĉevalojn, lunlumaj pensoj kiuj nur plibeliĝis pro tio ke malantaŭe troviĝis la mallumo de la morho. Ŝi ĉiam sidis tie, iuloke, tio estas vera. Ŝi hurlis dumnokte. Sed tio ne gravis. Tiel li pensis.

Mumintrolo kolektis donacojn al la marĉevaloj, belajn ŝtonojn kaj splitojn el vitro kiujn la maro poluris en juvelojn kaj kelkajn brilajn kuprajn pezaĵojn el la komodo de la lumtura gardisto. Li imagis kion ŝi diros ricevante la donacojn, li konstruis prudentajn kaj poeziajn interparolojn.

Li atendis ke la luno revenos.

La patrino de Mumintrolo jam antaŭlonge ordigis ĉion kion ili kunportis de hejme en la ĝustaj lokoj. Ŝi apenaŭ purigadis, ĉar ne troviĝis menciinda polvo tiel fore ĉemare kaj oni ne troigu la ideon de purigado. Kiom koncernas kuiradon ĝi ja okazas sufiĉe rapide se oni kuiras en la senzorga maniero. La tagoj iĝis longaj en malbona maniero.

La patrino ne ŝatis puzli, ĉar tio konsciigis al ŝi ke ŝi estas sola.

Sed iutage la patrino komencis kolekti brullignon. Ŝi prenis ĉiun stangeton kiun ŝi trovis, ŝi kribris la dezertajn strandojn je ĉio kion la maro alportis kaj iom post iom akiris sufiĉe grandan amason da trunkoj kaj tabulstumpoj. La agrabla afero pri tio estis ke ŝi samtempe purigis kaj beligis la insulon, tio donis al ŝi la senton ke la insulo estas senkulpa ĝardeno, kiun oni povas poluri kaj ornami.

La patrino portis ĉion al senventa loko kiun ŝi elektis sub la lumtura monto, kaj tie ŝi kunnajlis segstablon. Ĝi estis iom oblikva sed funkciis se oni tenis manon sur la dekstra apogilo.

La patrino segis, segadis en la milda griza vetero, ŝi mezuris la pecojn tiel ke ili iĝis precize egale longaj kaj ordigis ilin bele en duoncirklo ĉirkaŭ si. La muro el ŝtipoj pli kaj pli altiĝis, fine la patrino segis en propra ejo kiu donis al ŝi perfektan impreson de sekureco. La sekajn pecojn ŝi vicigis sub la forno, sed la belajn ŝtipojn ŝi ne volis dishaki. Cetere ŝi neniam tre talentis uzi hakilon.

Apud la ŝtipejo kreskis eta sorpujo kiu plaĉis al la patrino. Nun ĝi jam ekhavis ruĝajn berojn, grandan amason sur tiel malgranda arbo. La patrino kolektis la plej belajn lignopecojn sub la sorpujo. Ŝi sciis multe pri ligno, ŝi sciis kio estas kverkaĵo kaj kio estas jakarando, ŝi rekonis balzon kaj oregonan pinon kaj mahagonon. Ĉiuj odoris malsame, sentiĝis malsame al la mano, ĉiuj venis al ŝi post longega vojaĝo.

Jakarando kaj palisandro, murmuris la patrino kun profunda kontentiĝo segante plu.

La aliaj kutimiĝis je la seganta patrino de kiu videblis pli kaj pli malmulte trans la lignostako. Komence la patro incitiĝis kaj volis transpreni la ŝtipejon. Sed tiam la patrino koleretis kaj diris: Ĉi tio estas mia. Ankaŭ mi volas ludi.

Fine la stako tiel altiĝis ke vidiĝis nur la oreloj de la patrino. Sed ŝi segis, segadis plu, kaj ĉiumatene ŝi rondiris la insulon kolektante novajn tabulpecojn.

Ĉi tiun grizan, absolute senmovan matenon la patrino trovis konkon sur la sablostrando. Ĝi estis granda spiralkonko, interne roza kaj ekstere palbruna kun pli malhelaj makuloj.

La patrino tre ĝojis kaj surpriziĝis. Jen ĝi kuŝis supre sur la sablo kvankam de semajno ne estis alta akvo. Kaj iom pli fore ŝi trovis blankan, de tiu speco kiun oni metas ĉirkaŭ ĝardenaj bedoj. Estis fakto ke subite kuŝis konkoj sur la tuta sablostrando, grandaj kaj malgrandaj, kaj plej mirinde estis ke sur unu el ili estis skribite "memoro de l' Okcidenta bordo" per etaj ruĝaj literoj.

La patrino pli kaj pli surpriziĝis kaj kolektis ĉiujn en sia antaŭtuko. Poste ŝi iris por montri ilin al la patro kiu grapladis en la nigra laguno.

Li kuŝis kun la nazo trans la boatrando kaj aspektis tre malgranda tie sube en la boato kiu drivis trenante la remilojn en la akvo.

Venu rigardi, vokis Muminpatrino.

La patro postremis la boaton ĝis la terkolo.

Rigardu, veraj konkoj! diris la patrino. Ili kuŝis alte sur la sablostrando, kaj hieraŭ troviĝis nenio!

Ĉi tio estas tre mirinda, diris la patro kaj malplenigis sian pipon frape al la roko. Tio estas unu el la misteroj de la maro. Kelkfoje mi estas tute emociita pensante pri la sekretaj vojoj de la maro. Vi diras ke ili kuŝis alte sur la sablo kaj ne vidiĝis hieraŭ. Nu, tio signifas ke la maro povas altiĝi metron en kelkaj horoj kaj poste refali. Kvankam ni ne havas tajdon kiel en tiuj lokoj sude, pri kiuj oni aŭdis. Tio estas tre interesa. Kaj kiom koncernas la skribaĵon, ĝi tutsimple malfermas neimagitajn eblojn. Li serioze rigardis la patrinon. Poste li diris: vi komprenu, pri ĉi tiaj aferoj mi cerbumos kaj eble verkos disertacion. Ĉio kio rilatas al la maro, la vera vasta maro. Mi devos kompreni la maron. Varfoj kaj vojoj kaj fiŝado kaj tiaj aferoj estas nur por malgravuloj kiuj ne zorgas pri la grandaj cirkonstancoj. Li solene ripetis, la grandaj cirkonstancoj, tio sonis bone. Kaj ĉi tiu laguno donis al mi la ideon de ĉio.

Ĉu ĝi estas profunda? demandis la patrino grandokule.

Tre, respondis la patro. La sondila ŝnuro apenaŭ atingas la fundon. Hodiaŭ mi trovis ladbotelegon kiu pruvas ke miaj teorioj pravas.

La patrino kapjesis. Post longa paŭzo ŝi diris: Mi eble iros meti la konkojn ĉirkaŭ la ĝardena bedo.

La patro ne respondis, li estis for en granda cerbumado.

Proksimume samtempe Mumintrolo bruligis senŝeligitan konkoskatolon en la forno de sia patrino. Ĝi ne estis konservinda nun kiam li forigis ĉiujn konkojn. La trolo trovis la skatolon plej sube en la malsupra komoda tirkesto, tiu kiun la patrino ne volis tuŝi ĉar tie evidente estis la plej personaj posedaĵoj de la lumtura gardisto.

La ladbotelego estis rusta kaj truita, supozeble ĝi neniam enhavis ion pli interesan ol terebinton aŭ oleon. Sed ĝi estis pruvo. La nigra laguno estis la kaŝejo de la maro, kaŝa kesto. La patro sciis kun senespera certeco ke tie sube ĉio kuŝas atendante lin. Ĉio - povus esti io ajn. Li kredis, ke se li nur suprenigos ĝin, li komprenos la maron, ĉio trafos en sian ĝustan lokon. Ankaŭ li mem. Li sentis tiel.

Do la patro persiste graplis kaj sondis en la mezo de la laguno kiun li nomis la senfundo. La Senfundo, li flustris al si sentante la magion de la vorto tremigi lian vertebron.

Plej ofte la sondilo haltis en diversaj profundecoj. Sed jen povis okazi ke la ŝnuro fluis suben senfine kaj ne sufiĉis kiom ajn li alnodis al ĝi. La tuta boato estis plena de implikitaj ŝnuroj, la sekiga ŝnuro, la albordiĝaj ŝnuroj, la ankroŝnuro, ĉiu ŝnurstumpo kiun li trovis (kaj kiu kompreneble estis destinita al io tute alia. Sed tiel ja ĉiam estas pri ŝnuroj).

La patro disvolvis teoriojn pri profunda truo kiu kondukis al la mezo de la tero, li fantaziis pri estingita kratero. Fine li komencis noti siajn pensojn en malnova kajero kun vakstola kovrilo kiun li trovis en la subtegmentejo. Kelkaj paĝoj de la kajero estis okupitaj de la notoj de la lumtura gardisto, ili aspektis kvazaŭ araneo krablus sur la papero.

Pesilo estas sola, Luno troviĝas en la sepa domo, la patro legis. Saturno renkontas Marson. Eble la gardisto tamen havis gastojn surinsule. Tio certe vigligis lin. Sed la cetero estis plejparte ciferoj. La patro ne komprenis ilin. Li turnis la kajeron kaj komencis skribi de la alia fino.

Plejparte li desegnis mapojn de la nigra laguno, de supre kaj en trasekco, kaj perdiĝis en komplikajn perspektivajn klarigojn kaj kalkulojn.

La patro ne plu tre multe parolis pri sia esplorado. Baldaŭ li ĉesis grapli kaj anstataŭe sidis cerbumante sur la soleca loko de la gardisto. De temp' al tempo li skribis en la vakstola kajero, pri la laguno aŭ pri la maro.

Li skribis ekzemple: La maraj fluoj estas stranga kaj mirinda afero al kiu oni ne dediĉis sufiĉan atenton, aŭ: La onda moviĝado estas io kio ĉiam vekos nian miron... kaj poste li lasis la kajeron malaltiĝi dum li perdiĝis en perceptado.

Nebulo kaŝe suriris la insulon. Ĝi alŝteliĝis el la maro dum neniu rimarkis ĝin veni. Subite ĉio estis vualita en plej pala grizo, kaj la kornico de la lumtura gardisto ŝvebis sola kaj forlasita en malpleno el mola lanaĵo.

La patro ŝatis kaŝi sin en la nebulo. Li ekdormetis - kaj jen iu griza mevo ekkriis kaj la patro subite vekiĝis, stariĝis kaj plu vagis ĉirkaŭ la insulo dum li senpove cerbumis pri fluoj kaj ventoj, la estiĝo de ŝtormoj kaj pluvo kaj la profundaj maraj truoj kiujn neniu povis atingi.

La patrino vidis lin aperi kaj remalaperi en la nebulon kun la kapo penseme klinita suben al la ventro. Ŝi pensis: li kolektas materialon. Tiel li diris. Eble la tuta kajero estas plena de materialo. Kiel agrable estos kiam li finos la kolektadon!

Ŝi kalkulis kvin striitajn bombonojn sur tetaso. Poste ŝi metis ĝin sur la rokan kornicon de la patro kiel kuraĝigon en lia laboro.

Mumintrolo kuŝis inter la korvobera arbustaro kun la nazo super la trinkakva kavo de lia patrino. Li trempis la hufferon en la brunan klaran akvon kaj vidis la arĝenton iĝi oro. Korvoberaj arbustoj kaj herbotufoj speguliĝis en la akvokavo; tre malgranda renversita pejzaĝo. Branĉetoj delikate kaj klare desegniĝis kontraŭ la nebulo, eblis vidi eĉ la plej malgrandan besteton kiu promenis sur sia tigo.

La bezono paroli pri la marĉevalo pli kaj pli fortiĝis. Nur priskribi kiel ŝi aspektas. Aŭ almenaŭ paroli pri marĉevaloj ĝenerale.

Nun estis du bestetoj sur la herbotigo. Mumintrolo kirlis la akvon, la miniatura pejzaĝo malaperis. Li stariĝis kaj iris al la vepraro. Ĝuste ĉe la rando eta pado estis tretita tra la muskoj, supozeble tie loĝis eta Mim. Io susuris tie ene, ŝi estis hejme.

La trolo faris unu paŝon, la danĝera emo konfidi ŝtopis al li la gorĝon. Li kaŭris kaj enrampis sub la piceoj. Tie ŝi sidis, eta kaj volvita kiel fadenbulo.

Mi vidas ke vi estas hejme, diris la trolo stulte. Li sidiĝis sur la muskoj kaj gapis al ŝi.

Kion vi havas enmane? demandis Mim.

Nenion, respondis la trolo detruante sian komencan diraĵon. Mi nur hazarde preterpasis.

Ha, diris eta Mim.

Li rigardis tien-reen por eskapi de ŝiaj klaraj kritikaj okuloj. Jen ŝi pendigis sian pluvmantelon de branĉeto. Taso da sekigitaj prunoj kaj vinberoj. Botelo da fruktsuko...

Mumintrolo saltetis kaj klinis sin antaŭen. Pli fore sub la rampanta piceo la tero etendiĝis ebena el brilaj brunaj arbopingloj, kaj tiel foren kiel li povis vidi en la griza nebulo staris vicoj da malgrandegaj krucoj. Ili estis faritaj el rompitaj branĉetoj kunligitaj per ŝnuretoj.Kion vi faris? vokis Mumintrolo.

Ĉu vi pensas ke mi entombigis miajn malamikojn? diris eta Mim tre amuzite. Tio estas birdotomboj. Iu faris amason da birdotomboj tie ene.

Kiel vi scias? demandis Mumintrolo.

Mi esploris, respondis Mim. Etaj blankaj skeletoj, similaj al tiu kiun ni trovis sub la lumturo en la unua tago. Venĝo de la Forgesitaj Ostoj, vi scias.

Estas la lumtura gardisto, diris la trolo post longa paŭzo.

Eta Mim kapjesis tiel ke la hartubero saltis.

Ili flugis kontraŭ la lumtura lumo, malrapide pluis Mumintrolo. Birdoj faras tiel. Kaj do ili mortbatiĝis.

Eble la lumtura gardisto kolektis ilin ĉiumatene. Gardisto pli kaj pli malĝoja. En iu hela tago li estingis la lumturon kaj foriris...

Sed tio ja estas vere terura! vokis la trolo.

Okazis antaŭ longege, diris eta Mim oscedante. Kaj nun ĝi ja estas estingita.

Mumintrolo rigardis ŝin kun sulkita nazo.

Ne tiom kompatu ĉion, diris Mim. Nun foriru. Mi enlitiĝos kelkan tempon.

Kiam Mumintrolo elvenis el la vepro li malfermis la manon kaj rigardis la hufferon. Nenio iĝis dirita. La marĉevalo restis lia.

La noktoj estis senlunaj kaj la ŝtormlanterno estingita. Tamen Mumintrolo iris ĝis la strando ĉar li ne povis rezigni tion. Li kunportis la hufferon kaj la donacojn.

La trolo ekhavis pli akrajn noktajn okulojn kaj li vidis la marĉevalon kiam ŝi venis el la nebulo kiel malreala estaĵo en iu rakonto. Li metis la hufferon sursablen, li apenaŭ kuraĝis spiri.

La malhela silueto alproksimiĝis per dancaj paŝetoj kaj kurba kolo. Ŝi suriris sian hufferon en la distrita maniero kiel virinoj kutimas surmeti ŝuon kaj atendis kun la kapo turnita for de li dum la arĝenta huffero fermiĝis kaj fiksiĝis.

Fruntharoj estas belaj, diris Mumintrolo mallaŭte. Mi havas amikinon kun fruntharoj. Eble ŝi iam venos ĉi tien por viziti... Mi havas multajn amikojn kiuj plaĉus al vi.

La silento de la ĉevaleto estis malinteresita.

Mumintrolo reprovis. Nokte insuloj estas tiel belaj. Ĉi tio estas la insulo de Paĉjo, sed mi ne scias ĉu ni loĝos ĉi tie dumvive. Kelkfoje ŝajnas al mi ke la insulo ne ŝatas nin, sed tio eble pasos. Plej gravas ke ĝi ekŝatos Paĉjon...

Ŝi ne aŭskultis. Ŝi eĉ ne zorgis pri lia familio.

Tiam Mumintrolo disŝutis siajn donacojn sur la sablon. La marĉevalo alproksimiĝis kaj flaris sed ankoraŭ nenion diris.

Fine li trovis la ĝustan diraĵon: Vi dancas mirinde.

Ĉu vi trovas? respondis la marĉevalo. Ĉu vi atendis min? Ĉu vi atendis?

Ĉu mi atendis?! vokis Mumintrolo. Mi atendis, atendadis kaj maltrankvilis pri vi kiam blovis... Mi ŝatus savi vin el teruraj danĝeroj! Mi havas neston kiu estas mia propra kaj tie mi pendigis vian bildon. Tie rajtas troviĝi nenio krom ĝi...

La marĉevalo atente aŭskultis.

Vi estas la plej bela kiun mi iam vidis, daŭrigis Mumintrolo, kaj ĝuste tiam la morho ekhurlis.

Ŝi sidis tie for en la nebulo hurlante pri sia lampo.

La ĉevaleto ĵetis sin flanken kaj malaperis. Restis nur longaj perloĉenoj el rido, ŝia rido falis kiel perloj dum ŝi reiris en sian maron.

La morho venis decide treniĝante el la nebulo, rekte kontraŭ Mumintrolon. Li turnis sin kaj kuris. Sed ĉi-nokte la morho ne haltis surstrande, ŝi sekvis la trolon supren sur la insulo, inter la erikojn kaj ĝis la lumtura monto. Li vidis ŝin alplumpi kiel griza makulego, li vidis ŝin volviĝi sub la monto atendante.

Mumintrolo frapfermis post si la pordon, li kuris supren laŭ la spirala ŝtuparo kun brulanta malplenaĵo en la stomako - nun tio okazis, nun la morho estis meze sur la insulo!

La gepatroj ne vekiĝis, la ĉambro estis kvieta. Sed tra la malfermita fenestro englitis forta maltrankvilo, la insulo murmuris endorme kaj turnis sin. La trolo aŭdis la tremolan foliaron susuri pro timo, nun la mevoj komencis krii.

Ĉu vi ne povas dormi, demandis la patrino.

Mumintrolo fermis la fenestron.

Mi vekiĝis, li diris kaj enlitiĝis, lia nazo estis tute rigida.

Malvarmiĝas, diris la patrino. Bone ke mi dissegis tiun trunkon... Ĉu vi frostas?

Ne, diris Mumintrolo.

Jen ŝi sidis frostante sub la lumturo. Ŝi frostis tiel ege ke la tero glaciiĝis... Nun tio rekomenciĝis. Tio venis ŝtele al li kaj ne lasis sin forskui. Estis tro facilege imagi iun kiu neniam povos varmiĝi kaj kiun neniu ŝatas, kiu nur detruas ĉion kien ajn ŝi venas. Estis maljuste, kial ĝuste li devas portadi la morhon kun si, neniu alia faras tion. Ne eblas varmigi ŝin!

Ĉu vi malĝojas pro io? demandis la patrino.

Ne, diris Mumintrolo.

Morgaŭ estos nova longa tago, diris la patrino. Tute via propra ekde la komenco ĝis la fino. Jen bona penso, ĉu ne?

Post kelka tempo Mumintrolo sciis ke la patrino dormas. Li rapide forpurigis ĉiujn pensojn kaj anstataŭe aperigis sian vesperan ludon. Dum momento li hezitis inter la aventura ludo kaj la savoludo, poste li elektis tiun kun savo, ĝi ŝajnis pli ĝusta. Li fermis la okulojn kaj malplenigis la kapon. Poste li aperigis ŝtormon.

Ho, blovis Terure sur dezerta, roka marbordo kiu sufiĉe similis la insulon. Oni kuradis surstrande tordante siajn manojn - iu estis en Danĝero fore surmare... neniu kuraĝis ekiri por savi, estis tute neeble, la boatoj frakasiĝus en Splitojn en momento.

Mumintrolo nuntempe ne savis la panjon, li savis la marĉevalon.

La Ĉevaleto kun la Arĝenta Huffero luktis tie fore, eble kontraŭ marserpento? Ne, ne. Nur la ŝtormo, tio sufiĉis.

La ĉielo estis flava, Ŝtorma ĉielo. Kaj nun, nun li mem venis sur la strando, li kuris Decide al unu el la boatoj... ĉiuj vokis: ne, malhelpu lin, li neniam sukcesos, la maro Glutos lin! Li forpuŝis ilin, li eligis la boaton, li remis, remadis, la Rokaj pintoj elstaris el la maro ĉirkaŭ li kiel Nigraj Dentoj... sed li estis absolute Sentima. Malantaŭ li surstrande vokis eta Mim, nur nun mi komprenas kiel Kuraĝa li estas! Ho kiom mi Pentas, nun, kiam estas tro malfrue... Snufmumriko mordis sian pipon murmurante: Malnova Amiko... Adiaŭ. Sed li Luktis plu, ĝis la Marĉevaleto kiu ĝuste estis dronanta - li levis ŝin en la boaton, jen ŝi kuŝis kiel Amaso en sia malseka Blonda Hararo. Li kondukis ŝin sekure ĝis la strando, ĝis soleca strando pli fore kaj portis ŝin surteren. Ŝi flustris: kiel Kuraĝa vi estas. Vi Riskis vian Vivon pro mi... Kaj li ridetis distrite kaj diris: mi lasas vin ĉi tie. Mia vojo estas Sola, Adiaŭ. La marĉevalo rigardis post li, surprizite kaj Admire. Sed? ŝi diris. Kaj li, Mumintrolo, iom mansignis al ŝi kaj foriris, Sola, trans la rokojn en la Ŝtormo, li pli kaj pli malgrandiĝis... Ĉiuj surstrande surpriziĝis kaj unu diris al la alia...

Sed jen Mumintrolo endormiĝis. Li feliĉe suspiris kaj sinkis en dormon, volvita sub la varma ruĝa kovrilo.

Sed kie estas la muralmanako? demandis la patro. Mi devas fari mian strekon, tio gravas.

Kial? diris eta Mim enirante tra la fenestro.

Ni ja devas scii kiu tago estas, klarigis la patro. Ni ne kunportis la murhorloĝon, tio estas sufiĉe malbona. Sed ne scii ĉu oni spertas dimanĉon aŭ merkredon, tio ja ne eblas, neniu povas vivi tiel.

Eta Mim enspiris aeron tra la nazo kaj elblovis ĝin inter la dentoj en tre sencoplena maniero kiu signifis mi-neniam-aŭdis-ion-tiel-stultan-en-mia-tuta-vivo.

La patro komprenis kion ŝi volis diri, do li estis jam prete incitita kiam Mumintrolo diris: Mi sendube iomete pruntis ĝin.

Troviĝas kelkaj aferoj kiuj tre gravas sur dezerta insulo, diris lia patro. Precipe observoj, necesas teni iaspecan loglibron pri ĉio, observi ĉion - necesas lasi nenion al la hazardo. Tempo, venta direkto, akvonivelo, ĉio. Vi devos tuj rependigi la muralmanakon.

Bone, bone, bone, diris Mumintrolo malgajmiene. Li verŝis en sin la kafon kaj stamfe subiris laŭ la spirala ŝtuparo kaj eksteren en la malvarma aŭtuna mateno. La nebulo restis. La lumturo supreniris en la grizon kiel grandega kolono, oni ne vidis kie ĝi finiĝas. Tie supre estis nur ondanta, turniĝanta nebulo, kaj meze de ĝi sidis la familio de Mumintrolo ne komprenante lin. Li estis kolera kaj dormema kaj absolute neinteresita de morhoj, marĉevaloj kaj gepatroj. Ĝuste nun.

Sub la lumtura monto li kelkan tempon vekiĝis. Nu, tio ja estis atendebla. Ĝuste tiel. La morho el ĉiuj lokoj elektis la ĝardenan bedon de Panjo por sidi. Li scivolis ĉu ŝi sidis tie pli ol horon. Espereble ne. Sed la rozo estis tute bruna. Dum momento la konscienco de Mumintrolo ekbatis per la vosto, poste li refariĝis kolera kaj dormema. Patroj! Muralmanakoj! Marĝenaj strekoj! Kiel maljunaj troloj iam ajn komprenus ke la bildo pri marĉevalo estas bildo pri la Belo kiun nur li povas vidi.

Mumintrolo enrampis en la vepraron kaj prenis la muralmanakon de ĝia branĉo. La nebulo igis ĝin tute ĉifita. Li forĵetis la kadron el velkintaj floroj kaj gapis antaŭ si kun amaso da duonpretaj pensoj enkape.

Kaj subite ĝi alflugis; mi transloĝiĝos ĉi tien. Ili povas loĝi kun si mem en sia aĉa lumturo kun la terura ŝtuparo kalkulante kiel pasas la tagoj.

Tio estis penso ekscita, nova, danĝera, rava. Ĝi ŝanĝis ĉion, ĝi starigis grandan solecan cirklon ĉirkaŭ lin, areon el melankolio kaj nekonataj ebloj.

Liaj kruroj estis rigidaj kaj li iomete frostis revenante hejmen kun la muralmanako, kiun li remetis sur la komodon. La patro tuj aliris kaj faris krucon ĉe la supra rando.

Mumintrolo enspiris kaj poste diris rekte en la aeron: Mi pripensas iom loĝi sola ie sur la insulo.

Eksterdome? Jes ja, diris la patrino foreste. Ŝi sidis ĉe la norda fenestro desegnante florgirlandon. Tio ja eblos. Vi povas preni la dormsakon kiel kutime. Ŝi desegnis kaprifolion, ĝi estis delikata kaj komplika kun ĉiuj siaj folioj, la patrino esperis ke ŝi ĝuste memoras ĝin. Kaprifolio ne povas kreski ĉe la maro, ĝi bezonas varman kaj ŝirmitan lokon.

Panjo, diris Mumintrolo, kaj lia gorĝo sekiĝis, ne estas kiel kutime.

Sed la patrino ne aŭskultis, ŝi nur faris etan kuraĝigan sonon kaj desegnis plu.

La patro kalkulis siajn krucojn. Tie estis vendredo pri kiu li estis necerta. Li eble faris du strekojn tiutage ĉar eble la ĵaŭdo ricevis neniun krucon. Io ĝenis lin kaj igis lin necerta. Kion li faris tiutage? Ili kunfandiĝis al li, ĉiuj tagoj rondiris senhalte kiel la rondiro ĉirkaŭ insulo kie oni nur paŝas, paŝadas laŭ la bordo kaj neniam alvenas.

Bone, diris Mumintrolo. Mi prenas la dormsakon kaj la ŝtormlanternon.

Ekster iliaj fenestroj la nebulo preterruliĝis, ŝajnis kvazaŭ la ĉambro forvojaĝus kun ili.

Mi bezonus iom da blua koloro, diris la patrino al si. Ŝi lasis sian kaprifolion kreski el la fenestro pluen sur la blankan muron kie ĝi aŭdace ekfloris per granda, zorge desegnita floro.

Sesa ĉapitro

MALKRESKANTA LUNO

[image: http://www.geocities.ws/muminval2/patr/p133.jpg]

Iunokte tuj antaŭ la tagiĝo la patrino vekiĝis pro silento ĉirkaŭ la lumturo, subite ĉesis blovi kiel povas okazi je ventoturniĝo.

Ŝi longe kuŝis aŭskultante.

Malproksime en la mara mallumo nova vento komencis blovi. La patrino aŭdis ĝin veni, ĝi venis kvazaŭ paŝante sur la akvo, ne la sono de ondoj sed nura vento. Ĝi senĉese kreskis, nun ĝi atingis la insulon. La malfermita fenestro moviĝis sur siaj kroĉiloj.

La patrino sentis sin tre malgranda kie ŝi kuŝis. Ŝi enboris la nazon en la kusenon kaj klopodis pensi pri ekzemple pomarbo. Sed anstataŭe ŝi vidis nur la maron kaj ties blovantajn ventojn, maron kiu altiĝis super la insulo kiam la lumo estingiĝis, kiu troviĝis ĉie kaj ĉiam kaj kiu okupis la strandon kaj insulon kaj domon. Ŝajnis al ŝi ke la tuta mondo estas brila kaj glita akvo kaj ke la ĉambro malrapide kaj memkompreneble komencis veli.

Imagu se la insulo forlasus sian radikon, kaj subite - iutage ĝi kuŝus plaŭdante ekster la hejma boatvarfo. Aŭ imagu se ĝi flosus pli foren kaj veladus dum multaj jaroj ĝis ĝi glitus trans la randon de la mondo kiel kafotaso sur glita pleto...

Tion Mim aprezus, pensis la patrino kaj eksubridis. Mi scivolas kie ŝi dormas dumnokte. Kaj Mumintrolo... Domaĝe ke patrinoj ne rajtas ankaŭ foriri kiam ili emas, por dormi eksterdome. Precipe patrinoj kelkfoje bezonus tion. Ŝi sendis al sia trolo distritan kaj sinceran saluton en la kutima maniero. Mumintrolo sentis ĝin kuŝante sendorma en sia maldensejo kaj flirtis amikan respondon per unu orelo.

La nokto estis senluna kaj tre malluma.

Neniu faris ian bruon pri tio ke Mumintrolo transloĝiĝis de hejme, kaj li ne sciis ĉu tio trankviligis aŭ elrevigis lin.

Ĉiuvespere post la teo la patrino ekbruligis du kandelojn sur la tablo kaj donis al li la ŝtormlanternon por kunporti eksteren. La patro diris pro la formo: Nur ne ekbruligu la vepraron kaj memoru estingi antaŭ ol vi endormiĝos.

Ĉiam same. Ili komprenis nenion ajn.

Mumintrolo aŭskultis la novan venton pensante: la luno malkreskas. La marĉevalo longe ne revenos.

Eble ankaŭ tio estis pli da trankviliĝo ol elreviĝo. Nur imagi la komencon de bela interparolo kaj memori ŝian aspekton. Kaj nun li ne plu devis koleri al la morho. Ŝi povis rigardi sian lanternon laŭplaĉe. La trolo klarigis al si mem ke li nokte iras kun la ŝtormlanterno al la strando nur pro praktikaj kialoj. Tio estis por malhelpi al la morho veni ĝis la lumturo kaj frostigi la rozojn de Panjo. Tio estis por ke la familio ne ekvidu ŝin. Kaj fine por ne devi aŭdi ŝin hurli. Nenio kroma.

Ĉiunokte Mumintrolo metis la brulantan lanternon sur la sablon kaj staris oscedante ĝis la morho finrigardis.

Ŝi havigis al si propran ritaron ligitan al la lanterno. Rigardinte ĝin dum kelka tempo ŝi ekkantis. Sendube tio signifis kanton. Iaspeca zumado, sibla maldensa sono kiu penetris ĉien ĝis oni pensis ke ĝi troviĝas en la kapo, malantaŭ la okuloj, enstomake. Samtempe ŝi balanciĝis tien-reen, malrapide kaj peze, kaj flirtigis supren-suben siajn jupojn kiuj similis sekajn, ĉifajn flugilojn de vesperto. La morho dancis!

Estis klare kaj evidente ke la morho estas tre kontenta. La iom ridinda ritaro iel iĝis grava por Mumintrolo. Li intencis daŭrigi ĝin, la insulo faru kiel plaĉis al ĝi.

Kaj la insulo pli kaj pli maltrankviliĝis. La arboj flustris kaj tremis, super la korvobera arbustaro flugis longaj timtremoj kvazaŭ marondoj. La mara aveno raslis kaj kuŝiĝis ebene, ĝi provis elŝiri sin mem kun la radikoj kaj fuĝi for. Kaj ĝuste ĉi-vespere Mumintrolo vidis ion kio timigis lin.

Tio estis la sablo. La sablo ekmigris. Li vidis tion tute klare, ĝi rampis sub la morho. Ĝi rampis en timeme glima pelmelo, foren de ŝiaj grandaj dancantaj piedoj kiuj stamfe glaciigis la teron.

Tiam la trolo prenis sian lanternon kaj kuris panike en la vepraron tra la alarmtunelo. Li ĵetis sin en la dormsakon, fermis la fulmfermilon kaj klopodis endormiĝi. Sed kiel ajn firme li fermis la okulojn li vidis nur la sablon kiu rampis, rampadis malsupren al la akvo.

En la sekva tago la patrino elfosis kvar sovaĝajn rozarbedojn el la malmola sabla tero. Ili estis arbedoj kiuj serpente enigis siajn radikojn inter la ŝtonojn per pacienco preskaŭ timiga kaj sternis siajn foliojn sur la roko kiel humilan tapiŝon.

La patrino pensis ke helruĝaj rozoj kontraŭ griza roko estos mirinde belaj, sed eble ŝi ne tre zorge pripensis kiam ŝi metis la arbedojn en sian brunan ĝardenbedon. Jen ili do staris en siaj vicoj kun maltrankvila aspekto. La patrino donis al ili po pinĉprenon de la humo elhejme, akvumis ilin kaj sidiĝis apud ili dum kelka tempo.

Tiam la patro alpaŝis kun la okuloj nigraj pro ekscitiĝo kriante: La nigra laguno! Ĝi spiras! Rapidu, venu rigardi! Poste li returnis sin kaj kuris reen, la patrino stariĝis kaj postsekvis sen kompreni. Sed la patro pravis.

La malhela akvosurfaco malrapide altiĝis kaj malaltiĝis - ĝi ondis supren kaj suben kvazaŭ en profunda suspiro, la laguno spiris.

Eta Mim alvenis kurante sur la roko. Nu jes, ŝi diris. Nun okazos aferoj. La insulo iĝis viva! Tion mi longe suspektis.

Ne estu infaneca, diris la patro. Insulo ja ne povas iĝi viva. La maro estas viva... Li silentiĝis kaj ĵetis ambaŭ manojn al la buŝo.

Kio estas? demandis la patrino timeme.

Mi ne bone scias, diris la patro. Mi ne finpensis... mi nur ekhavis ideon - kaj jen ĝi malaperis! Li prenis la vakstolan kajeron kaj kun sulkita frunto vagis for sur la roko.

La patrino rigardis suben en la nigran lagunon kun profunda malŝato.

Nun mi pensas, ŝi diris, nun mi pensas ke baldaŭ estos tempo por agrabla, malnovstila ekskurso ien. Kun manĝokorbo.

Ŝi iris rekte ĝis la lumturo por paki.

Kiam la patrino pakis ĉion bezonatan por ekskurso ŝi malfermis la fenestron kaj batis la gongon. Ŝi staris tie supre, vidis ilin alkuri kaj tute ne hontis, kvankam ŝi sciis ke oni rajtas uzi la insulan gongon nur kiel alarmsignalon.

Nun la patro kaj la trolo staris tie sube turnante la nazojn supren, de ĉi tie ili aspektis kvazaŭ grandaj piroj. La patrino apogis la manojn al la fenestrobreto kaj klinis sin eksteren.

Estu trankvilaj, ŝi gaje vokis. Ne brulas. Sed ni faros ekskurson kiel eble plej rapide.

Ekskurson? kriis la patro. Sed kiel vi povas...

Estas danĝero, kriis la patrino reen. Se ni ĉiuj ne tuj senprokraste faras ekskurson, ni ĉiuj finiĝos malbone!

Kaj ĝi estis vera ekskurso. La familio kun granda peno trenis Aventuron el la nigra laguno, ili remis kontraŭ la vento kaj en nuba vetero ĝis la plej granda rifo en nordokcidento, ili sidiĝis frostotremante sur la blanka roko kaj la patrino konstruis fajrejon inter la ŝtonoj kaj kuiris kafon. Ŝi faris ĉion precize same kiel ili kutimis iam. La tablotuko kun ŝtonoj sur ĉiuj kvar anguloj, la buterskatolo kun kovrilo, la tasoj, la banmanteloj kiel buntaj floroj sur la roko kaj kompreneble la sunombrelo. Kiam la kafo estis preta komenciĝis pluveti.

La patrino estis je tre bona humoro, ŝi parolis senĉese pri ĉiutagaj aferetoj, palpserĉadis en la korbo, ŝmiris buterpanojn. Unuafoje ŝi kunportis sian mansakon.

La rifo al kiu ili iris estis malgranda kaj nuda, sen iu ajn herbo, eĉ la fukoj kaj drivligno forglitis de ĝi - ĝi estis tutsimple griza neniaĵo kiu hazarde trafis super la akvonivelon.

Dum ili sidis tie trinkante sian kafon ili subite sentis kvazaŭ io trovis sian ĝustan lokon. Ili komencis interparoli pri ĉio ajn pri kio ili ekpensis, sed ne pri la maro aŭ insulo, nek pri Muminvalo.

De ĉi tie la insulo aspektis fremda kun sia grandega lumturo, pluve griza kaj malproksima kiel ombro.

Post la kafo la patrino lavis la tasojn enmare kaj repakis ĉion en la korbon. La patro iris ĝis la akvorando kaj flaris kontraŭ la vento, poste li diris: Nun mi pensas ke ni reiru antaŭ ol ĝi plifortiĝos. Precize kiel li kutimis en ĉiuj iliaj ekskursoj. Ili enpakis sin en la boaton kaj eta Mim sidiĝis ĉe la pruo, reirante ili havis favoran venton.

Oni trenis Aventuron supren sur la sablostrandon.

La insulo estis ŝanĝita kiam ili revenis hejmen, ili ĉiuj sentis tion sen paroli pri tio kaj sen scii kio ŝanĝiĝis. Io ligita al la fakto ke ili foriris por kelka tempo kaj poste revenis. Ili ĉiuj iris rekte ĝis la lumturo, kaj tiuvespere ili puzlis kaj la patro kunnajlis etan kuirejan breton apud la forno.

Tiu ekskurso eble utilis al la familio, sed la patrino mem iĝis melankolia. Nokte ŝi sonĝis ke ili ekskursas al la insulo de hatifnatoj ekster la hejma marbordo, tiu arboriĉa, amika somera insulo, kaj vekiĝante matene ŝi estis melankolia.

Kiam la patrino iĝis sola post la kafo ŝi sidis senmova ĉe la tablo rigardante sian kaprifolian girlandon kiu elkreskis ekster la fenestrobreton. La anilina krajono nun estis preskaŭ elĉerpita, kaj la patro bezonis la malmulton kiu restis por teni ordon pri la tagoj kaj skribi en la vakstola kajero.

La patrino subite stariĝis kaj supreniris en la lumturan subtegmentejon. Kiam ŝi revenis suben ŝi kunportis tri sakojn da fiŝreta farbo, bruna, blua kaj verda, skatolon da boata minio, iom da fumnigro kaj du malnovajn penikojn.

Kaj poste la patrino komencis pentri florojn sur la lumturaj muroj. Ili fariĝis grandaj kaj fortikaj ĉar la penikoj estis grandaj, la retfarbo tuj sorbiĝis de la kalko kaj estis profunda kaj travidebla – ho, tio iĝis mirinde bela! Tio estis centoble pli amuza ol segi brullignon. Unu floro post la alia ekfloris surmure, rozoj, kalenduloj, trikoloretoj, peonioj... La patrino preskaŭ teruriĝis ke ŝi povas pentri tiel bele. Ŝi pentris altan svingiĝantan herbon sube ĉe la planko, ŝi pensis pri suno plej alte sed ne troviĝis ja flava koloro, do ŝi lasis tion.

Kiam la familio venis por matenmanĝi, la patrino eĉ ne ekbruligis en la forno. Ŝi staris sur kesto pentrante malgrandan brunan abelon kun verdaj okuloj.

Panjo! ekkriis Mumintrolo.

Kiel vi trovas ĝin? demandis la patrino kontente dum ŝi singarde pretigis la duan okulon de la abelo. La peniko estis tro granda, ŝi devus elpensi ian manieron fari novan. En plej aĉa okazo eblus superpentri la abelon farante birdon.

Tio similas, diris la patro. Ĉiujn ĉi florojn mi rekonas. Tiu estas rozo.

Ne, diris la patrino ofendite. Ĝi estas peonio. Tiuj ruĝaj kiuj kreskis antaŭ la ŝtuparo.

Ĉu mi rajtas pentri erinacon? vokis eta Mim.

Sed la patrino kapneis. Ne, ĉi tio estas mia. Sed mi povas pentri erinacon al vi se vi estos bona.

La matenmanĝo estis tre gaja.

Vi devas prunti al mi iom el tiu ruĝa minio, diris la patro. Mi pentros markojn de malalta akvonivelo sur la lumtura monto antaŭ ol la akvo denove altiĝos, por serioze kontroli la akvonivelon. Komprenu, mi volas esplori ĉu la maro havas ian sistemon aŭ ĉu ĝi kondutas iel ajn... tio gravas.

Ĉu vi jam kolektis multe da materialo? demandis la patrino.

Amason. Sed mi bezonos ankoraŭ same multe antaŭ ol mi povos eĉ komenci mian disertacion. La patro klinis sin antaŭen super la tablo en subita konfido; mi volas scii ĉu la maro vere estas malbonvola aŭ ĉu ĝi nur devas obei.

Kiun? demandis Mumintrolo gapante grandokule.

Sed la patro tuj fermis sin kiel mitulo kaj profundiĝis en sian supon. Ion - iun... iaspecajn statutojn, li diris.

Li ricevis iom da minio en taso kaj ekiris pentri malaltajn akvonivelajn markojn post la matenmanĝo.

Nun la tremolaro estis tute ruĝa kaj en la maldensejo kuŝis folioj de la betulo kvazaŭ flava tapiŝo sur la tero, ruĝo kaj flavo disflugis super la maron per la sudokcidenta vento.

Mumintrolo pentris sian lampvitron triflanke per fumnigro, precize kiel fripono kiu ekiras en danĝeron. Li iris kromvojon ĉirkaŭ la lumturo, ĝi rigardis longe post li per siaj malplenaj okuloj. Refoje estis vespero kaj la insulo vekiĝis. Li sentis ĝin movi sin, marbirdoj kriis ĉe la kaboj.

Ne eblas eviti, pensis Mumintrolo. Paĉjo komprenus se li scius. Sed ĉi-nokte mi ne volas vidi la sablon rampi, do mi anstataŭe iros al la orienta terpinto.

La trolo sidiĝis sur la rokon kaj atendis kun la brulanta fenestro de la ŝtormlanterno turnita maren. La mallumo densiĝis sur la insulo, sed neniu morho alvenis.

Nur eta Mim vidis lin. Ŝi vidis ankaŭ la morhon. Sed la morho sidis atendante sur la sablostrando.

Mim levis la ŝultrojn kaj rerampis en la muskon. Ŝi ofte vidis aliulojn atendi unu la alian en malĝusta loko, stulte kaj senespere. Ne eblas eviti tiajn aferojn, eble ili estas parto de ĉio.

La nokto estis nuba. Mumintrolo aŭdis nevideblajn birdojn preteriri, io ekplaŭdis en la laguno malantaŭ li kaj li turnis sin. La okulo de la lanterno lumigis strion da nigra akvo, jen estis la marĉevaloj. Ili naĝis proksime sub la roka flanko, eble ili estis tie ĉiunokte kaj li ne sciis tion.

La ĉevaloj subridis kaj ŝprucigis akvon unu sur la alian, ili okulumis al li sub la fruntharoj. Mumintrolo rigardis de unu al la alia, ambaŭ havis samajn okulojn, samajn florojn surkole, iliaj etaj impertinentaj kapoj estis precize egalaj. Li ne sciis kiu el ili estas la lia.

Ĉu estas vi? demandis la trolo.

La marĉevaloj alnaĝis kaj suriris la maran sojlon, la akvo atingis ĝis iliaj genuoj.

Estas mi! Estas mi! ambaŭ respondis kaj senbride subridis.

Ĉu vi ne savos min? demandis unu. Eta, eta dika markolbaso, ĉu vi rigardas mian portreton ĉiutage? Ĉu vi rigardas?

Li ne estas markolbaso, diris la alia riproĉe. Li estas eta, eta ovofungo kiu promesis savi min se ekblovos. Li estas eta ovofungo kiu serĉas konkojn al sia panjo. Ĉu ne estas rave! Rave!

La okuloj de Mumintrolo varmegiĝis.

La patrino poluris la hufferon per lavpulvoro. Li sciis ke unu el la arĝentaj hufferoj estas multe pli brila ol la aliaj.

Kaj li sciis ke ili ne levos la hufojn el la akvo, li neniam ekscios kiu el ili estas lia ĉevalo.

Nun la marĉevaloj vadis foren en la maron. Li aŭdis ilin ridi, ili ridis pli kaj pli malproksime, fine nur la vento balais la strandon.

Mumintrolo kuŝiĝis sur la rokon kaj rigardis rekte supren. Li ne plu povis pensi pri la marĉevaloj. Tuj kiam li provis, li vidis du ĉevalojn, du ridantajn ĉevaletojn tute egalajn. Ili faris nenion krom kuri supren el la maro kaj suben en la maron, liaj okuloj laciĝis pro tio. Fine ili plimultiĝis, amasiĝis, li ne fortis kalkuli ilin. Li volis dormi kaj resti en paco.

La murpentraĵo de la patrino pli kaj pli beliĝis. Ŝi nun atingis ĝis la pordo, ŝi pentris grandajn verdajn pomarbojn plenajn de floroj kaj fruktoj samtempe, ankaŭ sube sur la herboj kuŝis pomoj. Rozarbedoj kreskis ĉie, plejparte ruĝaj el la granda ĝardena speco. Ĉiu havis borderon el blankaj konkoj ĉirkaŭe. La puto estis verda, la ŝtipobudo bruna.

Kaj iuvespere kiam sunsubiro verŝiĝis sur la muron, la patrino pentris angulon de la verando.

La patro envenis rigardi.

Ĉu vi ne faras montojn? li demandis.

Tie ne troviĝas montoj, respondis la patrino foreste. Ŝi okupiĝis pri la apogilo, estis tre malfacile fari ĝin rekta.

Ĉu tio estas la horizonto? pluis la patro.

La patrino levis la rigardon. Ne, tio estos la blua verando, ŝi diris. Ĉi tie troviĝas entute neniu maro.

La patro longe rigardis nenion dirante. Poste li iris ekboligi teakvon.

Kiam li turnis sin la patrino pentris grandan bluan makulon kaj sur ĝi ion kio ŝajne devis signifi boaton. Ĝi tute ne estis konvinka.

Aŭskultu, diris la patro. Tio ne estas tro sukcesa.

Ĝi ne fariĝis kiel mi intencis, konfesis la patrino mizere.

Vi certe intencis bele, diris la patro konsole. Tamen mi pensas ke vi eble provu refari ĝin en verandon malgraŭ ĉio. Sendube ne eblas pentri ion alian ol oni emas.

Post tiu vespero la mura pentraĵo de la patrino komencis pli kaj pli simili Muminvalon. Ŝi havis problemojn pri la perspektivo kaj kelkfoje ŝi devis forigi iun detalon el sia ĝusta ĉirkaŭaĵo kaj pentri ĝin aparte. Ekzemple la fornon kaj partojn de la salono. Estis tute neeble inkluzivi ĉiun ĉambron. Oni ja povis pentri nur unu muron en ĉiu loko, kaj tio impresis nenature.

La patrino pentris plej bone tuj antaŭ la sunsubiro, kiam la turo estis malplena kaj soleca kaj ŝi vidis la hejman valon multe pli klare.

Iuvespere la okcidenta ĉielo ekbrulis en la plej bela kaj furioza sunsubiro kiun la patrino iam vidis. Ĝi altiĝis en flamoj ruĝaj kaj oranĝaj, rozaj kaj napole flavaj, la nuboj plenis de brulanta koloro super la malhela blova maro. Nun estis sudokcidenta vento, ĝi venis rekte al la insulo de karbe nigra kaj tre preciza horizonto.

La patrino staris sur la manĝotablo pentrante pomojn en arbopinto per ruĝa minio. Imagu se ŝi havus la kolorojn de eksterdome por pentri, imagu kiaj pomoj kaj rozoj!

Dum ŝi rigardis la ĉielon la vespera lumo altiĝis laŭ la muro kaj eklumigis la florojn en ŝia ĝardeno. Ili ekvivis kaj eklumis. La ĝardeno malfermiĝis, la rastita vojeto kun sia stranga perspektivo iĝis tute ĝusta kaj kondukis rekte ĝis la verando. La patrino metis la manojn al la arbotrunko, ĝi estis varma pro sunbrilo, ŝi sentis ke la siringoj ekfloris.

Subite ombro flugis trans la muron, fulmrapide, io nigra preteriris ekster la fenestro. Granda nigra birdo flugis ĉirkaŭ ilia lumturo, ĝi vidiĝis tra unu fenestro post alia, la okcidenta, la suda, la orienta, la norda... ĝi flugis, flugadis kvazaŭ furioze per longaj siblantaj flugilbatoj.

Nun ni estas ĉirkaŭitaj, pensis la patrino konfuzite. Estas sorĉa cirklo, mi timas. Mi volas iri hejmen... Mi volas finfine veni hejmen de ĉi tiu terura malplena insulo kaj la malica maro... Ŝi ĉirkaŭbrakis sian pomarbon kaj fermis la okulojn. La arboŝelo estis malglata kaj varma. La sono de la maro malaperis. La patrino eniris sian ĝardenon.

Nun la lumtura ĉambro estis malplena. La farboskatoloj restis surtable, kaj eksterfenestre la ventbirdo daŭrigis sian solecan cirklan dancon. Kiam la okcidenta ĉielo estingiĝis ĝi flugis rekte al la maro.

Fariĝis tetrinka horo kaj la familio revenis hejmen.

Kie estas Panjo? demandis Mumintrolo.

Eble ŝi eliris por enporti akvon, diris la patro. Ŝi pentris ankoraŭ plian arbon.

La patrino staris trans la pomarbo vidante ilin kuiri teon. Ili estis iom nebulaj, kvazaŭ ŝi vidus ilin moviĝi sub akvosurfaco. La patrino ne surpriziĝis pro tio kio okazis, ŝi finfine estis en sia propra ĝardeno kie ĉio troviĝis sialoke kaj ĉio kreskis siamaniere. Kelkaj aferoj estis iom malĝuste desegnitaj, sed tio ne gravis. Ŝi sidiĝis inter la altaj herboj kaj aŭskultis la kukolon kiu kukuis ie trans la rivero.

Kiam la teakvo ekbolis la patrino dormis profunde kun la kapo apogita al sia pomarbo.

Sepa ĉapitro

SUDOKCIDENTA VENTO

En la krepusko la fiŝisto sentis ke nun venos la belaj ondoj. Li trenis la boaton alten sur sian terpinton kaj turnis ĝin kun la kilo supren kaj alligis siajn fiŝvergojn. Poste li eniris la cementan domon kaj kunfaldis sian grizan ĉifitan memon en bulon kaj lasis la perfektan solecon alveni.

El ĉiuj ventoj la fiŝisto plej amis la sudokcidentan. Ĝi nun plenblovis sin kaj ne kvietiĝis nokte. Estis la sudokcidenta vento de la aŭtuno kiu povis blovi dum multaj semajnoj ĝis la ondoj iĝis longaj grizaj montoj kiuj ŝoviĝis sur la insulojn.

La fiŝisto sidis en sia domo vidante la ondojn kreski. Estis tia benita agrabla sento ne plu devi zorgi. Neniu rakontis kaj demandis, neniu kaj nenio estis kompatinda. Nur la nekomprenebla kaj neatingebla majesto de ĉielo kaj maro kiu fluis sur lin kaj preter lin kaj kiu neniam povis elrevigi lin.

Estis preskaŭ mallume kiam la tutaĵo estis ĝenita de Mumintrolo kiu alvenis glitpaŝante sur la roko. La trolo mansignis kaj bruis kaj fine li komencis frapadi al la fenestro vokante ke lia patrino malaperis. La fiŝisto ridetis kaj kapneis. La vitro estis ege tro dika.

La trolo flirtis pluen laŭ la vento, vadis reen trans la terkolon tra la surfo kaj ekiris sur la erikejon por serĉadi.

Nun Mumintrolo aŭdis la patron voki kaj vidis la balanciĝantan lumon de la ŝtormlanterno palpiri antaŭen sur la roko. Ĉi-nokte la insulo estis plena de sia timo, de flustroj kaj vokoj, la tero moviĝis sub la piedoj de la trolo dum li kuris.

Panjo malaperis, pensis Mumintrolo. Ŝi estis tiel sola ke ŝi malaperis.

Eta Mim kaŭris supre ĉe la ŝtonkampo. Ĉu vi vidis? ŝi diris. La ŝtonoj moviĝas.

Mi ne zorgas, vokis Mumintrolo. Panjo malaperis!

Panjoj ja ne malaperas tiel sen io ajn, diris eta Mim. Ili certe restas en iu angulo se oni nur rigardas. Nun mi iros dormeti antaŭ ol la tuta insulo komencas forkrabli de mi. Jen estos inferula pandemonio, kredu min!

Nun la ŝtormlanterno troviĝis fore ĉe la nigra laguno. Mumintrolo iris tien, la patro turnis sin kaj levis la lanternon.

Espereble ŝi ne enfalis...

Panjo scias naĝi, diris Mumintrolo.

Ili staris silente kelkan tempon rigardante unu la alian, la maro muĝis trans la lumtura monto.

Aŭskultu, subite diris la patro. Kie vi efektive restadis lastatempe...

Nu - ie kaj ĉi tie, murmuris la trolo kaj rigardis for.

Mi estis tre okupita dum kelka tempo, diris la patro malprecize.

Mumintrolo aŭdis la ŝtonojn turni sin sur la ŝtona kampo, ili muelis unu kontraŭ la alia kun stranga seka sono. Nun mi iros serĉi en la vepraro, li diris.

Sed ĝuste tiam ekbrilis du lumoj en la fenestroj de la lumturo, la patrino revenis hejmen.

Kiam ili envenis ŝi sidis ŝtopante mantukon.

Kie vi estis?! ekkriis la patro.

Mi? diris la patrino senkulpe. Mi nur faris etan promenon por ricevi iom da aero.

Vi ne rajtas tiel timigi nin, diris la patro. Vi devas pensi pri tio ke ni kutimas havi vin endome en la vesperoj.

Ĝuste tio estas la terura afero, suspiris la patrino. Oni bezonas ŝanĝon. Oni tro alkutimiĝas unu je la alia, kaj ĉio estas sama, ĉu ne, karulo?

La patro malcerte gapis al ŝi sed ŝi nur ridis kaj kudris plu. Tiam li iris ĝis la muralmanako kaj desegnis krucon kiu signifis vendredon, sub ĝi li skribis 5 bofortoj.

Al Mumintrolo ŝajnis ke la bildo de marĉevalo ŝanĝiĝis. La maro estis malpli blua kaj la luno iom troigita. Li sidiĝis ĉe la tablo kaj diris kiel eble plej mallaŭte: Panjo. Mi loĝas en maldensejo en la vepraro.

Ĉu vere? diris la panjo. Ĉu ĝi estas bela?

Belega. Mi pensis ke vi eble ŝatus iam vidi ĝin.

Mi tre volonte farus tion, diris la patrino. Kiam ni iru tien?

Mumintrolo rapide levis la rigardon, la patro profundiĝis en sian vakstolan kajeron. Poste li flustris: Nun tuj. Nun dumnokte.

Nu-u, diris la patrino. Sed ĉu ne estus pli agrable iri morgaŭ dumtage, ĉiuj kune?

Tio ne estas la sama afero, diris la trolo.

La patrino kapjesis kaj kudris plu.

Sed la patro skribis en sia kajero: Ĉu eblus ke certaj faktoj ŝanĝiĝas nur pro tio ke estas nokto? Esploru tion; kion faras la maro nokte. Observo; mia insulo estis tre malsama en mallumo, t.e. A, certaj strangaj sonoj kaj B, io kio sen ajna dubo estis moviĝoj.

La patro levis la krajonon kaj ekhezitis. Li daŭrigis.

Parentezo, ĉu eblas ke forta sento, tio estas ĉe oni mem, povas ŝanĝi la tutan ĉirkaŭaĵon? Ekzemple, mi vere tre maltrankvilis pri la patrino de Mumintrolo. Esploru tion.

Li tralegis kion li skribis kaj klopodis pensi plu. Tio ne eblis. Tiam li plandis ĝis sia lito.

Antaŭ ol la patro tiris la kovrilon super la nazon li diris: Nun zorge estingu la lanternon antaŭ ol enlitiĝi. Oni devas esti tre zorgema pri haladzo.

Jes, karulo, diris la patrino.

Kiam la patro endormiĝis Mumintrolo prenis la ŝtormlanternon kaj lumigis por sia patrino irante sur la insulo. La patrino haltis sur la erikoj aŭskultante.

Ĉu ĉiam estas ĉi tiel dumnokte? ŝi demandis.

Estas iom maltrankvile nokte, diris Mumintrolo. Sed ne zorgu pri tio. Tio estas nur la insulo kiu vekiĝas dum ni dormas.

Nu do, diris la patrino. Sendube ĝi faras tiel.

La trolo rampis antaŭe tra la ĉefenirejo. Li turnis sin de temp' al tempo por vidi ĉu la patrino postsekvas. Ŝi kelkfoje fiksiĝis al branĉoj sed baldaŭ trairis kaj venis en la maldensejon.

Ĉu jen vi loĝas!? ekkriis la patrino. Kiel hejmece.

La plafono nun estas iom senfolia, klarigis la trolo. Sed vi devus vidi kiam ĝi estas verda... Ĉu ĝi ne aspektas kiel groto nun kiam la lanterno brulas ĉi-ene?

Precize kiel groto, konsentis la patrino. Ni devas alporti tapiŝon kaj kesteton sur kiu sidi... Ŝi turnis la kapon supren kaj vidis stelojn glisi inter nuboj. Sciu, ŝi diris. Kelkfoje mi ekhavas la senton ke la insulo forflosas kun ni. Ni drivas ien...

Panjo, diris la trolo subite, mi renkontis la marĉevalojn, sed ili ne zorgas pri mi. Mi ja volis nur iom kuri apud ili, ridi kaj kuri, komprenu... Ili estis tiel belaj...

La patrino kapjesis. Mi pensas ke apenaŭ eblas amikiĝi kun marĉevalo, ŝi diris serioze. Sed ne indas elreviĝi pro ili. Mi pensas ke oni nur rigardu ilin kaj ĝoju, tiel kiel oni rigardas belajn birdojn aŭ pejzaĝon.

Vi eble pravas, diris Mumintrolo.

Ili aŭskultis la venton kiu flugadis super la vepraro. Li tute forgesis la morhon.

La trolo diris: Oni devus havi ion per kio regali.

Ni havos tempon por tio morgaŭ, diris la patrino. Ni povos fari festeneton ĉi tie kaj eble permesi al la aliaj veni se tio ŝajnos ĝusta. Mi ĝojas vidi kiel vi loĝas. Nun mi reiros al la lumturo.

Post kiam Mumintrolo akompanis sian patrinon hejmen li estingis la ŝtormlanternon por esti en paco kun si mem. La vento jam estis pli forta. Li iris sur la insulo en propra sekureco formita de la mallumo kaj muĝado de la maro kaj io kion la panjo diris.

Ĉi tie la roko malaltiĝis kontraŭ la nigra laguno, sub la krutaĵo io ekplaŭdis. Mumintrolo ja aŭdis tion, tamen li ne haltis sed vagis plu, li estis malpeza kiel balono kaj tute ne dormema.

Tiam li ekvidis ŝin. La morho venis sur la insulon, ŝi paŝis flarante sub la lumtura monto. Vagadis tien-reen, flaris la erikojn, miope gapis ĉirkaŭ si kaj vagis plu direkte al la marĉo.

Ŝi serĉas min, pensis Mumintrolo. Sed nun ŝi devos iom atendi. Ŝi rabas tro da petrolo.

Li staris kelkan tempon rigardante la sencelan vagadon de la morho surinsule, li sentis nenion krom certa bonvola indulgo.

Morgaŭ ŝi rajtos danci, diris Mumintrolo al si. Sed nun ne. Ĉi tio estas hejma vespero.

Poste li turnis la dorson al ili ĉiuj kaj iris kromvojon ĝis sia maldensejo.

Mumintrolo vekiĝis je la sunleviĝo kun sento de paniko. Li estis enfermita en sia dormsako, fikstenata kaj sufokata de humida varmego, io fikstenis lin kaj li ne povis eligi la manojn. Ĉio estis misa, li havis strangan brunan duonlumon ĉirkaŭ si kaj odoris kvazaŭ profunde en la tero.

Nun li sukcesis malfermi la fulmfermilon. Ĉirkaŭ lia nazo kirliĝis arbopingloj kaj tero, la tuta mondo estis ŝanĝita kaj li estis absolute forlasita. Brunaj radikoj grimpis kaj rampis, ili troviĝis ĉie, ili faris longajn saltojn trans la dormsakon. La arboj nun estis senmovaj, sed en la mallumo ili marŝis rekte sur li. La tuta arbaro elŝiris siajn radikojn el la tero kaj paŝis trans lin kvazaŭ li estus ŝtono. Jen kuŝis la alumetskatolo en sia kutima loko kaj apude la botelo da mirtelsuko. Sed la maldensejo estis for, ĝi ne ekzistis. Liaj tuneloj kreske ŝtopiĝis. Troviĝis nur ĝangalo el fuĝantaj arboj kie li rampis, rampadis trenante post si la dormsakon ĉar ĝi estis tre bona dormsako kaj krome donaco.

Nun li vidis la ŝtormlanternon. Ĝi pendis kiel ĝi devis de sia arbo, sed la arbo foriris.

Mumintrolo sidiĝis sur sian voston kaj akre kriegis al eta Mim. Ŝi tuj respondis. Longan vicon da savosignaloj, ŝia voĉo estis kiel eta tre klara trumpeto. Aŭ diskanta sonorila buo. Mumintrolo elserĉis la direkton kaj komencis rampi.

Nun malfermiĝis la taglumo kaj la ŝtormo alflugis kontraŭ li. Mumintrolo stariĝis sur tremantaj kruroj kaj rigardis etan Mim kun grandega trankviliĝo. Li preskaŭ trovis ŝin bela por rigardi.

Kelkaj etaj arbedoj kiuj pli facile eligis siajn radikojn jam atingis foren sur la erikejo, nekombitaj kaj konfuzitaj. La marĉo sorbiĝis de la tero kaj iĝis profunda verda ravino.

Kien ili iras? vokis Mumintrolo. Kial ili elŝiras siajn radikojn... Mi komprenas nenion...

Ili timas, diris eta Mim rigardante lin rekte. Ili timas tiel ke ĉiu pinglo stariĝas, ili eĉ pli timas ol vi! Se mi ne scius ke estas male, mi pensus ke certa Morho vagadas en la ĉirkaŭaĵo. Ĉu ne?

La stomako de Mumintrolo iĝis malplena kaj li sidiĝis rekte sur la erikojn. La erikoj estis kiel kutime, dank' al Dio, ili floris indiferente. Ili decidis resti.

Morho, daŭrigis eta Mim penseme. Granda malvarma morho kiu misvagadas kaj sidiĝas jen kaj jen... Kaj ĉu vi scias kio okazas kie ŝi sidis?

Kompreneble li sciis. Tie nenio povas kreski. Neniam plu. Eĉ ne unu herbo.

Kial vi gapas al mi!? vokis Mumintrolo.

Ĉu mi gapis al vi? demandis eta Mim senkulpe. Kial? Eble mi gapis al io kio staras malantaŭ vi...

La trolo saltstariĝis kaj turnis sin.

Ha! Mi blagis! kriis eta Mim ravite. Kion vi timas? Ĉu ne estas amuze ke tuta pejzaĝo ekscitiĝas kaj foriras? Tio enorme interesas min.

Sed Mumintrolo ne trovis tion amuza. La vepraro survojis al la lumturo. Ĝi vagis trans la insulon direkte al la lumtura ŝtuparo, ĉiunokte la arbaro iom pli proksimiĝos ĝis la unua rampanta piceo premos sin al la pordo por esti enlasita.

Ni ne malfermos, li diris kaj subite rigardis rekte en la okulojn de eta Mim, kiuj estis gajaj kaj mokaj kaj sciis ĉion pri liaj sekretoj.

Tio preskaŭ estis trankviliga.

Tuj post la matena kafo la patro iris suben kaj sidiĝis sur la kornicon de la lumtura gardisto. Li profundiĝis en spekulativoj.

La vakstola kajero estis preskaŭ plena de cerbumadoj pri la maro. Nun li skribis tute novan titolon, Maraj Ŝanĝiĝoj Nokte, kaj substrekis ĝin. La patro longe gapis al la malplena papero kiun la ŝtormo provis forŝiri el liaj manoj. Li suspiris kaj foliumis reen al paĝo 5 kiu tre plaĉis al li. Tie li elpensis ke la nigra laguno estis ligita al la maro per kapturne profunda tunelo, vidu bildon, kaj tra tiu trezoroj, viskio kaj skeletoj subeniris, bedaŭrinde. La rusta botelego pro hazardo trafis sur la randon ĉe A. Se nun iu aŭ io kion ni nomu X staras surfunde ĉe B blovante aŭ ensuĉante akvon, do la akvo ja devas altiĝi kaj malaltiĝi tiel ke la lago ŝajnas spiri. Kiu estas X. Mara monstro. Tio tamen ne pruveblas. La lago do estas atribuata al la ĉapitro Supozoj, kiu pli kaj pli ampleksiĝis.

En la ĉapitro Faktoj la patro konstatis ke la akvo estas pli malvarma sube. Tion li ja sciis jam antaŭe, necesis nur enigi la krurojn, sed ĉifoje la afero estis pruvita per inĝenie konstruita botelo. La korko estis premata en la kolon de la akvopremo kiam oni relevis la botelon. Plue, akvo estas peza kaj sala. Ĝi estas pli peza sube sed pli sala ĉe la surfaco. Pruvo; la malprofundaj salakvaj kavoj. Ili estas tre salaj. Kaj la pezon oni sentas plonĝante.

Fukoj surteriĝas ĉe la senventa flanko, ne ventflanke. Se oni ĵetas tabulpecon en la ŝtormon de la lumtura monto ĝi ne surteriĝas sed flosas ĉirkaŭ la insulo iom for de la bordo. Se oni tenas tabulon kontraŭ la horizonto ŝajnas ke la horizonto arkiĝas. Akvo altiĝas kiam komenciĝas aĉa vetero, sed fojfoje ĝi povas fari male. Ĉiu sepa ondo estas grandega, sed fojfoje povas esti ĉiu naŭa kaj iufoje estas tute neniu ordo.

Kien kondukas la larĝaj vojoj el ŝaŭmo kaj kiel ili estiĝas? Kial? De ĉio ĉi kaj amaso da aliaj aferoj la patro klopodis trovi la kialon, sed tio estis tre malfacila. Li laciĝis kaj perdis la sciencecon skribante: Insulo ne havas pontojn nek barilojn, do oni povas esti nek ellasita nek enfermita. Tio do signifas ke oni sentas... Ne. La patro faris nigran strekon super la penso. Li transiris al la malgrasa ĉapitro kun Faktoj.

Nun ĝi revenis, la kapturna penso ke la maro havas entute neniujn leĝojn. Li rapide rifuzis ĝin. Li volis kompreni. Li devis esplori la maron por povi ŝati ĝin kaj konservi la respekton al si mem.

Dum la patro cerbumis la patrino iris pli kaj pli foren en sian ĝardenon. Ŝi trovis amason kiu devus esti repentrita. Iom post iom ŝi pli kuraĝiĝis kaj ne kaŝiĝis malantaŭ arbotrunkoj ĝis aŭdante la spiralan ŝtuparon knari. Ĉar la patrino rimarkis ke ŝi iĝis ne pli granda ol kafokruĉo enirante en la muron, ŝi pentris amason da etaj patrinoj jen kaj jen en la ĝangalo. Se iu el la aliaj ekvidus ŝin. Se ŝi nur restus senmova ili apenaŭ povus distingi kiu patrino estas la vera.

Tio estas pura egocentra frenezo, opiniis eta Mim. Ĉu vi ne povus pentri ankaŭ nin, ne nur vin mem?

Vi ja troviĝas surinsule, diris la patrino.

Ŝi demandis Mumintrolon pri tiu familia festeno en lia maldensejo, sed li nur murmuris ion kaj iris eksterdomen.

Estas la marĉevalo, pensis la patrino. Nu bone, kiom la tempo pasas! Kaj ŝi pentris novan patrineton agrable sidantan sub la siringoj.

Mumintrolo malrapide subeniris la spiralan ŝtuparon kaj eksteren sur la rokon. Nun ne plu troviĝis maldensejo, nek marĉevaloj.

Li rigardis la ĝardenan bedon de sia patrino sub la monta krutaĵo. Ĉiuj sovaĝaj rozarbedoj jam velkis ĉar ili subite ekhavis troan komforton kaj ne plu havis la sekuran reziston de sablo kaj ŝtonoj ĉirkaŭ si. Nun la patrino starigis etan barilon meze de la florbedo, evidente ĝi enfermis ion tre belan. Ŝi faris novan provon, kio ajn ĝi povis esti.

Eta Mim albloviĝis sur la roko. Saluton, ŝi diris. Ĉu vi povas diveni kio ĝi estas? Vi rajtas diveni trifoje.

Vi mem diru, respondis Mumintrolo.

Pomo, deklaris eta Mim. Ŝi plantis pomon. Ĝi alflosis. Ŝi diras ke la grajnoj povas kreski kaj iĝi arbo.

Pomo, ripetis Mumintrolo konsternite. Sed tio ja daŭros multege da jaroj!

Estu certa pri tio! diris eta Mim kaj bloviĝis pluen.

La trolo restis rigardante la barilon kiu estis tre bele farita kaj havis malproksiman similecon kun la veranda apogilo en la valo. Li komencis ridi en soleco. Estis agrable ridi. Troviĝis nenio en la mondo kio estis tiel obstina kiel lia patrino. Li demandis sin ĉu ne tiu pomo tamen fariĝos arbo. Ŝi meritis tion. Kaj cetere, efektive dometo povus esti pli amuza ol maldensejo. Dometo kiun oni mem konstruis. Li povus havi belajn rondajn ŝtonojn en la fenestro.

Nur posttagmeze la gepatroj ekvidis ke la arbaro faris decidan paŝon pli proksimen al la lumturo. La alnoj plej rapidis. Ili rampis sur duonon de la insulo, nur tiu alno kiu havis la ligŝnuron de Aventuro ĉirkaŭ sia kolo restis streĉante sin tiel ke ĝi preskaŭ estis strangolata. La senfoliaj tremoloj kiuj ne plu povis tremante konigi sian timon disvastiĝis sur la erikejo en senkuraĝaj aroj.

La arboj similis insektojn, iliaj longaj palpantaj radikoj nodis sin ĉirkaŭ la ŝtonoj kaj kaptis la erikojn por resti en la vento el sudokcidento.

Sed kion ili intencas? flustris la patrino rigardante la patron de Mumintrolo. Kial ili faras tiel!?

La patro mordis sian pipon kaj senespere serĉis klarigon. Estis tiel terure devi diri "mi ne scias", li laciĝis nenion kompreni.

Fine li diris: Dumnokte tiaj aferoj okazas... la noktaj ŝanĝiĝoj, komprenu.

La patrino gapis al li.

Povus okazi, daŭrigis la patro nerve. Mi celas, iaspecaj sekretaj ŝanĝiĝoj ekstere en la mallumo kaj se ankaŭ ni venas tien la afero kreskas, tio estas la konfuzo, do ĝi tiel grandiĝas ke ĉio restas kiam oni vekiĝas...

Sed karulo, diris patrino maltrankvile.

La patro fajre ruĝiĝis.

Post longa embarasita silento Mumintrolo murmuris: Ili timas.

Ĉu vi pensas? diris la patro hezite. Sed vi ja diras ion... Li rigardis la ŝiritan teron ĉirkaŭ si. Ĉiu arbo vagis for de la maro.

Nun mi komprenas! ekkriis la patro. Ili timas la maron. La maro timigis ilin. Mi sentis ke io okazas kiam mi estis eksterdome ĉi-nokte... Li malfermis la vakstolan kajeron kaj komencis foliumi. Jen io kion mi skribis ĉi-matene... atendu iomete. Mi pripensos ĉi tiun aferon...

Ĉu vi pensas ke tio longe daŭros? demandis la patrino.

Sed la patro jam survojis al la lumtura monto kun la nazo inter siaj notoj. Li stumblis sur arbusto. Nun li malaperis inter la piceoj.

Panjo, diris Mumintrolo. Mi pensas ke ĉi tio ne estas maltrankviliga. Ili kuros iom kaj poste enigos la radikojn aliloke kaj kreskos plu.

Ĉu vi pensas? diris la patrino kun malforta voĉo.

Eble ili faros laŭbon ĉirkaŭ via ĝardena bedo, provis Mumintrolo. Tio estos bela, betuletoj kun helverdaj folioj...

La patrino kapneis kaj ekiris al la lumturo. Vi estas afabla, ŝi diris. Sed mi ne trovas nature ke la pejzaĝo kondutas ĉi tiel. Tiel ĝi neniam faris hejme.

Ŝi decidis eniri sian ĝardenon por iom trankviliĝi.

Mumintrolo liberigis la alnon de la ligŝnuro de Aventuro. La sudokcidenta vento plifortiĝis sub klara kaj travidebla aŭtuna ĉielo, kaj la surfo ĉe la okcidenta terpinto estis pli alta kaj blanka ol iam ajn pli frue. La trolo vagis sur la mezon de la insulo kaj kuŝiĝis sur erikojn, li sentis sin paca kaj preskaŭ ĝoja. Ili finfine rimarkis la Ŝanĝon, tio estis granda liberiĝo.

Forlasita burdo amike puŝflugadis inter la erikaj floroj. La eriko ne timis, ĝi kreskis kie ĝi kreskis. Imagu se li lokus sian dometon ĝuste ĉi tien. Tre malaltan. Kaj plataj ŝtonoj antaŭ la pordo.

La trolo vekiĝis kiam la sunbrilo malaperis en larĝan ombron. La patro staris apud li kaj rigardis per tre zorgemaj okuloj.

Kiel prosperas? demandis Mumintrolo.

Tute ne prosperas, respondis la patro kaj sidiĝis sur la erikojn. Ĉi tiu arba afero detruas ĉion. Mi komprenas la maron malpli ol iam. Troviĝas neniu ordo en la tuto. Li demetis la ĉapelon de la lumtura gardisto kaj komencis ĉifi ĝin, faldis ĝin kaj reglatigis ĝin.

Komprenu, diris la patro. La ideo pri ĉio estas trovi la sekretajn leĝojn de la maro. Mi devas kompreni ĝin por povi ŝati ĝin. Mi ne povas ĝoji sur ĉi tiu insulo se mi ne ŝatas la maron.

Estas same kiel pri personoj, diris Mumintrolo fervore kaj eksidis. Ŝati ilin, mi volas diri.

La maro ĉiam kondutas en nova maniero, daŭrigis la patro. Ĉiel ajn, tien-reen. Ĉi-nokte ĝi timigis la tutan insulon. Kial? Kio okazis? Ne ekzistas sistemo. Kaj se ĝi ekzistas mi ne povas kompreni ĝin.

Li demandis Mumintrolon demande.

Mi pensas ke vi komprenus se ekzistus iu, diris Mumintrolo. Li estis ege flatita ke la patro parolas kun li pri grandaj, gravaj aferoj kaj tre klopodis por kompreni pri kio temas.

Ĉu vi pensas? diris la patro. Ke tute ne ekzistas sistemo?

Certe ne, diris lia filo senespere esperante ke tio estas la ĝusta respondo.

Kelkaj mevoj ekflugis ĉe la terpinto kaj komencis blekante rondiri super la insulo. La ondoj sentiĝis en la tero sub ili, kvazaŭ spirado.

Sed do la maro devas esti vivanta, cerbumis la patro. Ĝi povas pensi. Ĝi kondutas precize kiel plaĉas al ĝi... ne eblas kompreni ĝin... Se la arbaro timas la maron, tio ja devas signifi ke la maro vivas?

La trolo kapjesis kaj lia gorĝo estis tute seka pro ekscitiĝo.

La patro restis silenta dum kelka tempo. Poste li stariĝis dirante: do la maro spiras en la nigra laguno. Ĉio estas klara... Ĝi prenis mian moleon por moki kaj enigis marherbojn en miajn retojn kaj provis ŝteli la boaton...

Li staris gapante al la tero kun ĉifita nazo, kaj subite li glatiĝis kaj diris kun enorma trankviliĝo: Do mi ja tute ne bezonas kompreni. La maro nur havas iom malbonan karakteron...

Mumintrolo sentis ke nun la patro parolas kun si mem kaj nenion respondis. Li vidis la patron iri direkte al la lumtura monto, la vakstola kajero restis inter la erikoj.

Nun la marbirdoj plimultiĝis. Ili estis granda nubo, kaj ili kriis furioze. Mumintrolo neniam vidis tiom da birdoj en unu momento. Estis ankaŭ birdetoj, ili kirliĝis antaŭen kun histeriaj ĵetoj, novaj aroj alflugis de la rifoj. La trolo rigardis ilin kaj sciis ke nun ankaŭ la birdoj fuĝas for de la malvarmo de la morho. Sed li ne povis helpi tion. Kaj ĉu tio gravis, cetere. La patro parolis kun li en nova maniero, li estis sensence fiera.

Sub la lumturo la aliaj staris gapante al la birdoj kiuj plenigis la tutan ĉielon per sia timo. Kaj subite la fuĝo redirektiĝis al la maro. La birdoj malaperis, ili flugis rekte maren, ili estis for post momento. Nun restis nur la surfo.

La muĝado estis tre forta, la ŝaŭmo flugis super la insulon kiel neĝo, ĉe la okcidenta terpinto la ondoj altiĝis kiel blankaj drakoj kun malfermita faŭko.

Nun la fiŝisto estas kontenta, pensis Mumintrolo.

Li vidis kiam okazis. La betona domo de la fiŝisto renversiĝis. La sekva ondo krevigis la murojn.

La fiŝisto sukcesis malfermi la pordon kaj kuris kvazaŭ flirtanta streko tra la ŝaŭmo. Li enrampis sub sian boaton kiu kuŝis sur la roko kun la kilo supren. Ekstere ĉe la terpinto la roko estis glata kaj pura, nur la feraj krampoj elstaris kvazaŭ kelkaj postlasitaj dentoj.

Je mia eterna vosto, pensis Mumintrolo. Paĉjo pravis. La maro efektive havas malbonan karakteron!

Sed li ja estas tute malseka! ekkriis la patrino. Eble vitrosplitoj trafis lin kiam la fenestro krevis... Ni devas zorgi pri li nun kiam li ne plu havas domon!

Mi iros esplori kiel statas, diris la patro. Mi intencas defendi mian insulon!

Sed la tuta terkolo ja estas superakvita, estas danĝere! vokis la patrino. Imagu se la ondoj forportos vin...

La patro kuris alporti la sondoŝnuron kiu pendis sub la spirala ŝtuparo. Li estis gaja, la kapo ŝajnis malpeza kiel nubo.

Ne timu, li diris. La maro povas konduti kiel ajn plaĉas al ĝi, sed pri tio mi ne zorgas. Mi intencas protekti tiujn kiuj loĝas sur ĉi tiu insulo, ĉiujn. Nun mi scias.

La patro ekiris suben de la monto, eta Mim saltis kiel pulo ĉirkaŭ li, ŝi kriis ion kion la vento kaptis kaj forportis. Mumintrolo restis inter la erikoj kaj gapis al la terpinto de la fiŝisto.

Vi povas akompani, diris la patro. Jam estas tempo ke vi lernu batali.

Ili kuris trans la insulon kaj atingis la superakvitan terkolon. Eta Mim saltis dupiede pro feliĉo, ŝia hartubero disiĝis pro la ŝtormo kaj la haroj flugis kiel najla aŭreolo ĉirkaŭ ŝi.

La patro rigardis la koleran maron kiu marŝis kontraŭ la insulo en sia plena majesto, ĝi altiĝis en ŝaŭmo kaj resuĉiĝis enmaren en longa kapturniga glutado. Sed super la terkolo la maro sendis ondon post ondo en tondra libereco. Ĉi tie ili devis transiri. La patro faris duonnodon ĉirkaŭ la ventro kaj etendis la ŝnuron al sia filo.

Nun vi fikstenu forte kiel morho, li diris. Faru bonan duonnodon kaj sekvu min kun streĉita ŝnuro. Nun ni trompu la maron! Sepa vento, komprenu! Sep bofortoj!

La patro atendis ĝis granda ondo preterruliĝis, poste li ekiris sur la glitaj ŝtonoj celante rokon iom for de la tero. Kiam la sekva ondo ĵetiĝis sur lin la patro jam preteriris la rokon. La ŝnuro inter li kaj Mumintrolo streĉiĝis kontraŭ la roka muro, la ondo forĵetis al ili la piedojn kaj ili ruliĝis unu turnon en la surfo. Sed la ŝnuro eltenis.

Kiam la ondo preteriris ili glitis plu sur la ŝtonoj kaj refaris la procedon ĉe la sekva roko.

Vi lernos morojn, pensis la patro decideme celante la maron. Devas esti modero en ĉiu afero... Vi povas turmenti nin, ni eltenos tion. Sed ataki la fiŝiston, tiun mizeran fukan salikokon kiu nur admiras vin - tio estas indignaĵo...

Nun denove ondego venis dronigi la koleron de la patro.

Li preskaŭ alvenis. La ŝnuro streĉiĝis ĉirkaŭ lia ventro. Li kaptis rokan randon kaj fikstenis mane-piede. Nova verda mallumo tralavis lin kaj la ŝnuro malstreĉiĝis.

Kiam la patro refoje ŝovis la nazon super la akvon li rapide krablis supren sur la terpinton. La piedoj tremis. Li komencis haŭli sian filon kiu senpove flosis ie ĉe la senventa flanko.

Ili sidis frostante unu apud la alia sur la roko. Transe eta Mim saltadis kiel pilko kaj ili komprenis ke ŝi huraas al ili. La patro kaj Mumintrolo rigardis unu la alian ridante. Ili trompis la maron.

Kiel vi fartas!? vokis la patro enŝovante la nazon sub la boaton de la fiŝisto. La fiŝisto turnis siajn klarajn bluajn okulojn al li. Li estis tre malseka sed havis neniujn vitrosplitojn.

Ĉu plaĉus al vi iom da kafo? kriis la patro tra la ŝtormo.

Mi ne scias, pasis tiom da tempo... venis la voĉo de la fiŝisto kiel estingita, forfluginta pepo. La patro subite tre kompatis lin. Krome li estis tiel malgranda. Li neniam eltenus la vojon hejmen.

La patro stariĝis kaj rigardis Mumintrolon. Li levis la ŝultrojn kaj faris mienon kiu klarigis ke statas kiel eblas kaj ne troviĝas multe por fari pri tio. Mumintrolo kapjesis.

Ili komencis iri direkte al la plej ekstera terpinto, la ŝtormo platigis al ili la orelojn sur la kapo kaj la okuloj brulis pro salo. Kiam la patro kaj la trolo ne povis atingi pli foren, ili haltis por rigardi en la fieran kolonon el ŝaŭmo kiun ĉiu ondo starigis antaŭ ili, malrapide, preskaŭ solene, kaj kiu poste refalis en la maron.

Tio tamen estas bona malamiko! kriis la patro tra la surfo.

Mumintrolo kapjesis, li ne aŭdis kion la patro diris sed komprenis kion li celis.

Nun io aldrivis per la ondoj, ĝi estis kesto. Ĝi drivis flanken de la terpinto kaj en furioza rapideco ŝoviĝis al la senventa flanko, kaj ĝi kuŝis peze en la akvo. Strange kiel bone kelkfoje eblas kompreni unu la alian sen paroli. Mumintrolo lasis sin konduki maren per ondo, ĝi kunportis lin eksteren ĝis la kesto, kaj surborde la patro apogis sin ambaŭpiede.

Nun la trolo havis la keston, ĝi estis peza, kun tenilo el ŝnuro. Ĉirkaŭ la ventro de Mumintrolo streĉiĝis la ŝnuro, li estis haŭlata alborden, tio estis la plej triumfe ekscita kaj danĝera ludo kiun li iam spertis. Kaj li ludis ĝin kun sia patro.

Ili ŝovis la keston sur la rokon, ĝi estis tute sendifekta. Ĝi estis granda bela eksterlanda kesto da viskio, kaj la ekstera teksto estis pentrita en ruĝo kaj bluo kun ornamoj.

La patro movis la rigardon al la maro. Li rigardis sian maron kun miksaĵo el surprizo kaj admiro. Nun la ondoj estis tre verdaj kaj havis la ruĝan lumon de la vespera suno sur siaj pintoj.

Kiam la fiŝisto fortigis sin per viskio oni haŭlis lin ĝis la insulo. La patrino staris atendante kun la malnovaj vestoj de la lumtura gardisto surbrake. Ŝi trovis ilin en la plej suba komoda tirkesto.

Tiuj vestoj ne plaĉas al mi, diris la fiŝisto kun hakantaj dentoj. Ili estas malbelaj.

Nun iru malantaŭ ŝtonon por ŝanĝi, diris la patrino decide. Tute ne gravas ĉu la pantalono estas malbela aŭ ne. Ĝi estas varma kaj apartenis al honesta lumtura gardisto kiu ne bezonas honti. Kvankam li estis melankolia.

Ŝi metis la vestojn en la brakojn de la fiŝisto kaj puŝis lin malantaŭ ŝtonon.

Ni trovis tutan keston da viskio, informis Mumintrolo.

Bonege! diris la patrino. Do ni devos fari ekskurson.

La patro ridis kaj diris: Vi kaj viaj ekskursoj!

Baldaŭ la fiŝisto aperis de malantaŭ sia ŝtono en korduroja mantelo kaj tre eluzita pantalono.

Nu, ili ja konvenas kvazaŭ farite por vi, ekkriis la patrino. Nun ni iru hejmen por trinki kafon.

La patro rimarkis ke ŝi diris hejmen kaj ne al la lumturo. Tio estis la unua fojo.

Ne, ne, ne, ekkriis la fiŝisto. Tien ne. Li gapis terurite al sia pantalono, poste li ekkuris sur la insulon kiel eble plej rapide. Ili vidis lin malaperi en la fuĝantan vepraron.

Vi portu termoson suben al li, diris la patrino al Mumintrolo. Ĉu vi zorge trenis tiun keston supren?

Ne maltrankvilu, diris la patro. Ĝi estas donaco de la maro. Oni ne reprenas donacojn.

Tiuvespere ili trinkis teon iom pli frue.

Poste oni aperigis la puzlon sur ĝia kartontabulo, kaj la patrino prenis la bombonujon de la forna rando.

Vi rajtas preni po kvin ĉar estas neordinara tago, ŝi diris. Mi scivolas ĉu la fiŝisto manĝas bombonojn...

Sciu, diris la patro. Mi ĉiam embarasiĝis pro tiuj bombonoj kiujn vi metis al mi sur la rokon.

Kial do? demandis la patrino surprizite. Vi ja ŝatas striajn bombonojn.

Ej, diris la patro kaj ridis embarasite. Tio iel rilatis al tio ke la esploroj rezultigis nenion. Mi ne scias.

Vi sentis vin stulta, entranĉis eta Mim. Oni ja kalkulas du bombonojn kiel unu se ili kunfiksiĝis, ĉu ne? Ĉu vi nun intencas fajfi pri la maro?

Tute ne, ekkriis la patro. Ĉu mi fajfas pri vi kvankam mi ne komprenas kial vi stultumas?

Ĉiuj ridis.

Komprenu, diris la patro klinante sin antaŭen. La maro estas granda estaĵo kiu jen estas je bona humoro, jen je malbona. Tute ne eblas al ni scii kial. Ni ja vidas nur la surfacon. Sed se ni ŝatas la maron tio ne gravas... oni akceptas unu aferon kun la alia.

Ĉu vi do nun ŝatas la maron? demandis Mumintrolo timeme.

Mi ĉiam ŝatis la maron, diris lia patro indigne. Ni ĉiuj ŝatas la maron. Jen kial ni vojaĝis ĉi tien, ĉu ne? Li rigardis la patrinon.

Sendube estis tial, ŝi diris. Nun mi trovis pecon kiu konvenas en tiu malfacila loko. Rigardu.

Ili admire klinis sin super la puzlo.

Tio estos granda griza birdo, vokis eta Mim. Jen la kapo de alia kaj ĝi estas blanka. Ili forflugaĉas kvazaŭ ili havus fajron en la vosto!

Nun sciante pri kio temis ili trovis kvar birdojn en mallonga tempo. La krepusko alvenis kaj la patrino lumigis la ŝtormlanternon.

Ĉu vi ĉi-nokte dormos eksterdome? ŝi demandis.

Ne, respondis eta Mim. Niaj domoj pleniĝis de arboj.

Mi intencas anstataŭe konstrui dometon, informis Mumintrolo. Poste iam. Vi rajtos veni viziti.

La patrino kapjesis. Ŝi rigardis la flamon dum ĝi stabiliĝis. Esploru kiel statas, ŝi diris al Muminpatro.

Li iris ĝis la norda fenestro kaj malfermis. Post iom li diris: Ne eblas vidi ĉu ili moviĝas. Blovas same multe. Kredeble nun la vento atingas ok bofortojn.

Li fermis kaj revenis al la tablo.

Ili ekmigras pli malfrue nokte, diris Mim kun lumantaj okuloj. Rampas kaj ĝemas kaj trenas sin supren laŭ la monto - ĉi tiel!

Vi tamen ne kredas ke ili provos eniri, ĉu? ekkriis Mumintrolo.

Kompreneble ili provos eniri, diris eta Mim kaj mallaŭtigis la voĉon. Ĉu vi ne povas aŭdi la ŝtonojn frapi al la pordo sube? Ili alruliĝos el ĉiuj flankoj, sendube estos kunpuŝiĝo sur la ŝtuparo... Kaj la arboj kaŭros ĉirkaŭ la lumturo, dense, dense, kaj poste ili komencos krabli supren laŭ la lumtura muro per ĉiuj siaj radikoj kaj rigardos en ĉiujn fenestrojn - estos mallume en la ĉambro...

Ne! vokis Mumintrolo kaj ĵetis la manojn al la buŝo.

Kara eta Mim, diris la patrino. Tiaj aferoj sendube okazas nur en via kapo.

Nun ni restu tute trankvilaj, diris la patro. Troviĝas neniu kialo maltrankviliĝi. Se kelkaj kompatindaj arbedoj timas la maron ili mem plej suferos pro tio. Mi certe prizorgos ĉi tiun aferon.

La krepusko iĝis mallumo sed neniu enlitiĝis. Ili trovis ankoraŭ tri birdojn. La patro profundiĝis en la desegnojn de kuireja ŝranko.

La ŝtormo ekstere faris la lumturan ĉambron tre sekura. Jen kaj jen iu diris ion pri la fiŝisto scivolante kiel li fartas kaj ĉu li trovis la termoson kaj eltrinkis ĝin.

Iom post iom Mumintrolo komencis malkvietiĝi. Estis tempo iri al la morho. Li promesis ke ŝi dancu ĉi-nokte. Li tordis sin kaj silentiĝis.

Eta Mim rigardis lin per brilaj prunelaj okuloj. Subite ŝi diris: Vi forgesis la ŝnuron ĉe la strando.

La ŝnuron? diris Mumintrolo. Sed tiun mi...

Mim forte piedbatis lin sub la tablo. Li stariĝis kaj diris stulte: Jes ja. Tiun mi devas iri preni. Se la akvo altiĝos kaj ĝi forflosos...

Iru singarde, diris la patrino. Troviĝas tiom da radikoj ĉie kaj ni havas nur unu lanternan vitron. Kaj iom serĉu la disertacion de patro, mi petas.

Mumintrolo rigardis Mim'on antaŭ ol fermi la pordon. Sed ŝi serĉadis en la puzlo kaj senzorge fajfis tra la tranĉdentoj.

Oka ĉapitro

LA LUMTURA GARDISTO

Dum la tuta nokto la insulo vagis. La terpinto de la fiŝisto nerimarkeble trenis sin pli foren en la maron.

Unu timtremo post alia trairis la rokajn dorsojn kiel malhelaj akvotremoj, kaj la nigra laguno eniĝis pli profunden en la prarokon. Ĝi estis gargare suĉata suben kaj internen kaj novaj ondoj enfalis el la maro trans la terkolon en brile verda akvofalo. Sed la laguno ne pleniĝis. Ĝi retiris sin, nun la malhela spegula okulo estis fore interne de la insulo kun franĝo el marherboj ĉirkaŭ la randoj.

Ĉe la senventa bordo arvikoloj kaj arbaraj musoj kuris tien-reen laŭ la akvorando, la sablo rampis sub iliaj piedoj. Ŝtonoj peze turnis sin nudigante la blankajn radikojn de mara aveno.

En la tagiĝo la insulo endormiĝis. Tiam la arboj atingis ĝis la lumtura monto, la ŝtona kampo estis profunda truo, armeo el rondaj grizaj ŝtonegoj kuŝis dise sur la erikejo. Ili atendis la sekvan nokton por ruliĝi pluen al la lumturo. La granda aŭtuna ŝtormo blovadis plu.

Proksimume je la sepa horo la patro iris por rigardi la boaton, la akvo denove altiĝis kaj la longa vento el sudokcidento agitis la ondojn pli kaj pli. Tiam li trovis la fiŝiston volvita sur la boatfundo de Aventuro. Tie li kuŝis ludante per kelkaj ŝtonetoj, rigardis iom sub la fruntharoj sed ne salutis. Kaj Aventuro kuŝis batante en la alta akvo sen alligo.

Ĉu vi ne vidas ke la boato preskaŭ foriras, diris la patro. Ĝi kuŝas batante al ŝtono. Jen rigardu, nur rigardu kiel tio aspektas! Iom pli kaj la tuto - nun tamen! Eliru, li diris, kaj helpu min treni la boaton supren!

La fiŝisto faldis siajn ĉifajn krurojn trans la boatrandon kaj faletis sur la sablon. Liaj okuloj estis same mildaj kaj pacaj kiam li murmuris: Mi neniam faris ion malbonan...

Certe, kaj neniam vi faris ion bonan, diris la patro kaj kun forto de kolero suprenigis la boaton tute sola.

Li sidiĝis sur la sablon ripozante. Tio kio restis el la sablo. La kolera maro ŝajne atakis ankaŭ la sablostrandon, forŝiris pecon el ĝi ĉiunokte. Li severe rigardis la fiŝiston kaj demandis: Ĉu vi trovis la kafon?

Sed la fiŝisto nur ridetis.

Estas io pri vi kio ne estas ĝusta, diris la patro. Vi estas nenia persono, vi estas kiel iaspeca planto aŭ ombro. Kvazaŭ vi neniam estus naskita.

Mi estas naskita, tuj diris la fiŝisto. Morgaŭ estos mia naskiĝtago. La patro tiel surpriziĝis ke li ekridis.

Ho, ĉu tion vi memoras, li diris. Do, vi havos naskiĝtagon. Imagu! Kaj kiom aĝa vi estos?

Sed la fiŝisto turnis al li la dorson kaj malrapide vagis for laŭ la strando.

La patro reiris al sia lumturo kaj li estis profunde afliktita pri sia insulo. La forlasita arbara tereno estis plena de profundaj truoj, kaj tra la erikejo iris longaj sulkoj kie la arboj antaŭeniris al la lumtura monto. Jen ili nun ĉiuj staris en senorda implikaĵo el timo.

Mi scivolas kiel fari por trankviligi insulon, cerbumis la patro. Ne decas ke la maro kaj la insulo malamikiĝas, ili devas akordi...

La patro haltis. Estis io malĝusta pri la lumtura monto. Nun li denove vidis tion. Tre malgranda moviĝo, la roko kuntiris sin, ĝi sulkiĝis kvazaŭ haŭto. Kelkaj ŝtonoj ruliĝis unu turnon inter la erikoj. La insulo vekiĝis.

La patro aŭskultis, lia nuko estis malvarma pro ekscitiĝo. Tre mallaŭta bata sono, li sentis ĝin en la tuta korpo, ĝi troviĝis ĉie, tre proksime. Ĝi troviĝis ene de la tero.

La patro kuŝiĝis sur la erikojn kaj premis orelon al la tero. Tiam li aŭdis la koron de la insulo bati. Fore de la surfo, profunde en la tero batis koro, obtuze kaj mole kaj regule.

La insulo vivas, pensis la patro. Mia insulo estas same viva kiel la arboj kaj la maro. Ĉio vivas.

Li malrapide stariĝis.

Rampanta piceo malrapide krablis tra la erikejo kiel verda, balanciĝanta tapiŝo. La patro foriris el ĝia vojo, poste li staris tute senmove frostante. Li vidis la insulon, la insulon vivan, kiu kaŭris sur la malluma fundo de la maro tute ekster si timante la maron. La timo estas danĝera, ĝi povas subite salti, ĝi povas ĵeti sin teren aŭ bati ĉirkaŭ si, kaj kiu protektas la bestetojn kiuj hazarde troviĝas ĉirkaŭe? La patro komencis kuri.

Li venis hejmen, li pendigis la ĉapelon de ĝia najlo.

Kio okazis? demandis la patrino. Ĉu la boato...?

Mi trenis ĝin supren, diris la patro. La familio ankoraŭ gapis al li kaj li aldonis: Morgaŭ estos la naskiĝtago de la fiŝisto.

Ho, kion vi diras! ekkriis la patrino. Ĉu tial vi aspektas tiel stranga? Sed do ni devos nepre fari festenon por li. Imagu, eĉ la fiŝisto havas propran naskiĝtagon!

Estos facile doni donacojn al li, diris eta Mim. Etajn pakojn kun marherboj! Muska tapiŝo! Aŭ malseka makulo, ĉu ne?

Nun vi estas malica, diris la patrino.

Jes, ĉu ne? kriis eta Mim.

La patro staris ĉe la okcidenta fenestro rigardante al la insulo. Li aŭdis la familion diskuti du grandajn problemojn; kiel venigi la fiŝiston en la lumturon kaj kiel venigi la viskian keston trans la terkolon. Sed li ne povis pensi pri io ajn alia ol la timema koro de la insulo kiu batis profunde en la tero.

Li devis paroli kun la maro pri la afero.

La patro iris sidiĝi sur la solecan kornicon de la lumtura gardisto, li velis kiel ŝipobeka figuro plej antaŭe ĉe la pruo de sia insulo.

Ĉi tio estis la vera ŝtormo kiun li atendis. Sed ĝi ne aspektis kiel la patro imagis. Neniuj belaj blankaj ŝaŭmoperloj, ne kun la oka vento. La onda ŝaŭmo forbloviĝis kaj ŝvebis super la maro kiel furioza griza fumo, kaj la akvo estis sulkita kaj ŝirita kiel kolera vizaĝo.

La patro rekonektis sin en la kapo, hodiaŭ tio tre facile okazis. Kaj en sia kapo li interparolis kun la maro en la sama facila maniero kiel faris liaj prapatroj.

Vi estas ege tro granda por zorgi fari impreson, diris la patro al la maro. Tio estas maldigna. Ĉu do vere tiel gravas al vi klopodi timigi mizeran insuleton kiu havas pli ol sufiĉe por elteni eĉ sen tio? Vi devus ĝoji ke ĝi kuraĝis kuŝiĝi tiel fore, kun kio vi alie komparus vin? Kian amuzon vi havus sen surfoj? Nun pripensu. Jen estas eta tufo da arbaro kiu kreskis oblikve pro vi kaj iom da malgrasa tero kiun vi forblovas kiam ajn vi havas tempon kaj manplenon da tuberaj rokoj kiujn vi poluras ĝis nenio restas el ili. Kaj vi ne hontas krome timigi ilin!

La patro klinis sin antaŭen kaj severe gapis al la ŝprucanta maro. Troviĝas unu afero kiun vi ne komprenis, li diris. Vi devus prizorgi ĉi tiun insulon. Vi devus protekti kaj konsoli ĝin anstataŭ arogi. Ĉu vi komprenas? La patro aŭskultis eksteren en la ŝtormon, sed la maro ne povis respondi al li.

Vi provis pri ni, li diris. Vi eltrovis ĉiajn ĉikanojn sed tio ne efikis. Ni eltenis. Mi elcerbumis vin, kaj tio ne plaĉis al vi. Ni ĉiuokaze konstruis plu. Kion? Cetere, daŭrigis la patro, pro justeco mi devas diri ke tio pri la viskia kesto estis bonaĵo. Mi bone komprenas vian intencon. Vi scias akcepti malvenkon. Sed poste ataki la insulon por resti supera, tio estis malnobla. Kaj ĉion ĉi mi diras nur - aŭ preskaŭ nur - ĉar mi ŝatas vin.

La patro silentiĝis, lia kapo estis tre laca. Li klinis sin dorsen al la roko atendante.

La maro diris nenion. Sed direkte al la bordo granda brila ducola tabulo alveturis sur la ondodorsoj.

La patro streĉe observis ĝin.

Jen ankoraŭ unu. Kaj unu plia. Estis tuta ŝarĝo. Iu ĵetis ŝarĝon da tabuloj en la maron por malpezigi la ŝipon.

La patro stariĝis sur la roko kaj komencis kuri. Li ridis kurante. La maro pardonpetis, ĝi volis ke ili restu. Ĝi volis helpi ilin plukonstrui sur sia insulo, konstrui por resti kaj elturniĝi, por povi bonfarti kvankam ili estis enfermitaj kaj ekskluditaj de enorma, neŝanĝebla horizonto.

Venu eksteren! Venu eksteren! kriis la patro en la spirala ŝtuparo. Tabuloj! Drivanta ŝarĝo! Eksteren por savi!

La familio svarmis eksteren sur la insulon.

Nun venis la tabuloj. Ili drivis ĉirkaŭe ĝis la senventa flanko kaj kuŝis balanciĝante en la ondanta hulado, pezaj kaj krudaj kaj pretaj iam ajn ekiri por feliĉigi aliajn bordojn. Necesis morha rapido. Neniu sentis ke la akvo estas malvarma. Ili ekiris rekte en la maron, eble iam ekzistis iu malnova pirato en la familio, nun li flaris malhoneste akriritan posedaĵon kaj ekigis siajn posteulojn. Ili bezonis tion. La tuta melankolio de la insulo kaj la tuta soleco de la maro eniĝis en ili, kaj nun ili elblovis ĉion savante kaj portante kaj stakante, ili kriis unu al la alia tra la mara muĝado nur por montri ke ili vivas plenforte, kaj ankoraŭ ĉielo sennuba glimis super la ŝtorma insulo.

Estas ekscita entrepreno ŝovi ducolan tabulon surteren, ĝi estas malfacile traktebla kaj peza pro akvo. Ĝi povas forbati la piedojn kaj alveturi kiel murrompilo en la ondado. Tiam ĝi estas danĝera.

Kaj poste, kiam ĝi kuŝas surstrande ekster atingo de la maro, ĝi estas trezoro, kompreneble plej multe ĉar ĝi estas rabita. Brila kaj varmkolora pro malnova gudro, peza kaj perfekta kaj kun la signo de la posedanto sur la mallonga flanko. Oni rigardas ĝin kun la fiera mildeco de konkero kaj tuj pensas pri tricolaj najloj kaj ilia maniero kanti kiam ili eniĝas.

Nun ĝi certe atingas naŭ bofortojn! vokis la patro. Li tiris profundan spiron kaj rigardis la maron. Bone, li diris. Nun ĉio estas en ordo inter ni.

Kiam ĉiu tabulo estis super la alta akvolimo la familio hejmeniris por kuiri fiŝsupon. Super la strando la ŝtormo flugis kiel viva forto, eta Mim apenaŭ restis surpiede.

La patrino haltis survoje rigardante sian ĝardenan bedon kiu estis plena de etaj timantaj rampantaj piceoj. Ŝi genuis kaj flaris inter la branĉoj.

Ĉu la pomarbo aperis? demandis Mumintrolo.

Ĉu vi pensas ke mi estas tute freneza? diris la patrino ridante. Povas daŭri dek jarojn ĝis ĝi similos arbon. Mi nur estis tie por iom kuraĝigi.

Ŝi kontemplis siajn mortajn rozarbedojn pensante: estis stulte replanti ilin. Sed restas tiel multaj, la insulo plenas de ili. Pejzaĝo eble estas pli bela ol ĝardeno?

La patro portis kelkajn tabulojn en la lumturan ĉambron kaj elprenis la laborilojn. Mi scias ke ligno ŝrumpas kiam ĝi sekiĝas, li diris. Sed mi ne havas tempon atendi. Ĉu ĝenos se estos fendoj en la kuirejaj bretoj?

Tute ne, diris la patrino. Nur najlu plu, oni devas rapidi dum la emo restas.

Hodiaŭ ŝi ne pentris, ŝi tranĉis florapogilojn kaj ordigis en la komodo. Ankaŭ en la kesto de la lumtura gardisto. Mumintrolo desegnis, li sciis precize kiel la dometo aspektos. Ne restis multe de la anilina krajono sed iel li sentis ke la maro de Paĉjo surterigos novan kiam ĝi estos bezonata.

Vespere ili estis iom lacaj kaj ne diris tre multe, regis paca silento. La maro ritme muĝis ĉirkaŭ la insulo, la ĉielo estis blanka kaj purigita. Eta Mim jam endormiĝis sur la bakforno.

La patrino sendis al ili rapidan rigardon kaj iris ĝis sia mura pentraĵo. Ŝi premis la manojn al la trunko de la pomarbo. Nenio okazis. Ĝi estis nur muro, ordinara kalkita muro.

Mi nur volis scii, pensis la patrino. Kaj tio estas ĝusta. Kompreneble mi ne plu povas eniri, mi ne sentas hejmsopiron.

En la krepusko Mumintrolo iris por plenigi la ŝtormlanternon.

La petrolbotelego kuŝis sub la spirala ŝtuparo apud la ŝiritaj retoj. La trolo metis ladan skatoleton sub la kolon kaj elprenis la korkon. La botelego tintis kiam li levis kaj klinis ĝin, la sono eĥiĝis tra la turo. Li atendis. Skuis ĝin.

Tiam Mumintrolo remetis la botelegon kaj longe gapis al la tero. Ne plu troviĝis petrolo. Ĝi elĉerpiĝis. La lanterno brulis ĉiuvespere en la lumturo kaj ĉiunokte por la morho kaj krome Mim verŝis plurajn litrojn sur la pikformikojn. Kompreneble. Sed kion li faros? Kion diros la morho? Mumintrolo ne fortis pensi pri ŝia elreviĝo. Li sidiĝis sur la ŝtuparon kun la kapo enmane.

Li sentis preskaŭ kvazaŭ trompinte kamaradon.

Ĉu vi certas ke la tuta botelego estas malplena? demandis la patrino skuante la ŝtormlanternon.

Ili jam trinkis teon kaj iliaj fenestroj komencis mallumiĝi.

Tute malplena, diris Mumintrolo mizere.

Ĝi devas havi truon, diris la patro. Eble rusto korodis ĝin. Ja tute ne eblas ke ni uzis tiom da petrolo.

La patrino suspiris. Nun la fajro en la forna luko devos sufiĉi al ni, ŝi diris. Restas al ni nur tri kandeloj, kaj ili brulos en la naskiĝtaga kuko. Ŝi enmetis pli da ligno en la fornon kaj lasis la lukon malfermita.

La fajro brulis kraketante kaj gaje, la familio alŝovis la kestojn kaj sidiĝis duoncirkle ĉirkaŭ la fajro. De temp' al tempo la ŝtormo ekhurlis en la kamentubo sub la plafono, tio sonis kiel muziko kaj ĝi estis tre soleca kaj malhela.

Mi scivolas, diris la patrino, mi scivolas kio okazas eksterdome...

Mi rakontos al vi, respondis la patro. La insulo enlitiĝas. Mi promesas al vi ke ĝi enlitiĝas kaj ekdormos proksimume samtempe kiel ni.

La patrino iomete ridis. Poste ŝi diris, tre penseme: Sciu, kiam ni loĝas ĉi tiel mi havas ĉiaman senton esti en ekskurso. Mi volas diri ke ĉio estas alia, flanka. Kvazaŭ estus dimanĉo ĉiutage. Kaj nun mi demandas min ĉu estas malbone senti tiel.

La aliaj atendis.

Komprenu, oni ja ne rajtas ĉiam ekskursi, hezite daŭrigis la patrino. Ĝi ja devos finiĝi. Mi timas ke subite denove mi sentos kvazaŭ lundon, kaj tiam mi ne povos kredi ke ĉi tio estis reala... Ŝi silentiĝis kaj malcerte rigardis Muminpatron.

Sed ja estas reale, diris la patro konsternite. Tre bone eblas havi dimanĉon ĉiutage. Ja ĝuste tion ni perdis.

Pri kio vi parolas? demandis eta Mim.

Mumintrolo streĉis la krurojn, formikis en li ĉie. Li povis pensi nur pri la morho. Mi pensas ke mi iom iros eksteren, li diris.

La aliaj rigardis lin.

Nu, mi deziras iom da aero, diris la trolo senpacience. Mi ne volas babilaĉi sidante ĉi tie, mi volas moviĝi.

Aŭskultu, komencis la patro, sed la patrino diris: Bone, vi povas iri.

Kio okazis al li? demandis la patro kiam Mumintrolo foriris.

Formikas al liaj kruroj, diris la patrino. Li mem ne scias. Vi ĉiam pensas ke li estas same malgranda.

Nu, li ja estas tia, diris la patro surprizite. Kompreneble li estas malgranda.

La patrino ridis kaj kirletis la fajron. Efektive ĝi estis multe pli ĉarma ol stearina kandelo.

La morho atendis sur la sablostrando. Mumintrolo venis kontraŭ la morhon sen ŝtormlanterno, li haltis ĉe la boato kaj rigardis ŝin. Nenion li povis fari.

La timema koro de la insulo batis en la tero, la tuta nokto estis plena de ŝanĝo. Li aŭdis la ŝtonojn kaj la arbojn, la flustran ĝeman vagadon supren sur la insulo, kaj ankaŭ al tio li povis nenion fari.

Kaj subite la morho ekkantis. Ŝi komencis sian ĝojkanton balanciĝante tien-reen per flirtantaj jupoj, ŝi stamfis al la sablo en rondo kaj ĉiel montris ke ŝi ĝojas ke li alvenis.

Mumintrolo faris unu paŝon antaŭen, li estis ege konsternita. Estis neniu dubo, la morho ĝojis vidi lin. Ŝi ne zorgis pri la ŝtormlanterno. Ŝi ĝojis ĉar Mumintrolo venis renkonti ŝin.

Li staris tute senmova dum la morho findancis. Li vidis ŝin plandi for laŭ la strando. Kiam ŝi malaperis Mumintrolo iris malsupren sur la sablon, li palpis ĝin. Ĝi ne plu estis frostigita. La sablo estis kiel kutime, kaj ĝi ne rampis. Li aŭskultis sed aŭdis nur la surfon, ŝajnis kvazaŭ la tuta insulo endormiĝus, tute subite englitus en profundan dormon.

Mumintrolo reiris hejmen. La aliaj jam enlitiĝis kaj restis nur iom da ardoj en la forno. Li eniris la liton kaj volvis sin por dormi.

Kion ŝi diris? flustris Mim.

Ŝi estis kontenta, reflustris Mumintrolo. Ŝi ne rimarkis diferencon.

Matene en la naskiĝtago de la fiŝisto la ĉielo estis same klara kaj la sudokcidenta vento neniom kvietiĝis.

Vekiĝu, diris la patro. Ĉio refariĝis bona.

La patrino eligis la nazon el la kovriloj. Mi scias, ŝi diris.

Vi tute ne scias, diris la patro fiere. La insulo kvietiĝis, ĝi ne plu timas! La arbedoj jam reiris hejmen kaj la arboj postsekvas laŭeble rapide. Kion vi nun diras?!

Ho, kiel bone, diris la patrino kaj eksidis. Sciu, estus sufiĉe ĝene festeni naskiĝtagon kun amaso da arboj kiuj kuras ĉirkaŭ niaj piedoj. Kaj imagu kiom da malpuraĵo ili trenus endomen... Ŝi cerbumis kelkan tempon kaj aldonis: Mi scivolas ĉi ili iros en siajn malnovajn lokojn aŭ serĉos novajn nun kiam ili ĉiuokaze migradas. Tuj kiam ili scios kiel ili deziras, mi donos al ili iom da fukoj ĉirkaŭ la radikoj.

Vi estas tiel etburĝaj! vokis eta Mim plende. Ŝi staris ĉefenestre gapante kun elreviĝo. Ĉi tie fariĝas precize kiel kutime... Mi estis tiel certa ke la insulo subakviĝos aŭ forflosos aŭ eksplodos! Neniam io vere okazas...

Ŝi rigardis Mumintrolon riproĉe. Li rerigardis ridante.

Nu ja, li diris, ne ĉiu povas reloĝigi tutan arbaron!

Jen vi diras ion, ekkriis la patro feliĉe. Ne ĉiu povas fari tian aferon. Kaj eĉ pli bone estas povi silenti pri tio poste!

Kelkiuj estas je ege bona humoro, diris eta Mim. Estus pli bone se kelkiuj zorgus pri sia viskiokesto.

La patro kaj la trolo kuregis ĝisfenestre. Ĝi restis fore sur la terpinto. Sed la terpinto jam glitis sufiĉe foren en la maron.

Mi preterlasos la kafon, diris la patro rapide kaj surmetis la ĉapelon. Mi devas iri esplori la akvonivelon.

Trovu la fiŝiston samtempe, mi petas, diris la patrino. Por ke li estu invitita ĝustatempe.

Jes, faru tion! kriis eta Mim post la patro. Ĉar imagu se li estus okupita ĉi-vespere!

Sed la fiŝisto malaperis. Eble li kaŝis sin en la vepraro, tie ene li nun sidis silenta pensante pri tio ke estas lia naskiĝtago.

La kuko estis preta kaj staris surtable kun siaj tri kandeloj. Ili pendigis girlandojn el sorpoj kaj juniperaj branĉoj sub la plafono, kaj eta Mim kolektis grandan malzorgan bukedon da ruĝaj rozberoj.

Kial vi tiel silentas? ŝi demandis.

Nu, mi pensas, diris Mumintrolo. Li vicigis blankajn ŝtonetojn ĉirkaŭ la kukon.

Kiel vi faris por varmigi ŝin? demandis Mim scivole. Mi iris suben por rigardi pli malfrue nokte. La sablo tute ne estis frostigita.

Kion mi scias, diris Mumintrolo ruĝiĝante. Vi nenion diros, ĉu?

Ha. Ĉu vi pensas ke mi estas klaĉanto, diris eta Mim. Mi tro malmulte interesiĝas pri la sekretoj de aliuloj por plukonduki ilin. Cetere ili mem pli-malpli frue rakontas ilin. Sur ĉi tiu insulo troviĝas multaj sekretoj, kredu min! Mi konas ilin ĉiujn! Ŝi ridis moke kaj forkuris.

La patro alvenis spiregante supren laŭ la ŝtuparo alportante brakplenon da brulligno. Via patrino ne scias uzi hakilon, li diris. Sed ŝi bone segas. Mi devos iom pligrandigi la ŝtipejon por ke ni povu samtempe labori.

Li lasis la ŝtipojn fali antaŭforne kaj demandis: Ĉu vi pensas ke mi povus donaci al la fiŝisto mian malnovan nigran ĉapelon? Supozeble mi ne plu portos cilindran ĉapelon.

Faru tion, diris Mumintrolo. Vi ja havas tiun kiun la gardisto postlasis.

La patro kapjesis kaj ekiris supren en la lampejon por serĉi pakpaperon. Li levis malplenan keston kiu kuŝis sur la gastuboj kaj haltis meze de la movo. Jen troviĝis verso kiun la patro ne vidis, la araneaj vortoj de la lumtura gardisto vagis sur la muro kun longaj solecaj interspacoj.

La trian de oktobro,
legis la patro.
Jen mia naskiĝa datreveno
dum blovas el sudokcident'
sed neniu venos al festeno
kaj pluvon portas la vent'.

Sed tio ja estas hodiaŭ, pensis la patro surprizite. Ankaŭ la lumtura gardisto festis naskiĝtagon hodiaŭ... Jen strangaĵo, ĉu ne.

Li elpalpis iom da papero kaj subeniris per la fera ŝtupetaro.

La aliaj diskutadis la eblon venigi la fiŝiston en la lumturon.

Li neniam venos, diris eta Mim. Li timas la lumturon. Li faras longajn kromvojojn por ne devi preteriri ĝin.

Ĉu ni ne povus logi lin per io? proponis Mumintrolo. Ĉu ni havas ion belan? Ĉu ni kantu al li?

Ej, al kukolo, diris eta Mim. Tiuokaze li certe forirus.

La patrino stariĝis kaj decide iris al la pordo. Ne, sufiĉas jam, ŝi diris. Nun mi iras inviti la kompatindan perditon en honesta malnovstila maniero. Eta Mim elrastu lin el la vepro.

Kiam ili alvenis la fiŝisto sidis ekster la vepraro kun trikoloretoj en la haroj. Li tuj stariĝis kaj rigardis ilin esperplene.

Permesu al mi gratuli, diris la patrino kun riverenco.

La fiŝisto serioze klinis la kapon. Vi estas la unuaj kiuj memoris mian naskiĝtagon, li diris. Mi sentas min tre honorita.

Ni faris etan festenon por vi hejme, daŭrigis la patrino.

En la lumturo!? demandis la fiŝisto, kaj lia vizaĝo ŝrumpis. Tien mi ne volas.

Nun vi aŭskultu min, diris la patrino trankvile. Vi eĉ ne bezonos rigardi la lumturon. Nun zorge fermu la okulojn kaj donu al mi la manon. Mim, kuru antaŭe kaj ekkuiru kafon, mi petas. Kaj ekbruligu la kandelojn.

La fiŝisto firme fermis la okulojn kaj etendis la manon. La patrino prenis ĝin kaj kondukis lin singarde tra la erikejo ĝis la lumtura monto.

Jen vi faru grandan paŝon, ŝi diris.

Mi scias, respondis la fiŝisto.

Kiam la pordo knaris li buliĝis kaj ne volis pluriri.

Ni havas kukon kaj ornamojn, diris la patrino. Troviĝas donacoj.

Ŝi sukcesis igi lin trans la sojlon kaj ili komencis malrapide supreniri laŭ la spirala ŝtuparo. La sudokcidenta vento tondris ekster la turo, jen kaj jen eksiblis tra iu rompita fenestro. La patrino sentis la manon de la fiŝisto tremi kaj diris: Ĉi tie ne estas danĝere. Nur sonas tiel. Ni tuj alvenos.

Ŝi malfermis la pordon de la lumtura ĉambro kaj vokis: Nun vi povas rigardi!

La fiŝisto malfermis la okulojn. La kandeloj brulis kvankam ankoraŭ ne estis krepusko. La naskiĝtaga tablo estis tre bela kun blanka tuko kaj verdaj branĉetoj ĉe la rando. La familio staris en vico atendante.

La fiŝisto rigardis la kukon.

Ni havas nur tri kandelojn, pardonpetis la patrino. Kiom vi povas aĝi?

Mi forgesis, murmuris la fiŝisto. Liaj okuloj time kuris de fenestro al fenestro kaj supren al la plafona luko.

Gratulon! diris la patro. Bonvolu sidi.

Sed la fiŝisto ne sidiĝis. Li ŝovis sin eĉ pli proksimen al la pordo.

Subite eta Mim eligis koleran krion. Sidiĝu kaj kondutu normale! ŝi kriis.

La fiŝisto tiel timis ke li kuris ĝis la kafotablo kaj sidiĝis, kaj antaŭ ol li sciis ion la patrino verŝis kafon kaj iu elpakis la ĉapelon por li kaj lokis ĝin sur lian hirtan kapon.

La fiŝisto sidis senmove provante ekvidi la ĉapelon de sube. Sed kafon li ne deziris.

Provu iom da marherboj, proponis Mim kaj donis al li donacon pakitan en ruĝajn foliojn.

Vi mem manĝu tion, diris la fiŝisto ĝentile, kaj la tuta familio ridis pri tio ke la fiŝisto povis diri ion kio sonis ĝuste kaj konvenis. La kafumado tuj iĝis malpli streĉita, ili lasis lin en paco kaj parolis senĝene pri la ŝtormo kaj pri la insulo kiu repaciĝis kun la maro kaj endormiĝis. Post iom la fiŝisto gustumis la kafon kaj grimacis. Li enmetis ankoraŭ ok sukerpecojn kaj glutis la tuton.

Poste li elpakis la donacon de Mumintrolo. Ĝi estis la donacoj kiujn la marĉevalo lasis surstrande, la vitropecoj, la ŝtonoj, kvar kupraj pezaĵoj. La fiŝisto longe rigardis la pezaĵojn kaj diris: Ha. Poste li malfermis la lastan pakaĵon kaj eligis la konkon kun "memoro de l' Okcidenta bordo" kaj diris: Ha ha.

Ĝi estas la plej bela, klarigis la patrino. La maro metis ĝin sur la sablostrandon.

Ĉu? diris la fiŝisto kaj rigardis la plej suban komodan tirkeston.

Li stariĝis kaj malrapide iris ĝis la komodo. La familio rigardis lin interesite kaj tre surprizite ke li ne dankas pro siaj donacoj.

Nun komencis krepuski, nur eta peco da sunsubiro tremis plej supre sur la pomarbo. La tri kandeloj brulis stabile.

La fiŝisto ekvidis la birdoneston kiu restis sur la komodo.

Ĉi tiu devas kuŝi sur la kamenklapo en la kamentubo, li diris severe. Ĝi troviĝis tie dum multaj jaroj.

Ni intencis pendigi ĝin ekster fenestro, pardonpetis la patrino. Sed ne efektiviĝis konstrui breton...

La fiŝisto staris antaŭ la komodo kaj rigardis en la spegulon. Li rigardis la ĉapelon de Muminpatro kaj longe kontemplis sian propran malprecizan vizaĝon. Poste li movis la rigardon al la puzlo kiu kuŝis sur sia kartontabulo. Li prenis pecon kaj enigis ĝin, li daŭrigis kunmeti la puzlon per rapidegaj moviĝoj, la familio stariĝis kaj venis malantaŭ lin por rigardi.

La bildo estis preta. La birdoj kaj la lumturo. La birdoj flugis rekte kontraŭ la lumtura lumo. La fiŝisto turnis sin kaj rigardis la patron.

Nun mi memoras, li diris. Ni havas malĝustan ĉapelon.

Li demetis la ĉapelon kaj etendis la manon al la patro. La du sinjoroj ŝanĝis ĉapelojn en silento.

La lumtura gardisto revenis.

Li butonis sian mantelon el kordurojo kaj hisis la pantalonon supren. Poste li reiris al sia kafotaso kaj diris: Ĉu eble troviĝas pli da kafo?

La patrino kuris al la forno.

Ili residiĝis ĉirkaŭ la tablon sed estis malfacile ekigi la interparolon. La lumtura gardisto manĝis sian kukon kaj la familio rigardis lin kun certa malkuraĝo.

Mi iomete pentris ĉi tie, rimarkigis la patrino timide.

Mi vidas tion. Ĉefteran pejzaĝon. Sed tio povas esti agrabla por ŝanĝo. Kaj ĝi estas tre bone farita. Kion vi pentros sur la alia duono de la muro?

Mi intencis fari mapon, diris la patrino. Mapon pri la insulo kaj la rifoj kun ĉiuj malprofundaĵoj indikitaj kaj eble la mara profundeco. Mia edzo tre talentas mezuri la maran profundecon.

La lumtura gardisto aprobe kapjesis. La patro ekĝojis sed ankoraŭ ne sukcesis eligi unu sonon.

La brilaj okuloj de eta Mim saltis de unu ĝis la alia, ŝi estis ekstreme amuzita kaj aspektis kvazaŭ ŝi iam ajn povus diri ion malkonvenan. Sed ŝi ne diris ĝin.

Du kandeloj jam forbrulis kaj fluis sur la kukon. Ekstere nun estis mallume kaj la ŝtormo senŝanĝe vagis super la insulo. Sed en la turo troviĝis paco kiun ili malofte havis en siaj festenoj.

La penso pri la morho trairis Mumintrolon, sed ĝi ne plu estis devo. Ili renkontiĝos pli malfrue, tio nur estis parto de ĉio. Sed ne estis neceso. Iel li sciis ke la morho ne plu timas elreviĝi.

Finfine la patro ekparolis.

Aŭskultu, li diris. Mi havas keston da viskio sur via terpinto. Ĉu vi pensas ke la vento baldaŭ kvietiĝos?

Nu, diris la lumtura gardisto. Kiam la sudokcidenta vento plenbloviĝas ĝi povas daŭri semajnojn, kiel vi scias. La kesto sendube kuŝas bone kie ĝi kuŝas.

Mi intencas iom pli malfrue rigardi la veteron, diris la patro ŝtopante sian pipon. Ĉu vi pensas ke la boato kuŝas bone?

Jes ja. Estas novluno kaj la akvonivelo apenaŭ plialtiĝos, opiniis la lumtura gardisto.

La tria kandelo finbrulis kaj nun nur la forna fajrobrilo lumigis la plankon.

Mi lavis la littukojn, diris la patrino. Kvankam ili sendube estis sufiĉe puraj. Via lito staras en sia kutima loko.

Dankon, dankon, diris la lumtura gardisto kaj stariĝis apud la tablo, sed mi pensas ke ĉi-nokte mi dormos supre en la lampejo.

Ili diris bonan nokton unu al la alia.

Ĉu ni iru ĝis la terpinto? demandis la patro.

Mumintrolo kapjesis.

Kiam la patro kaj la Mumintrolo venis eksteren sur la lumtura monto, maldika lunarko jam leviĝis en sudoriento. Nova lunperiodo komenciĝis, nova lunbrilo en pli malluma aŭtuna monato. Ili iris malsupren sur la erikejon.

Aŭskultu, Paĉjo, diris Mumintrolo. Mi havas iom da propraj aferoj sur la sablostrando. Mi renkontos unu el miaj konatoj.

Ĉu jes, diris la patro. Do, ni revidos nin morgaŭ. Ĝis la.

Ĝis revido, diris Mumintrolo.

La patro pluiris laŭ la insulo, li ne aparte pensis pri la viskia kesto. Unu terpinto pli aŭ malpli ne tiom gravas kiam oni havas multajn.

Li atingis la surfon kaj haltis ĉe la rando de la sablo. Tie lia maro pretervagis en ondo post ondo, siblanta kaj majesta, trankvila kaj fortega. La patro glatigis ĉiujn siajn cerbumadojn, li nur vivis plenplene, de la vostopinto ĝis la oreloj.

Kiam li turnis sin por rigardi sian insulon li vidis blankan lumon kiu sterniĝis sur la maron, ĝi palpiris ĝis la malplena horizonto kaj revenis en longaj, regulaj ondoj.

La lumturo eklumis.

[image: http://www.geocities.ws/muminval2/patr/p203.jpg]

